**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2020, ημέρα Παρασκευή και ώρα 10.20΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Μιχαήλ Κουρουτός και Γεώργιος Χριστόπουλος, Πρόεδρος του Δ.Σ. και Γενικός Γραμματέας της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ), αντίστοιχα, Χαράλαμπος Κυραϊλίδης και Παναγιώτης Καράμαλης, Πρόεδρος του Δ.Σ. και μέλος του Συνδέσμου Ιδιοκτητών Ιδιωτικών Σχολείων (ΣΙΣ), αντίστοιχα, Ηλίας Λάσκαρης και Γεώργιος Μπουμπάρης, Πρόεδρος του Δ.Σ. και μέλος της Συντονιστικής Επιτροπής Συλλόγων Γονέων Ιδιωτικών Σχολείων, αντίστοιχα, Χαρά Σελλή, Πρόεδρος του Δ.Σ. του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος (ΣΙΜΜΙΠΑΣΕ), Μίνα Γιαζιτζόγλου – Καστανιά, Πρόεδρος του Δ.Σ. του Πανελλήνιου Συλλόγου Ιδιωτικών Παιδικών Σταθμών (ΠΑΣΙΠΣ), Ευάγγελος Μπουντουλούλης, Γενικός Γραμματέας του Δ.Σ. της Ομοσπονδίας Λειτουργών Μέσης Εκπαίδευσης (ΟΛΜΕ) και Ιωάννης Κακουλίδης, Πρόεδρος του Δ.Σ. του Πανελλήνιου Συλλόγου Συμβούλων και Ωρομισθίων Καθηγητών Σχολείων Δεύτερης Ευκαιρίας (ΠΑΣΣΔΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Δελής Ιωάννης, Ασημακοπούλου Σοφία – Χάιδω, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Σήμερα, η Επιτροπή μας συνεδριάζει, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων». Είναι η δεύτερη συνεδρίαση, με την ακρόαση εξωκοινοβουλευτικών προσώπων.

Ξεκινάω με τον κ. Ηλία Λάσκαρη, Πρόεδρο του Διοικητικού Συμβουλίου της Συντονιστικής Επιτροπής Συλλόγων Γονέων Ιδιωτικών Σχολείων Ελλάδος και τον κ. Γεώργιο Μπουμπάρη, μέλος της Συντονιστικής Επιτροπής.

Μας ακούτε; Έχετε το λόγο.

**ΓΕΩΡΓΙΟΣ ΜΠΟΥΜΠΑΡΗΣ (Μέλος του Δ.Σ. της Συντονιστικής Επιτροπής Συλλόγων Γονέων Ιδιωτικών Σχολείων Ελλάδος):** Καλημέρα σας.

Αξιότιμε, κύριε Πρόεδρε, αξιότιμη κυρία Υπουργέ, αξιότιμοι κυρίες και κύριοι Βουλευτές, αξιότιμοι εκπρόσωποι των φορέων, οι Σύλλογοι Γονέων και Κηδεμόνων Ιδιωτικών Σχολείων Ελλάδος, που αποτελούν τη Συντονιστική Επιτροπή, εκφράζουν καταρχήν τη θετική στάση τους επί του νομοσχεδίου, διότι, όπως έχουμε εκφράσει, ήδη, με το από 17 Ιουλίου 2020 Δελτίο Τύπου μας, η θεσπιζόμενη αλλαγή του πλαισίου λειτουργίας του ιδιωτικού σχολείου το απελευθερώνει από ένα αχρείαστο πλαίσιο, στο πεδίο διαμόρφωσης του συγκεκριμένου και απογευματινούπρογράμματος, καθιστώντας έτσι το πρόγραμμα σπουδών του πιο ευέλικτο και δυναμικό, προσαρμοσμένο στις απαιτήσεις των καιρών, χωρίς να αφαιρεί, βέβαια και τον εποπτικό ρόλο της Πολιτείας, όταν και όπου απαιτείται.

Περαιτέρω, δίνει απάντηση σε χρόνια αιτήματα των γονέων των ιδιωτικών σχολείων, όπως ενδεικτικά είναι η αξιολόγηση του εκπαιδευτικού προσωπικού, η ύπαρξη υποχρεωτικού εσωτερικού κανονισμού λειτουργίας, με βάση τις ανάγκες του κάθε σχολείου και κυρίως, μετά από έλεγχο νομιμότητας και όχι σκοπιμότητας και η διευκόλυνση των εγγραφών και μετεγγραφών, μεταξύ των σχολείων, κατά τη διάρκεια του έτους.

Ειδικά, για το μείζον θέμα της αξιολόγησης των εκπαιδευτικών, αίτημα πάγιο και διαχρονικό των γονέων, φρονούμε, ότι μετά τη θεσμοθέτηση της αξιολόγησης και στο χώρο της δημόσιας εκπαίδευσης, η σχετική πρόνοια, στο συζητούμενο νομοσχέδιο, η αξιολόγηση των εκπαιδευτικών, με αναφορά τόσο στα κριτήρια για τα δημόσια σχολεία όσο και σε πρόσθετα κριτήρια, από κάθε ιδιωτικό σχολείο, αποτελεί ένα θετικό βήμα. Επισημαίνουμε, εν τούτοις, ότι η διάταξη, όπως έχει τεθεί, είναι λίγο ασαφής και, ως εκ τούτου, απαιτείται η αποσαφήνιση της. Εμείς πιστεύουμε ότι ενδείκνυται η διασύνδεση της διαδικασίας και με τα κριτήρια αξιολόγησης με τα προσφάτως ψηφισθέντα για τα Πρότυπα και Πειραματικά Σχολεία. Τα δε πρόσθετα κριτήρια, που θα τεθούν από τα ιδιωτικά σχολεία, δέον είναι να ενταχθούν στον υποχρεωτικό εσωτερικό ή άλλο κανονισμό, ώστε να είναι γνωστά εκ των προτέρων και να ισχύουν για το μέλλον, για να αποφεύγουμε την οποιαδήποτε καταστρατήγηση.

Αναφορικά με τη διάταξη του άρθρου 6, περί αξιοποίησης των κτιριακών εγκαταστάσεων, θέλουμε να καταστήσουμε σαφές, ότι θα πρέπει να εξασφαλιστεί ότι η αξιοποίησή τους θα γίνεται αυστηρά, εκτός του διδακτικού ωραρίου και έτσι, δεν θα διαταράσσεται επ’ ουδενί το σχολικό περιβάλλον και η σχολική ζωή. Ως εκ τούτου, προτείνουμε να προστεθεί η λέξη «αυστηρά», πριν από τη φράση «εκτός διδακτικού ωραρίου» και να προβλεφθούν κυρώσεις, όπως για παράδειγμα, η αφαίρεση της σχετικής άδειας, σε περίπτωση παραβίασης της σχετικής διάταξης.

Αναφορικά με τη διάταξη του άρθρου 7, παράγραφος 6, εδάφιο (β), συμφωνούμε με το πνεύμα της διάταξης. Είναι η διάταξη, που αφορά τη διακοπή ή δυνατότητα μη επανεγγραφής των μαθητών λόγω οφειλών. Αυτή αποκαθιστά μια υπαρκτή αδικία σε βάρος των συνεπών γονέων, αλλά θα θέλαμε να διασαφηνιστεί περισσότερο το ακριβές νόημα της μη ολοσχερούς εξόφλησης των δύο διδακτικών ετών. Όπως τίθεται, δεν είναι σαφές αν πρόκειται για απόλυτη εξόφληση ή μερική ή οτιδήποτε.

Αξιότιμοι κύριοι, εμείς οι γονείς των ιδιωτικών σχολείων επιθυμούμε γενικά την παροχή και την εφαρμογή των βέλτιστων πρακτικών στην ιδιωτική εκπαίδευση, εξασφαλίζοντάς τις συνθήκες εκείνες, που θα δικαιώνουν την επιλογή μας για φοίτηση των παιδιών μας στα ιδιωτικά σχολεία και τη θυσία των περισσότερων από εμάς, για να γίνει η επιλογή αυτή εφικτή.

Θα θέλαμε να επισημάνουμε ότι καταθέτουμε σήμερα τις απόψεις μας, ως γονείς και όχι ως τεχνοκράτες ή ειδικοί εργατολόγοι.

Σε ό,τι αφορά τις εργασιακές σχέσεις, σημειώνουμε ότι αυτό, που μας ενδιαφέρει, είναι η παροχή ποιοτικού εκπαιδευτικού έργου από τους διδάσκοντες, σε καθεστώς ασφάλειας, ηρεμίας και μονιμότητας. Είναι δεδομένο, ότι το ισχύον νομοθετικό πλαίσιο, όπως λειτούργησε στην πράξη, μέχρι σήμερα, οδήγησε σε υπερβολές σε βάρος των μαθητών, αλλά και των άξιων εκπαιδευτικών, που υπάρχουν, οι οποίοι αποτελούν και την πλειονότητα των εκπαιδευτικών μας και, ως εκ τούτου, επιδέχεται βελτιώσεων. Εναπόκειται, όμως, στους άμεσα ενδιαφερόμενους, δηλαδή, στην πολιτεία, στους εκπαιδευτικούς και στους ιδιοκτήτες να συνδιαμορφώσουν το βέλτιστο πλαίσιο εργασιακών σχέσεων, που θα κατοχυρώνει όλες τις πλευρές, λαμβάνοντας υπόψη την ειδική φύση του έργου, που επιτελούν οι εκπαιδευτικοί και θα δημιουργεί, συνακόλουθα, συνθήκες ιδανικές για τη μόρφωση των μαθητών.

Τέλος, θα θέλαμε να επισημάνουμε ότι δυστυχώς και με το παρόν νομοσχέδιο, δεν ικανοποιούνται πάγια, δίκαια και εύλογα αιτήματα των γονέων των ιδιωτικών σχολείων για ίση μεταχείριση ημών, των γονέων των μαθητών, ως φορολογουμένων πολιτών. Εμείς οι γονείς, που στέλνουμε τα παιδιά μας σε ιδιωτικά εκπαιδευτήρια, ανήκουμε στην πλειονότητα στη μεσαία τάξη, που πλήττεται, ακόμα μια φορά, οικονομικά, την τελευταία δεκαετία. Είμαστε σίγουροι ότι η επιλογή μας να επενδύσουμε, συχνά και με θυσίες ημών, στο μέλλον των παιδιών μας και επομένως, στο ανθρώπινο δυναμικό της χώρας μας, μέσω της εκπαίδευσης, θα πρέπει να τυγχάνει και του ανάλογου σεβασμού και από την πολιτεία. Παρόλο που, ως φορολογούμενοι πολίτες, απαλλάσσουμε την πολιτεία από την παροχή εκπαιδευτικών υπηρεσιών, αυτό ουδόλως αναγνωρίζεται στη φορολογική αντιμετώπισή μας.

Παρά ταύτα, αυτό διαχρονικά δεν έχει αναγνωριστεί και δεδομένης της ευκαιρίας, σας υπενθυμίζουμε διαχρονικά και πάγια αιτήματα των γονέων, όπως το ζήτημα της αγοράς των σχολικών βιβλίων, όταν το ελληνικό Σύνταγμα αναγνωρίζει την παροχή δωρεάν παιδείας, την παροχή μαθητικού δελτίου και στους μαθητές των ιδιωτικών σχολείων και όχι μόνο των δημοσίων, ώστε να απολαμβάνουν και αυτοί ό,τι συνδέεται με αυτό, καθώς και αντίστοιχες φοροελαφρύνσεις, voucher, όπως είναι γνωστά, στους γονείς μαθητών των ιδιωτικών σχολείων, κατά τα πρότυπα και άλλων ευρωπαϊκών χωρών.

Ευχαριστούμε θερμά για την πρόσκληση και την ακρόαση μας, ενώπιον της Επιτροπής σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κύριε Mπουμπάρη.

Ακούστε με, παρακαλώ όλοι, κύριε Λάσκαρη και εσείς, αλλά και όλοι οι εκπρόσωποι. Στείλτε στο e-mail μας την εισήγησή σας, το υπόμνημά σας, για να το διανείμουμε στα Κόμματα και στους Βουλευτές της Επιτροπής μας, όπως και για να το καταχωρήσουμε και στα Πρακτικά.

Επίσης, να πω ότι αν και κάποιοι άλλοι φορείς δεν έχουν προσκληθεί και θέλουν, μπορούν να μας στείλουν τα υπομνήματά τους, για να τα διανείμουμε σε όλους. Το e-mail μας είναι: [epitropes@parliament.gr](mailto:epitropes@parliament.gr). Να ενημερώσω – ίσως οι περισσότεροι το γνωρίζετε, αλλά να το θυμηθούμε και όλοι μαζί – ότι μετά την πρώτη τοποθέτηση από τους εκπροσώπους των εξωκοινοβουλευτικών προσώπων, θα γίνουν ερωτήσεις από τους Εισηγητές και τους Ειδικούς Αγορητές, όπως επίσης και από όσους Βουλευτές επιθυμούν να λάβουν το λόγο. Οι όποιες ερωτήσεις θα απευθυνθούν σε εσάς, τους προσκεκλημένους, οπότε θα σας δοθεί ο λόγος, σε δεύτερη φάση, για να απαντήσετε. Άρα, μείνετε συνδεδεμένοι και παρακολουθείτε τη συνεδρίασή μας.

Προχωρώ. Η κυρία Μίνα Καστανιά - Γιαζιτζόγλου, Πρόεδρος του Δ.Σ. του Πανελληνίου Συλλόγου Ιδιωτικών Παιδικών Σταθμών (ΠΑ.Σ.Ι.Π.Σ.), έχει το λόγο.

**ΜΙΝΑ ΚΑΣΤΑΝΙΑ - ΓΙΑΖΙΤΖΟΓΛΟΥ (Πρόεδρος του Δ.Σ. του Πανελληνίου Συλλόγου Ιδιωτικών Παιδικών Σταθμών - ΠΑ.Σ.Ι.Π.Σ.):** Αξιότιμο Προεδρείο, αξιότιμα μέλη της Επιτροπής Μορφωτικών Υποθέσεων, κύριοι Υπουργοί, κ.κ. Βουλευτές, εκ μέρους του Πανελληνίου Συλλόγου Ιδιωτικών Παιδικών Σταθμών, σας ευχαριστούμε για τη δυνατότητα, που μας δίνετε, να ακουστεί και η δική μας άποψη, στη σημερινή συνεδρίαση, που αναγνωρίζει, γενικά, τη βαρύτητα, που δίνει ο νομοθέτης και στην προσχολική αγωγή και εκπαίδευση, που αποτελούν θεμέλιο για την ανάπτυξη του παιδιού, από τη γέννηση, μέχρι τα 6 του χρόνια - προφανές θεμέλιο της παιδείας μας, της κοινωνίας μας, της οικονομίας μας για το μέλλον της πατρίδας μας.

Να διευκρινίσω ότι ο χώρος, που μας αφορά, ως προς το νομοσχέδιο, είναι τα ιδιωτικά νηπιαγωγεία και, κυρίως, τα ιδιωτικά συστεγαζόμενα με παιδικούς σταθμούς νηπιαγωγεία. Αυτή η συζήτηση γίνεται, σε μια φορτισμένη στιγμή για την πατρίδα μας, με τις τουρκικές προκλήσεις, που υπογραμμίζει το μεγαλύτερο εθνικό μας πρόβλημα, το δημογραφικό.

Το 2018, γεννήθηκαν υποδιπλάσια παιδιά από εκείνα, που είχαν γεννηθεί, μισό αιώνα πριν και θα ήθελα, να σημειώσω ότι αυτοί οι ήρωες, που παρότι γονάτισαν οικονομικά από την κρίση, έγιναν γονείς και ζουν σήμερα το επιπρόσθετο κόστος και την αγωνία μιας πανδημίας, αξίζουν τη στήριξη της Πολιτείας.

Κρίσιμο σημείο εδώ είναι η παροχή μιας ποιοτικής προσχολικής αγωγής και εκπαίδευσης, σαν βασικό κίνητρο, για να μπορέσει ο κόσμος της εργασίας να οδηγήσει τη χώρα, σε σταθερή ανάκαμψη. Αυτός είναι και ο πρώτος λόγος, που θεωρούμε ότι αυτό το νομοσχέδιο κινείται σε θετική κατεύθυνση, γιατί, όπως σημειώνεται, στην Αιτιολογική του Έκθεση, ανταποκρίνεται πληρέστερα στις συνταγματικές επιταγές, για την προστασία του εννόμου αγαθού της Παιδείας, στην ολότητά του, δηλαδή, τόσο στη δημόσια όσο και στην ιδιωτική διάστασή του, με συνακόλουθη καταχώρηση του τμήματος επιλογής των γονέων, που, όπως γνωρίζετε, παρά τις μεγάλες οικονομικές δυσκολίες των γονέων, στους ιδιωτικούς παιδικούς βρεφονηπιακούς σταθμούς, στα ιδιωτικά νηπιαγωγεία και στα ιδιωτικά συστεγαζόμενα με παιδικούς σταθμούς νηπιαγωγεία, εντάσσεται σήμερα σχεδόν το 40% των παιδιών από 0 έως 6 ετών.

Γιατί, όμως, ένας γονιός κάνει την επιλογή της ιδιωτικής προσχολικής εκπαίδευσης; Γιατί το παιδί του είναι η πρώτη προτεραιότητα, αψηφώντας το δήθεν δωρεάν, που έχει πληρώσει από τους πόρους του, κόβοντας ακόμη και από το καλάθι του σούπερ μάρκετ. Πρώτον, γιατί η Πολιτεία καθυστέρησε, δραματικά, να δει τη σημασία, που έχει για τον εργαζόμενο να ξέρει ότι όταν είναι στη δουλειά του, το παιδί του είναι σε ένα περιβάλλον, που εγγυάται την πολύπλευρη ανάπτυξή του, σε όλα τα επίπεδα.

Είναι εμπειρία, γιατί ο ιδιωτικός παιδικός σταθμός είναι εδώ από τη Μεταπολίτευση, όταν η αντίστοιχη δομή της πολιτείας ήταν ελάχιστες δομές, το ΠΙΚΠΑ και ο ΟΓΑ. Η ανεργία, που αντιμετωπίσαμε, ως παιδαγωγοί, από τη δεκαετία του 1970, μας ώθησε, να επενδύσουμε επιχειρηματικά στην προσχολική αγωγή και εκπαίδευση. Ματώσαμε, επενδύοντας σε γνώση, υποδομές και προσωπικό. Διαμορφώσαμε, ουσιαστικά, το πρότυπο για τον παιδικό σταθμό, που αξιοποίησε δεκαετίες μετά η πολιτεία, για να δημιουργηθούν οι δημοτικοί παιδικοί σταθμοί και το σύγχρονο δημόσιο νηπιαγωγείο. Οι ιδιωτικές δομές και το γόνιμο έργο πανεπιστημιακών δασκάλων προτυποποίησαν και διαμόρφωσαν ενεργή τεχνογνωσία, για την οποία η πολιτεία, τότε, μας αντάμειψε, με ένα νομοθετικό πλαίσιο, που, ουσιαστικά, μας ωθεί στη χρεοκοπία.

Το «δεν δύναμαι ως πολιτεία», δεν σημαίνει ότι σπάω το καλούπι, που με αυτοθυσία διαμόρφωσαν οι ιδιώτες εκπαιδευτικοί. Η παιδεία μας, εδώ και πάνω από μισό αιώνα, είναι μια ανεστραμμένη πυραμίδα. Εκατομμύρια επιστήμονες, δεκάδες χιλιάδες διδακτορικά, κορυφαία ανεργία πτυχιούχων στην Ευρώπη, ανύπαρκτη δημόσια προσχολική αγωγή και εκπαίδευση, δημοτικό σχολείο, που τώρα «ανοίγει» στη γλωσσική παιδεία και τις νέες τεχνολογίες, μετριότατες επιδόσεις των μαθητών του Γυμνασίου και του Λυκείου. Πώς λυνόταν το πρόβλημα; Με σχεδιασμό της δημόσιας εκπαίδευσης, έτσι ώστε να «χωνέψει», κατά το δυνατό, τον άνεργο πτυχιούχο.

Εμείς πασχίσαμε στις ιδιωτικές δομές να υπάρχουν και γλωσσική παιδεία και τέχνες και νέες τεχνολογίες, πάντοτε, με τον κατάλληλο παιδαγωγό για την ευαίσθητη ηλικία των μικρότερων παιδιών. Πώς απάντησε, τότε, η πολιτεία; Με τη μονοδιάστατη υποχρέωσή μας για πρόσληψη νηπιαγωγών, με όρους δημοσίου.

Επομένως, τόσο το άρθρο 3, για την οργάνωση και το πρόγραμμα των δημοτικών σχολείων, που επιτρέπει να παρέχονται πρόσθετες εκπαιδευτικές υπηρεσίες, στο πλαίσιο του διευρυμένου ωρολογίου προγράμματος και να διοργανώνουν και άλλες προαιρετικής παρακολούθησης δραστηριότητες και δράσεις, όσο και τα άρθρα 4, 5, 6, 7 και 8 κινούνται σε θετική κατεύθυνση, ως προς την απαραίτητη ευελιξία που είναι οξυγόνο για την προσχολική εκπαίδευση.

Βρεθήκαμε απέναντι στο νόμο για τη δίχρονη υποχρεωτική προσχολική εκπαίδευση, που ακόμα και σήμερα μένει, ουσιαστικά, ανεφάρμοστος σε αρκετούς δήμους. Θυμόσαστε ακόμη τα λόγια του προκατόχου σας, κυρία Κεραμέως, ότι θα πρέπει να προσλάβουμε στις ιδιωτικές δομές μόνο νηπιαγωγούς; Να ξεχάσουμε την ειδικότητα του βρεφονηπιοκόμου, που ανέστησε γενεές. Δηλαδή, να παράξουμε ανεργία, να πάρουμε εμείς και το κόστος των διορισμών, που το Υπουργείο δεν έκανε και της λειτουργίας δομών, που δεν δημιούργησε.

Επομένως, τα άρθρα 9, 10 και 12, για τις συμβάσεις των εκπαιδευτικών, κινούνται, κατά τη γνώμη μας, σε μια θετική κατεύθυνση. Γενικά, εμείς δεν φοβόμαστε την αξιολόγηση. Θα δυσκολευτείτε να βρείτε έναν ιδιοκτήτη μονάδας προσχολικής αγωγής και εκπαίδευσης, που να μην είναι παιδαγωγός. Όπως επίσης, θα δυσκολευτείτε να βρείτε οικονομολόγο της εκπαίδευσης, που να θεωρεί ότι μπορείς να παρέχεις, στον 21ο αιώνα, εκπαίδευση, χωρίς οικονομικό μοντέλο για τη χρηματοδότησή της.

Είναι καλύτερα να ζούμε σε ένα περιβάλλον, με επιχειρήσεις, που λυγίζουν, με εκπαιδευτικούς άνεργους, τα μικρά παιδιά εκτός δομών και στους παππούδες; Γι’ αυτό στηρίζουμε αυτό το νομοσχέδιο, διακρίνοντας την πρόθεσή σας, κυρία Υπουργέ, για μια δυναμική μεταρρυθμιστική προσπάθεια, για ένα πιο ελεύθερο, σύγχρονο και καινοτόμο σχολείο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την κυρία Καστανιά-Γιαζιτζόγλου.

Το λόγο έχει ο κ. Μιχάλης Κουρουτός, Πρόεδρος του Διοικητικού Συμβουλίου της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ).

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας - ΟΙΕΛΕ):** Σας ευχαριστώ πολύ, κύριε Πρόεδρε.

Αγαπητοί και αγαπητές Βουλευτίνες και Βουλευτές, θα μου επιτρέψετε να έχω λίγο περισσότερο χρόνο, γιατί πρέπει να εκθέσω σοβαρά γεγονότα, τα οποία κατατέθηκαν στη Βουλή, εχθές, από την Υπουργό, αλλά και από την Εισηγήτρια της Ν.Δ., όπως και από άλλους Βουλευτές, τα οποία είναι ανακριβή και πρέπει, για να ψηφιστεί ένα νομοσχέδιο, να υπάρχει μία γενικότερη άποψη για το τι συμβαίνει, σήμερα, στην ιδιωτική εκπαίδευση.

Κυρία Υπουργέ, κυρία Κεραμέως, έχετε δικαίωμα είτε για λόγους ιδεολογικούς και πολιτικούς είτε για λόγους εκπλήρωσης προεκλογικών υποσχέσεων, που έχετε αναλάβει, να νομοθετήσετε για την ιδιωτική εκπαίδευση. Θα έπρεπε, όμως, να τηρήσετε τους στοιχειώδεις κανόνες ενός δημοκρατικού και παραγωγικού διαλόγου.

Αντ’ αυτού, μας καλέσατε, σε μια «καρικατούρα» διαλόγου, όχι για να ακούσετε, αλλά για να μας παρουσιάσετε ένα έτοιμο σχέδιο νόμου, που είναι εμφανές πως έχει καταρτιστεί, σε συνεργασία ή μόνο από τους εκπροσώπους των σχολαρχών. Αυτό το σημείο το αναδεικνύω, γιατί από τις δηλώσεις σας, στη Βουλή εχθές, αλλά και τις δημόσιες δηλώσεις σας, αποδείξατε ότι δεν γνωρίζετε ούτε το παρόν σχέδιο νόμου, αλλά το σημαντικότερο από όλα, ό,τι ισχύει σήμερα στην ιδιωτική εκπαίδευση. Αυτό είναι βαθιά προβληματικό για την παιδεία.

Θα κάνω μία μικρή αναφορά στη διαβούλευση του ν. 4615 του κ. Φίλη, όχι γιατί θέλω να στηρίξω τον κ. Φίλη και την τότε Κυβέρνηση, αλλά για να αποκαταστήσω την πραγματικότητα. Μιλήσατε ότι τάχα έγινε, χωρίς διαβούλευση. Σας ενημερώνω και μπορείτε να δείτε το «opengov» ότι η διάρκεια ξεκίνησε επί υπουργίας κ.κ. Κουράκη και Μπαλτά, κράτησε έναν ολόκληρο χρόνο, πήγε στην Επιτροπή Μορφωτικών Υποθέσεων, Ιούλιο μήνα και ψηφίστηκε, στο τέλος Αυγούστου.

Επομένως, υπήρξε διάλογος. Αντιθέτως, εσείς με πήρατε Παρασκευή βράδυ στο τηλέφωνο, να έρθω τη Δευτέρα το πρωί, να μιλήσουμε για νομοσχέδιο, που όπως μου ομολογήσατε παραδίδεται, την Τρίτη, στον Πρωθυπουργό. Θεωρείτε ότι αυτό είναι διαβούλευση;

Στο OPEN GOV περνάνε σχόλια, που αποκαλούν τους εκπαιδευτικούς «κοπρίτες». Είναι δίκαιο να επιτρέπεται, όπως έκαναν χθες συνάδελφοι σας Βουλευτές, να αποκαλούν τους συναδέλφους μας «τενεκέδες»; Είναι άποψη αυτή για τους εκπαιδευτικούς, που μάχονται για την παιδεία, ολόκληρα χρόνια, χωρίς νόμο και χωρίς νομικό πλαίσιο καλυπτόμενοι;

Και μιας που μιλήσετε, όπως το είπατε ειρωνικά, «copy - paste», το άρθρο 3, ας σας ενημερώσουν οι παντοτινοί φίλοι σας, οι εργοδότες φροντιστηρίων και κέντρων ξένων γλωσσών, ότι είναι δικά τους τα σχόλια. Η Μαρία, η Κωνσταντίνα και οι λοιποί, αυτοί σχολίασαν, με αυτόν τον τρόπο, όχι οι ιδιωτικοί εκπαιδευτικοί, αλλά απ’ ό,τι βλέπω, δεν τολμήσατε ούτε αυτούς να φέρετε στην Επιτροπή σήμερα, δεν ξέρω γιατί.

Όπως δεν τολμήσατε να καλέσετε τη ΔΟΕ, την Ανώτατη Συνομοσπονδία Γονέων και Κηδεμόνων και το σημαντικότερο, κυρία Υπουργέ, που το θεωρώ ολίσθημα, να καλέσετε τη ΓΣΕΕ. Επειδή είχαν βγάλει ανακοινώσεις αρνητικές για το νομοσχέδιο, μήπως; Ξεχνάτε το ρόλο του ΚΑΝΕΠ και του ΙΝΕ στα δρώμενα στην εκπαίδευση; Όλες οι Κυβερνήσεις χρησιμοποιούν τα δικά μας στοιχεία, έχουν άποψη.

Ή μήπως φοβόσασταν ότι η έρευνα, που έκανε το ΚΑΝΕΠ για το ευρωπαϊκό status στην ιδιωτική εκπαίδευση, θα αλλοίωνε, εντελώς, την εικόνα, που έχουν σήμερα οι πάντες για την ιδιωτική εκπαίδευση, στην Ευρώπη και στην Ελλάδα;

Λυπάμαι που δεν καλέσατε τη ΓΣΕΕ και τους άλλους φορείς, στη διαβούλευση αυτή και νομίζω ότι δεν θελήσατε να ακουστεί μια φωνή διαφορετική και μια άποψη διαφορετική από αυτή, που ακούτε από τους φορείς, που μέχρι τώρα, τουλάχιστον έχω ακούσει εγώ.

Είναι τεράστιο ζήτημα, κυρία Κεραμέως, και απαντώ και στους γονείς, να μιλάτε για δήθεν οιονεί μονιμότητα των ιδιωτικών εκπαιδευτικών. Ποια μονιμότητα, κυρία Υπουργέ; Ελεύθερα απολύονται και σήμερα οι ιδιωτικοί εκπαιδευτικοί αορίστου χρόνου, απλώς όπως προβλέπεται, σε ολόκληρη την Ευρωπαϊκή Ένωση - ψάξτε το αν θέλετε - η καταγγελία σύμβασης ελέγχεται από ανεξάρτητη αρχή. Σε άλλες χώρες, μάλιστα, υπάρχει και Εκπαιδευτικό Δικαστήριο.

Μιλήσατε, με πάθος, για την εμπιστοσύνη στη δικαιοσύνη και τους δικαστές. Ξεχνάτε ότι αυτή η Ανεξάρτητη Επιτροπή του άρθρου 9 του ν. 4472, που σήμερα θέλετε να καταργήσετε, αποτελείται από πρωτοδίκες, ειδικευμένους στις εργατικές διαφορές, που υποδεικνύονται από Τριμελές Συμβούλιο Διεύθυνσης Πρωτοδικείου και όχι από τον εκάστοτε Υπουργό Παιδείας; Η Επιτροπή αυτή, η οποία λειτουργεί από το 2017, έχει εξετάσει περίπου 50 καταγγελίες σύμβασης και έχουν γίνει σχεδόν όλες δεκτές, νομίζω οι 47 -48. Εάν θέλετε, ρωτήστε τη Διεύθυνση Ιδιωτικής Εκπαίδευσης.

Οι ιδιοκτήτες, όμως, θέλουν να είναι απολύτως βέβαιοι ότι θα μπορούν να απολύουν τους πάντες. Όταν μιλάω για ιδιοκτήτες, δεν μιλάω για όλα τα ιδιωτικά σχολεία και όλους τους ιδιοκτήτες, θέλω να είμαι ξεκάθαρος. Δουλεύω, πάνω από 35 χρόνια, σε ιδιωτικό σχολείο, με σεβάστηκε, το σέβομαι, όπως υπάρχουν και πολλά ιδιωτικά σχολεία, που πραγματικά, δεν λειτουργούν ή δεν θα θελήσουν, στη συνέχεια, όπως θα αποδείξω, να λειτουργήσουν, ως επιχειρήσεις.

Εσείς, όμως, καθ’ υπόδειξη των σχολαρχών οδηγείτε τις υποθέσεις στα δικαστήρια, γεγονός τόσο χρονοβόρο και κοστοβόρο για κάθε εκπαιδευτικό, που καθιστά σχεδόν αδύνατη την προσφυγή του, ενώ η Επιτροπή, εντός δύο μηνών, έβγαζε απόφαση. Γιατί σας ενοχλεί, λοιπόν;

Οι αποφάσεις ήταν δίκαιες, η καταχρηστικότητα εξετάστηκε και αποφάσισαν ότι πρέπει να απολυθούν. Μας ακούσατε να διαμαρτυρηθούμε; Είχαμε εμπιστοσύνη στο όργανο αυτό.

Η αλήθεια είναι ότι επιδιώκετε εσείς και οι σχολάρχες να επιβληθεί «η σιωπή των αμνών» στα ιδιωτικά σχολεία, για να μεταβληθεί το ιδιωτικό σχολείο, σε ένα απέραντο μηχανισμό παρανομίας, ως ένα τεράστιο ζήτημα, στο οποίο θα σας παρακαλέσω, κυρία Υπουργέ, να ανακαλέσετε και να βγάλετε από τις φράσεις σας για «ελευθερία ιδιωτικών σχολείων».

Όταν σας ρώτησα για απογευματινές δράσεις, για μία ακόμη φορά, ψεύδεστε, κυρία Υπουργέ, συγγνώμη που σας το λέω, ή είστε αδιάβαστη, δηλώνοντας ότι εσείς νομοθετείτε, πρώτη φορά, την επέκταση του ωρολογίου προγράμματος, στις 40 ώρες, ενώ, ήδη, ισχύει με το νόμο της προηγούμενης Κυβέρνησης, που, για πρώτη φορά στα χρονικά, έδωσε δυνατότητα στα ιδιωτικά σχολεία να έχουν το δικό τους ωρολόγιο πρόγραμμα των 40 ωρών.

Ξέρετε τι συνέβαινε, μέχρι το 2016;

Είχαν υποχρεωτικά τις 32 ώρες και για να πάρουν μία ώρα παρέκκλιση στο ωράριό τους, ήταν τότε κάτω από σαράντα ώρες, έπρεπε να περιμένουν για επτά μήνες και με μία γραφειοκρατική διαδικασία, που περνούσε από το Παιδαγωγικό Ινστιτούτο και τις Διευθύνσεις του Υπουργείου Παιδείας, υπό την αρμοδιότητα του Υπουργού Παιδείας.

Σήμερα, αυτό γίνεται, με μια απλή δήλωση. Το ωρολόγιο πρόγραμμα είναι κατάκτηση του ιδιωτικού σχολείου, των ιδιωτικών εκπαιδευτικών και του Συλλόγου Διδασκόντων. Δηλαδή, συμπληρώνοντας μια απλή δήλωση, κάνουν όσες ώρες επιπλέον των 32 θέλουν, μέχρι τις 40 και μπορούν να τις κατανείμουν και μέσα στο ωρολόγιο πρόγραμμα.

Το μεγαλύτερο, όμως, ψέμα, που διατυπώνεται από πολλούς και το άκουσα και από γονείς, είναι ότι δεν υπάρχει ελευθερία για τις δράσεις.

Κυρία Υπουργέ, θέλω να σας παρακαλέσω, πάρα πολύ και ειλικρινά, δεν θέλω να είμαι απόλυτος - απλώς και μόνο εγώ έχω μαζί μου απλωμένα τα χαρτιά και ρωτώ και τον προηγούμενο γονιό, που νομίζω ότι ήταν από τα Αρσάκεια, το εξής - πόσες δράσεις έκαναν όλα τα σχολεία τα προηγούμενα χρόνια, με μία απλή δήλωση;

Έχω μπροστά μου, κυρία Κεραμέως, τις δράσεις των ιδιωτικών σχολείων και σας παρακαλώ πολύ, να τις δείτε. Για παράδειγμα, η Ελληνογερμανική Αγωγή, τα Εκπαιδευτήρια Αυγουλέα - Λιναρδάτου, το Κολέγιο, δεκάδες δράσεις, με μία απλή δήλωση και χωρίς να περιμένουν τον έλεγχο του Υπουργείου Παιδείας.

Και για να σας πείσω, γιατί πιθανόν δεν έχετε διαβάσει τον προηγούμενο νόμο, λέει ότι τα ανωτέρω σχολεία μπορούν παράλληλα να διδάξουν περισσότερες ξένες γλώσσες. Όμως, το σημαντικότερο από όλα στην οικεία Διεύθυνση είναι να δηλώνεται κάθε είδους πρόσθετη εκπαιδευτική δραστηριότητα, χωρίς έλεγχο, πέραν του ωρολογίου προγράμματος.

Τι υποχρεούνται να δηλώνουν οι εργοδότες, κυρία Κεραμέως; Τον αριθμό των μαθητών και των αριθμό των απασχολούμενων. Σας ενοχλεί αυτό, κυρία Κεραμέως; Μόνον να κάνουν μια απλή δήλωση, ότι εμείς θα έχουμε χίλιους μαθητές, που πληρώνουν και άρα, φορολογούμαστε και πενήντα εκπαιδευτικούς, τους οποίους δηλώνουμε και δεν θα αποφεύγουμε την εισφοροδιαφυγή. Γιατί το κάνετε αυτό, κυρία Κεραμέως;

Υπάρχει ένα πολύ μεγάλο σχολείο, με το οποίο έχετε και φιλικές σχέσεις και πριν από το 2015, δεν πλήρωνε καμία δράση. Μπήκε ο έλεγχος και βρήκε δεκάδες εκπαιδευτικούς, χωρίς διοριστήρια. Παραπέμφθηκε, με απόφαση της Διεύθυνσης σε έλεγχο, έγινε ΕΔΕ και παραπέμπονται 7 εκπαιδευτικοί, μεταξύ αυτών και η ιδιοκτήτρια του εκπαιδευτηρίου. Αναφέρομαι στον Κωστέα - Γείτονα, όπου παραπέμπονται σε πειθαρχικά αδικήματα. Σε ό,τι αφορά τα ποινικά, μπήκαν στο αρχείο. Σε ό,τι αφορά τα πειθαρχικά, σας ενημερώνω, γιατί πιθανόν, δεν θα σας έχει ενημερώσει κανείς, καταδικάστηκε για δύο χρόνια σε αναστολή η διευθύντρια δημοτικού και υπάρχουν σε εκκρεμότητα οι υποθέσεις της διευθύντριας γυμνασίου - λυκείου και του νηπιαγωγείου και άλλων πέντε στελεχών του σχολείου η παραπομπή και ήδη έχουν κληθεί σε απολογία και ελπίζω ότι σύντομα θα έχουμε και τα αποτελέσματα.

Αυτό το σχολείο, δεν πλήρωνε, πριν από το 2015. Όμως, με την παρέμβαση των ιδιωτικών εκπαιδευτικών και μετά το νόμο Φίλη – Γαβρόγλου, αυτό το σχολείο πληρώνει κανονικά.

Τι θα γίνει αύριο, κυρία Κεραμέως; Όχι μόνον αυτό το σχολείο, αλλά και τα υπόλοιπα σχολεία, που σας έδειξα; Σήμερα, είναι ελεύθερα για να κάνουν εκατοντάδες δράσεις και ό,τι θέλουν από περιεχόμενο και χωρίς να έχει το δικαίωμα κανείς να τους μειώσει τις δυνατότητες αυτές. Πού στερούνται ελευθερίας τα σχολεία, κυρία Κεραμέως; Μήπως δεν σας έχουν ενημερώσει καλά; Εγώ, όμως, σας έχω ενημερώσει από τις 23/12/2019. Σας έχω αναφέρει αναλυτικά ποιες δράσεις κάνουν τα σχολεία. Σας έχω πει, κυρία Κεραμέως, ότι παραβαίνουν το νόμο το 70% των ιδιωτικών σχολείων και δεν δηλώνουν τις δράσεις και τους εκπαιδευτικούς. Τι κάνατε, κυρία Κεραμέως, γι’ αυτό; Πρέπει να το ψάξετε. Και εσάς και την κυρία Υφυπουργό σας έχω ενημερώσει, με δεκάδες έγγραφα. Για το θέμα των δράσεων, σας παρακαλώ πάρα πολύ, είμαι αποφασισμένος και θα καταθέσω τα χαρτιά στην Επιτροπή Μορφωτικών Υποθέσεων, για να δώσουμε μια μάχη για το ψεύδος, που διακινείται σήμερα, ότι δεν είναι ελεύθερα τα ιδιωτικά σχολεία.

Πρέπει να αναρωτηθείτε, γιατί αυτή η απλή δήλωση των εργοδοτών στο Υπουργείο Παιδείας, ότι εγώ θα κάνω δεκαπέντε δράσεις και έχω 1.000 μαθητές και 50 εκπαιδευτικούς, σας στερεί το δικαίωμα της ελευθερίας στα ιδιωτικά σχολεία.

Όχι, κυρία Κεραμέως. Ξέρετε τι συμβαίνει;

Θέλω να το καταλάβετε καλά αυτό, είναι βαριά η κατηγορία για εσάς και όλοι αυτοί που το στηρίζουν αυτό. Θέλουν να σταματήσουν να πληρώνουν τους εκπαιδευτικούς και να τους δηλώνουν, θα έχουμε μαύρη εργασία και θα έχουμε εισφοροδιαφυγή και ταυτόχρονα, δεν θα δηλώνουν όλους τους μαθητές. Δεν θα το κάνουν όλα τα σχολεία, γιατί το 25% των σχολείων λειτουργούσε νόμιμα στις δράσεις, μέχρι σήμερα και πλήρωνε και τα έσοδά του εφορολογούντο.

Σας παρακαλώ πάρα πολύ μην επιμείνετε στο θέμα των δράσεων, γιατί ουσιαστικά θα αποδείξετε ότι υπάρχει συμφέρον των εργοδοτών και εσείς το καλύπτετε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**Κύριε Κουρουτέ, ολοκληρώστε την τοποθέτησή σας, διότι έχετε ξεπεράσει το χρόνο. Σε σχέση με όσα αναφέρατε, μπορείτε να μας στείλετε υπόμνημα και να το καταθέσετε στα πρακτικά και με όλα τα υπόλοιπα έγγραφα που παρουσιάσατε για τις δράσεις.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος – ΟΙΕΛΕ):** …… Υπάρχουν πέντε φορείς που είναι υπέρ των απόψεων της κυρίας Κεραμέως, να μας δώσετε λίγο περισσότερο χρόνο. Νομίζω το δικαιούμαστε και το σημαντικότερο είναι ότι θα ακούσετε σοβαρά πράγματα, τα οποία έχουν αποκρυβεί εντέχνως από τη Βουλή. Οι Βουλευτές πρέπει να ενημερωθούν για να πάρουν αποφάσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**Έχετε πάρει ήδη περισσότερο χρόνο. Λέω ότι τα έγγραφα, τα οποία παρουσιάσατε, αν θέλετε, μας τα στέλνετε για να τα διανείμουμε στους Βουλευτές. Ολοκληρώστε.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος – ΟΙΕΛΕ):** Η Υπουργός τα έχει και μπορεί να σας τα δώσει. Αν δεν σας τα δώσει, θα τα στείλω εγώ, προφανώς.

Επιτρέψτε μου, εν τάχει, για να σας βοηθήσω. Το 2002, ψηφίστηκε ένας νόμος, τον οποίο - για να ξέρετε ότι κάθε νόμος, για την ιδιωτική εκπαίδευση, έχει τεράστια πολιτική βαρύτητα, όχι ιδεολογικοπολιτική, που λέτε, αλλά πολιτική για την κοινωνία και τη Βουλή- 13 βουλευτές του ΠΑΣΟΚ δεν ψήφισαν το νόμο Ευθυμίου και Γκεσούλη. Ο δε Πρωθυπουργός, τότε, ο κ. Καραμανλής, δήλωσε ότι θα τον αποσύρει.

Η κυρία Γιαννάκου, με το ν. 3577, όχι μόνο δεν απέσυρε τον νόμο Ευθύμιου – Γκεσούλη, αλλά έβαλε τις βάσεις έτσι, ώστε πραγματικά να μη δίνονται πλαστοί τίτλοι. Τι έκανε; Έκλεισε 40, 44, αν θυμάμαι καλά ιδιωτικά σχολεία, σε όλη την Ελλάδα, που έδιναν πλαστούς τίτλους, αποδεδειγμένα. Σήμερα, είναι διορισμένοι στο δημόσιο χιλιάδες άνθρωποι, με τίτλους, χωρίς να φοιτήσουν, παίρνοντας ένα 20, μέσω του διαγωνισμού του ΑΣΕΠ.

Επειδή δεν γνωρίζατε, λοιπόν, νομίζω ότι αυτό το νομοσχέδιο επαναφέρει την προ Γιαννάκου περίοδο. Είναι τραγικό, εκτός και αν θεωρείτε ότι η κυρία Γιαννάκου ανήκει στον ΣΥΡΙΖΑ, που υπερασπίστηκε τους ιδιωτικούς εκπαιδευτικούς και τα ιδιωτικά σχολεία, τα νομίμως λειτουργούντα και τα στήριξε, με πολλούς τρόπους. Έδωσε δικαίωμα αντί για δασκάλους, που είχαμε έλλειψη, τότε, να διδάσκουν νηπιαγωγοί και άλλες ειδικότητες.

Θέλω να γνωρίζει, η κυρία Κεραμέως, ότι ο υποφαινόμενος ήταν εκπρόσωπος όλων των εργαζομένων στην Ελλάδα στο advisory group και στην Κομισιόν, για να κατασκευαστεί το πλαίσιο προσόντων.

Κυρία Κεραμέως, το 2014, όταν πέρασε το νόμο αυτό ο κύριος Αρβανιτόπουλος, η Κομισιόν ήρθε και σταμάτησε την αντιστοίχιση των προσόντων. Δηλαδή, δεν ξέρω, αν καταλαβαίνετε, ήρθε και είπε η Κομισιόν και το advisory group ότι χωρίς διασφάλιση ποιότητας έργου και διασφάλιση ποιότητας εκδιδόμενων τίτλων, δεν υπάρχει αντιστοίχιση τίτλων, γιατί αντιστοίχιση τίτλων δεν σημαίνει ότι έχουν έρεισμα μόνο για διορισμό στο δημόσιο, μέσω ΑΣΕΠ, αλλά έχουν δικαίωμα, σε οποιαδήποτε χώρα της Ευρώπης, να παρουσιάσουν το βαθμό αυτό. 47 βουλευτές της Νέας Δημοκρατίας, 23 Νοεμβρίου του 2014, μετά την ψήφιση του νόμου Αρβανιτόπουλου, κατέθεσαν επερώτηση στη Βουλή και λένε, τα ιδιωτικά σχολεία δεν μπορούν να δίνουν τίτλους ισότιμους δημοσίου. Να υπάρξει έλεγχος και να δίνουν, υπό την αιγίδα του δημοσίου, εξετάσεις. Το αντιλαμβάνεστε; 47 βουλευτές της Νέας Δημοκρατίας !

Εμείς σήμερα προτείνουμε – με λύπη το λέω και θα το ζητήσουμε και από την Ευρωπαϊκή Ένωση – επιτέλους, τα σχολεία, που θέλουν να είναι επιχειρήσεις, τα λεγόμενα «ελεύθερα σχολεία», όπως γίνεται, σε ένα πολύ μικρό ποσοστό, στην Ευρωπαϊκή Ένωση, που θέλουν να λειτουργούν, με το νόμο το δικό σας, που ουσιαστικά κάνει επιχειρήσεις τα σχολεία, αμιγώς επιχειρήσεις και μπορώ να το αποδείξω, εκτός αυτών που είπα, γιατί βλέπετε, ότι δεν θέλουν να ελέγχονται, δεν θέλουν να παρουσιάζουν τα πραγματικά προβλήματα των σχολείων, όχι όλα τα σχολεία, θα σας παρακαλέσω πάρα πολύ, τα λεγόμενα «ελεύθερα, αυτόνομα σχολεία», που έχουν εξαιρετικά χαλαρή εποπτεία από το Υπουργείο Παιδείας, όπως σας είπα, συμβαίνει και στο παρόν νομοσχέδιο, είναι αυτονόητο ότι όσα ιδιωτικά σχολεία επιλέξουν να εφαρμόσουν αυτό το νόμο, δεν μπορούν να έχουν το δικαίωμα να δίνουν ισότιμους τίτλους. Αν τα σχολεία διαλέξουν ένα καθεστώς ελέγχου, όπως είναι σήμερα ή τροποποιημένου, αλλά με διάλογο κ.λπ., τότε, αυτά τα σχολεία θα θεωρηθεί ότι μπορούν να δίνουν ισότιμους τίτλους. Εδώ πρέπει, αυτή τη στιγμή, να διαπιστώσουμε τις προθέσεις των ιδιοκτητών. Θέλουν να έχουν εκπαιδευτικούς, με ελαστικό ωράριο, με ελαστικές εργασιακές σχέσεις; Θέλουν να έχουν επιχειρήσεις, αμιγώς;

Εγώ, λοιπόν, καταθέτω ότι αυτό το βαθιά προβληματικό νομοσχέδιο είναι ένα καταγεγραμμένο ρουσφέτι, που θα έχει τεράστια προβλήματα εφαρμογής, εάν ψηφιστεί.

Μια τελευταία κουβέντα. Αποδεικνύεται από όσα σήμερα συμβαίνουν, η ιστορική φράση του ιστορικού μας ηγέτη, ότι οι σχολάρχες παλεύουν, με τα λεφτά τους για τα λεφτά τους, όχι όλοι, είπα, ενώ οι εκπαιδευτικοί συνεχίζουν να παλεύουν, με δικούς τους αγώνες για την ιδιωτική και τη δημόσια παιδεία, για ένα σχολείο που, πραγματικά, θα λειτουργεί, ως ίδρυμα πολιτισμού και εκπαίδευσης και δευτερευόντως, ως επιχείρηση. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :**  Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Καταρχήν, να καλωσορίσω, με την αφορμή αυτή, τους φορείς. Ευχαριστούμε πάρα πολύ, που είναι παρόντες για να συνεισφέρουν.

Κύριε Πρόεδρε, εικάζω ότι όπως ο κ. Κουρουτός είχε 17΄, διότι δεν είχε μπει το χρονόμετρο στην αρχή, θα έχουν και οι λοιποί φορείς, φαντάζομαι και αυτοί 17΄ να μιλήσουν.

Κύριε Κουρουτέ, δεν θα απαντήσω, αναλυτικά. Θα απαντήσω στο τέλος και παρακαλώ τους φορείς να παραμείνουν, αν έχουν τη δυνατότητα. Θα τοποθετηθώ στο τέλος.

Κύριε Κουρουτέ, όμως, είπατε κάτι, το οποίο είναι πάρα πολύ βαρύ και για το οποίο έχετε πολύ μεγάλη ευθύνη, εάν το λέτε, χωρίς στοιχεία. Είπατε, ότι από την ψήφιση του νόμου, δεν θα έχουν νόμιμους τίτλους τα σχολεία. Εγώ, λοιπόν, σας προκαλώ, κύριε Κουρουτέ, να μας φέρετε σήμερα, αύριο, μεθαύριο, τη διάταξη, βάσει της οποίας προκύπτει, ότι δεν θα έχουν νόμιμους τίτλους τα σχολεία. Γιατί ξέρετε; Είναι πολύ λυπηρό, κύριε Κουρουτέ - με όλο το σεβασμό στο πρόσωπό σας, γνωριζόμαστε πολλά χρόνια - ο επίσημος φορέας, που εκπροσωπεί τους εργαζόμενους, να μην προσέλθει στο διάλογο με το Υπουργείο, το οποίο έχει τη νομοθετική πρωτοβουλία και να προστρέχει σε συναντήσεις με όλα τα άλλα Κόμματα, πλην αυτού, που έχει τη νομοθετική πρωτοβουλία και επιπλέον, να εξαπολύει επίθεση σε μαθητές και γονείς. Και αναφέρομαι και στη σημερινή σας τοποθέτηση, αλλά και στο τελευταίο από τα τελευταία δελτία Τύπου – γιατί, τελευταία, έχετε βγάλει πολλά – στο οποίο δελτίο Τύπου, είπατε, ότι και οι μαθητές δεν θα έχουν νόμιμους τίτλους και ότι στους γονείς θα επιβληθεί Φ.Π.Α.. Απειλητική στάση, δηλαδή, απέναντι στους μαθητές και στους γονείς. Και είναι πραγματικά λυπηρό, αυτός ο συνδικαλιστικός φορέας, αντί να μεταφέρει τις απόψεις των εργαζομένων, τις απόψεις των ιδιωτικών εκπαιδευτικών, αντί να μας πει πώς να βελτιώσουμε το νομοσχέδιο - είμαστε όλοι αυτιά να ακούσουμε όλους τους ιδιωτικούς εκπαιδευτικούς - αντί να καταθέτετε, να συζητάτε μαζί μας, έστω και μία πρόταση στην πρόσκληση, που σας απευθύναμε, είναι λυπηρό, απλά, να εξαπολύετε επιθέσεις και δη, δίχως κανένα, μα κανένα, νομικό έρεισμα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :**  Ευχαριστώ πολύ την κυρία Υπουργό.

Πριν προχωρήσω, για να δώσω το λόγο στον επόμενο εκπρόσωπο – επειδή ακούστηκε κάτι σχετικό – θέλω να σας πω το εξής. Η ακρόαση φορέων - θέλω να το ξέρετε και εσείς και ο κ. Κουρουτός και οι Βουλευτές - δεν είναι μια άλλη διαβούλευση, δεν είναι μια διαβούλευση, που θα γίνει, όπως έγινε, κατά τη συζήτηση του νομοσχεδίου. Γι’ αυτό το λόγο έχει θεσμοθετηθεί και ο θεσμός της διαβούλευσης, όπου μπορούν να μιλήσουν πολλοί, να γράψουν τις θέσεις τους, τις απόψεις τους και είναι θεσμοθετημένο να αξιολογείται και να λαμβάνονται υπόψη οι παρατηρήσεις, που γίνονται, στη διαβούλευση. Στην ακρόαση φορέων, καλούμε συγκεκριμένους εκπροσώπους, περιορισμένους, σε μία δομημένη και μια οργανωμένη συζήτηση. Συνεπώς, δεν μπορεί να καλούμε, πάντοτε, είτε τα υπερκείμενα όργανα, είτε όργανα, που είναι υποκείμενα, πιο κάτω από την Ομοσπονδία, την ΟΙΕΛΕ, για να δημιουργήσουμε είτε εντυπώσεις, είτε για να ακούσουμε δέκα φορές την ίδια άποψη.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, μου επιτρέπετε; Η κυρία Υπουργός, ορθώς, κατά τη γνώμη μου, για να είναι πιο ουσιαστική η διαδικασία απάντησε στον Πρόεδρο της ΟΙΕΛΕ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν απάντησα, μια παρέμβαση έκανα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Απαντήσατε, ακούσαμε όλοι τι κάνατε. Προφανώς, για λόγους ισότητας των διαδικασιών του διαλόγου, που κάνουμε, εάν είτε ο κ. Κουρουτός, στην παρούσα φάση, είτε άλλος εκπρόσωπος φορέα, αργότερα, με την ίδια διαδικασία, θελήσει να απαντήσει τώρα, για να είναι πάντα ζωντανή η συζήτηση, να μπορεί να απαντήσει και βεβαίως, συμφωνώ μαζί σας και με την κυρία Υπουργό, άπλετος χρόνος, καμία αντίρρηση, για όλους τους ανθρώπους, καμιά διαδικασία περιορισμού. Επαναλαμβάνω, επειδή μίλησε η κυρία Υπουργός, να απαντήσει, αν θέλει ο κ. Κουρουτός, τώρα και να γίνει το ίδιο και στους άλλους εκπροσώπους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ακούστε, κύριε Φίλη, κ. Κουρουτέ, ακούστε με και εσείς, το είπα και πριν, υπάρχει ο χρόνος για τη δευτερολογία, υπάρχει η διαδικασία των ερωτήσεων από τους Βουλευτές, έγινε και η παρέμβαση της Υπουργού, σε σχέση, με αυτά, τα οποία είπατε, θα δώσετε τις απαντήσεις σας, αν ισχύουν ή δεν ισχύουν, για να βγάλουμε τα συμπεράσματά μας. Ο χρόνος είναι καθορισμένος, είναι συγκεκριμένος και θα τηρηθεί και θα ακολουθηθεί, κύριε Φίλη.

Στη συνέχεια, θα δώσω το λόγο στην κυρία Σέλλη, Πρόεδρο του Διοικητικού Συμβουλίου του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδας.

Ορίστε, κυρία Σέλλη.

**ΧΑΡΑ ΣΕΛΛΗ (Πρόεδρος του Δ.Σ. του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδας):** Καλημέρα σας. Εκ μέρους του Πανελλήνιου Συλλόγου Ιδιωτικών Παιδικών Σταθμών και Νηπιαγωγείων Ελλάδος, χαιρετίζουμε όλους τους κ.κ. Βουλευτές, τον κ. Πρόεδρο και την Υπουργό, την κυρία Κεραμέως. Επίσης, χαιρετίζουμε το νέο νομοσχέδιο της Υπουργού Παιδείας, γιατί πράγματι είναι ένας σταθμός, μία τομή στην ιδιωτική εκπαίδευση. Στο κομμάτι της προσχολικής ηλικίας, προνηπίων και νηπίων του νηπιαγωγείου, γενικότερα, βλέπουμε να πραγματοποιείται μια ριζική αλλαγή. Το υφιστάμενο πλαίσιο, που διέπει τα ιδιωτικά νηπιαγωγεία, μέχρι σήμερα, έχει αρκετές στρεβλώσεις και στερεί το δικαίωμα σε γονέα, παιδί και νηπιαγωγείο να λειτουργήσει, σε ύφος δημοκρατικό.

Τα τελευταία χρόνια, είχαμε την αίσθηση ότι λειτουργούσαμε τα νηπιαγωγεία μας, σε κάποια άλλη χώρα, σοβιετική, χωρίς τον αέρα της ελευθερίας και της ελεύθερης εκπαίδευσης, με περιορισμούς λειτουργίας, τόσο σε επίπεδο ωρολογίου προγράμματος, όσο και σε επίπεδο εκπαιδευτικού, με μία αυστηρή, κρατική εποπτεία. Νοιώθαμε μια ασφυξία. Έχουμε ιδιωτικές επιχειρήσεις, αλλά με κρατικές υποχρεώσεις. Θεωρούσαμε ότι είμαστε παράρτημα του κράτους.

Τα μικρά ιδιωτικά νηπιαγωγεία μας, τα οποία και εκπροσωπώ, είναι μια εκπαιδευτική κοιτίδα πολιτισμού και έφθασαν στο σημείο να λειτουργούν σαν τα κρυφά σχολειά, με το ζυγό του κράτους και των εντολών των διευθύνσεων, μέχρι τώρα. Ενώ συμπληρώνουμε τις αδυναμίες του κράτους, φιλοξενίας και εκπαίδευσης, ήμασταν δακτυλοδεικτούμενοι, «κακοί σχολάρχες», όπως ακούω και άκουσα προηγουμένως, να μας αποκαλούν, όμως δεν ρωτούσαν την αγωνία, τόσο των γονέων όσο και των μικρών νηπίων, όταν φθάνουν σε αυτή την ηλικία, την πολύ τρυφερή ηλικία των τεσσάρων ή πέντε ετών, που καλούνται, υποχρεωτικά, να φοιτήσουν στα νηπιαγωγεία και που φυσικά, δεν διευκολύνονται, λόγω κτηριακών υποδομών, να φιλοξενηθούν στους δήμους τους και θα έπρεπε να μετακινηθούν σε όμορους δήμους, με όλες αυτές τις αντίξοες συνθήκες. Μας στέρησαν, λοιπόν, από τους παιδικούς σταθμούς την αμέσως μετά ηλικία των προνηπίων και νηπίων, αλλά βέβαια, βάζοντας ένα πολύ αυστηρό καλούπι.

Με το διευρυμένο ωρολόγιο πρόγραμμα, που η κυρία Κεραμέως θα περάσει, σε αυτό το νομοσχέδιο, θα εξυπηρετούνται, επάνω από όλα οι γονείς, αλλά και τα παιδιά θα είναι σε ένα σχολικό περιβάλλον και θα απασχολούνται, με εκπαιδευτικές δραστηριότητες, επιμορφωτικές, δραστηριότητες αθλητικές, πολιτιστικές, καλλιτεχνικές, όπως, επίσης και φιλοξενία, οι οποίες θα γνωστοποιούνται, βέβαια, στην οικεία Διεύθυνση, αλλά που είναι αναγκαίες, επάνω από όλα, για το γονιό και το παιδί. Θα επιτρέπονται οι μεταγραφές απευθείας των νηπίων από ιδιωτικό σε δημόσιο νηπιαγωγείο και από δημόσιο σε ιδιωτικό, γιατί γνωρίζουμε όλοι, πολύ καλά, τις στρεβλώσεις, μέχρι σήμερα. Θα υπάρχει πρόσβαση απασχόλησης των εκπαιδευτικών, με δραστηριότητες και εκτός σχολικού ωραρίου, με δυνατότητα της αύξησης του μισθού τους. Εκεί, λοιπόν, που προσλαμβάναμε, μέχρι σήμερα, μία νηπιαγωγό στα μικρά μας νηπιαγωγεία, θα έχουμε τη δυνατότητα να προσλάβουμε και δύο και τρεις, για όλες αυτές τις δραστηριότητες. Επομένως, θα μπορούν να εργασθούν, με πρόσθετη αμοιβή και κατά τη διάρκεια του καλοκαιριού και να φιλοξενούν τα παιδιά, σε ένα περιβάλλον, το οποίο θα είναι γνώριμο και οικείο, για τα παιδάκια αυτής της τρυφερής ηλικίας. Θα μπορούν, επίσης, να συστεγάζονται μέσα στα νηπιαγωγεία και άλλοι φορείς εκπαίδευσης, όπως είναι τα ΚΔΑΠ, διότι, ως γνωστόν, τα νηπιαγωγεία μας λειτουργούν το πρωί, ενώ το απόγευμα θα μπορούν να λειτουργούν σαν ΚΔΑΠ. Επομένως, οι ίδιες ηλικιακές ομάδες, θα είναι στο ίδιο σχολικό τους περιβάλλον.

Προτείνουμε, λοιπόν, και ψηφίζουμε αυτό το νομοσχέδιο, διότι θα δίνει τη δυνατότητα, σε αυτές τις τρυφερές ηλικίες των νηπίων και προνηπίων να τυγχάνουν, πάνω από όλα, πολύ καλής φιλοξενίας. Εμάς αυτό που μας ενδιαφέρει είναι το παιδί και όχι φυσικά οι διορισμοί. Επίσης, θα προτείνουμε στην κυρία Υπουργό, εάν μπορεί να χρηματοδοτήσει αυτές τις ηλικίες, όπως χρηματοδοτούν, μέχρι τώρα, με ένα voucher των 180 ευρώ, νήπια και προνήπια, για να μπορούν να τυγχάνουν είτε φιλοξενίας σε ένα δημόσιο είτε σε ιδιωτικό νηπιαγωγείο. Έτσι, λοιπόν, θα απαλλάσσει τον γονέα από αυτό το δυσβάστακτο κόστος, για την καλύτερη φιλοξενία και εκπαίδευση του παιδιού.

Ευχαριστούμε, θερμά, για την πρόσκληση και ευελπιστούμε να περάσει αυτό το νομοσχέδιο, γιατί πάνω από όλα, εξυπηρετεί το παιδί, το γονέα και όχι τις επιχειρήσεις και εμάς τους κακούς σχολάρχες. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ και για την ακρίβεια του χρόνου σας και μπράβο.

Ο κ. Ευάγγελος Μπουντουλούλης, Γραμματέας της Ομοσπονδίας Λειτουργών Μέσης Εκπαίδευσης, της ΟΛΜΕ. Σας έχουμε προσκαλέσει, για να μιλήσετε για ένα συγκεκριμένο άρθρο του νομοσχεδίου. Παρακαλώ πολύ, να μείνετε στο συγκεκριμένο θέμα. Ο χρόνος είναι 3 έως 5 λεπτά.

**ΕΥΑΓΓΕΛΟΣ ΜΠΟΥΝΤΟΥΛΟΥΛΗΣ (Γραμματέας της Ομοσπονδίας Λειτουργών Μέσης Εκπαίδευσης - ΟΛΜΕ):** Κύριε Πρόεδρε, κυρία Υπουργέ, Βουλευτές και υπόλοιποι προσκεκλημένοι, είχα ετοιμαστεί , για να είμαι ειλικρινής και για την υπόθεση των ιδιωτικών σχολείων. Επειδή μου λέτε να επικεντρωθώ, σε ένα συγκεκριμένο άρθρο, θα κάνω μια γενική, τότε, τοποθέτηση για τα ιδιωτικά και μετά θα πάω στο άρθρο.

Κατανοούμε, απόλυτα, τις ανησυχίες των συναδέλφων μας, στην ιδιωτική εκπαίδευση. Η ΟΛΜΕ έχει βγάλει αντίστοιχη ανακοίνωση. Αυτό που θέλουμε να πούμε είναι ότι το Σύνταγμα έδωσε το δικαίωμα να παρέχεται εκπαίδευση και μέσω ιδιωτικών σχολείων, αλλά υπό τον όρο να ελέγχονται και οι συνθήκες εργασίας των εκπαιδευτικών, που εργάζονται, εκεί, αλλά και να ελέγχεται το περιεχόμενο των σπουδών και οι τίτλοι, που προέρχονται, από αυτά τα σχολεία. Αυτό για μας είναι ένα δίπτυχο, ένα δίδυμο, το οποίο πρέπει να είναι εικόνα, ενάντια σε ανθρώπους, που θέλουν να κερδίσουν μόνο από αυτή την υπόθεση, μιλάω για την ελληνική εκπαίδευση, σε βάρος, πολλές φορές, της ποιότητας και της παρεχόμενης εκπαίδευσης.

Εφόσον δεν μου επιτρέπετε να προχωρήσω παραπέρα, θα ήθελα να σταματήσω λοιπόν, σε αυτά τα δύο. Ότι οι εργαζόμενοι εκεί, τα δικαιώματά τους και η κρατική εποπτεία στην παρεχόμενη εκπαίδευση, εφαρμόζονται, σε όλα τα σοβαρά κράτη του κόσμου. Υπάρχει μεν ιδιωτική εκπαίδευση, αλλά είναι ελεγχόμενη. Εδώ, με αυτό το νομοσχέδιο, φεύγουμε από αυτήν τη σφαίρα.

Τώρα, για το άρθρο 14, που ζητάτε να σας πω. Στην πρόσφατη συνάντηση με την Υπουργό Παιδείας στο Υπουργείο, θέσαμε τα ζητήματα της αλλαγής των ωρολογίων προγραμμάτων, μέσα από τα οποία ξεπήδησε και το πρόβλημα, με το οποίο ασχολείται το άρθρο 14.

Βέβαια, θα επαναλάβω εδώ, ότι το σχολείο το στενό, το συντηρητικό, το παλιό, το οποίο δεν έχει μέσα κοινωνικές και πολιτικές επιστήμες και καλλιτεχνική παιδεία, είναι ένα κολοβό σχολείο και ακόμα και τώρα, ζητάμε από την Υπουργό να αλλάξει την απόφαση της για τα ωρολόγια και να τα εντάξει σε κανονική τροχιά μαθημάτων. Αυτό, λοιπόν, είναι το πρώτο σημείο.

Το δεύτερο είναι, ότι πράγματι, η μουσική, το σχέδιο, τα καλλιτεχνικά μαθήματα, ξένες γλώσσες, κ.λπ. όντως, εξετάζονται πανελλαδικά και το θέσαμε, ως Ομοσπονδία, ότι εφόσον εξετάζονται πανελλαδικά, θα πρέπει να διδάσκονται, κιόλας, μέσα στο σχολείο. Η διαφορά μας με το προτεινόμενο άρθρο είναι ότι το Υπουργείο Παιδείας επέλεξε τη μορφή της ενισχυτικής διδασκαλίας, για να δώσει βοήθεια στους μαθητές αυτούς και να μην πηγαίνουν στα φροντιστήρια και για να μπορούν να ανταποκριθούν στις πανελλαδικές εξετάσεις στα μαθήματα μουσικής, ιταλικών, ισπανικών, γαλλικών, ελεύθερου και γραμμικού σχεδίου κ.λπ.. Εμείς θεωρούμε ότι αυτά τα μαθήματα πρέπει να είναι κανονικά μαθήματα, έστω, ως επιλεγόμενα, μέσα στο ωράριο του σχολείου, στην πρωινή ζώνη. Γιατί αλλιώς, καταργούμε, καταρχάς, τον όρο της ενισχυτικής – «ενισχύω» σημαίνει ότι υπάρχει το μάθημα και μετά το ενισχύω. Δεύτερον, θα δημιουργήσει τρομερά προβλήματα στις μετακινήσεις των παιδιών, ειδικά στην απογευματινή ζώνη, αλλά και στα πρωινά, όταν θα χρειαστεί από τρία σχολεία να πηγαίνουν σε ένα. Επομένως, δεν συμφωνούμε με αυτό το άρθρο 14, ζητάμε από την Υπουργό να το αλλάξει αυτό, έστω και την τελευταία στιγμή.

Επαναλαμβάνουμε, αυτά τα μαθήματα καλώς και σωστά, πρέπει να διδάσκονται, έστω, ως επιλογής, στην πρωινή ζώνη κανονικά, μέσα στο ωράριο του σχολείου και όχι ως ενισχυτική, τα απογεύματα. Αυτή είναι η θέση της ΟΛΜΕ και επανερχόμαστε και πάλι, λέγοντας ότι στο ζήτημα των πολιτικών κοινωνικών επιστημών και των καλλιτεχνικών μαθημάτων πρέπει να επανέλθουν, όπως ήταν πριν. Θα ήθελα να μιλήσω περισσότερο για τα ιδιωτικά σχολεία, αλλά αφού δεν μου επιτρέπεται, σταματάω εδώ. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Κακουλίδης.

**ΙΩΑΝΝΗΣ ΚΑΚΟΥΛΙΔΗΣ (Πρόεδρος του Πανελλήνιου Συλλόγου Συμβούλων και Ωρομίσθιων Καθηγητών Σχολείων Δεύτερης Ευκαιρίας):**  Ευχαριστώ, κύριε Πρόεδρε, κυρία Υπουργέ, κύριοι Βουλευτές. Θα αναφερθώ κυρίως στο άρθρο 19, που αφορά τα ΣΔΕ. Καταρχήν, θεωρούμε είναι θετική η δημιουργία αυτού του μητρώου για τους ωρομίσθιους εκπαιδευτικούς και τους συμβούλους. Εξάλλου, αποτελεί πάγιο αίτημα του Συλλόγου μας, εδώ και πολλά χρόνια, για τους δύο λόγους, που αναφέρονται και στην Αιτιολογική Έκθεση.

Το ένα είναι η έγκαιρη τοποθέτηση του προσωπικού, η πλειονότητα του οποίου είναι ωρομίσθιοι και έχουν συμβεί τραγικά πράγματα, στο παρελθόν. Δηλαδή, τοποθετήσεις γίνονται, συνήθως, ανάμεσα στον Νοέμβριο, έχει συμβεί και χρονιά, που πήγαμε και Μάιο, ο μέσος όρος είναι το Φεβρουάριο, ενώ τα σχολεία ξεκινάνε, το Σεπτέμβριο. Νομίζουμε, ότι σε αυτό συμβάλλει το μητρώο και επίσης να αποφεύγεται ο τραγέλαφος της ετήσιας κατάθεσης των ίδιων δικαιολογητικών και της διοικητικής επαλήθευσης των ίδιων δικαιολογητικών, κάθε χρόνο. Άρα, θετική είναι η δημιουργία αυτού του μητρώου. Όμως, το μητρώο αυτό αποτελεί κομμάτι της ευρύτερης διαδικασίας, που είναι επιλογής προσωπικού. Τα θετικά, λοιπόν, σταματούν εδώ. Πριν από κάποιες μέρες, στα τέλη Ιουνίου, με Υπουργική Απόφαση, έχουν εισαχθεί νέα κριτήρια για την επιλογή προσωπικού στα ΖΑΕ. Τα κριτήρια αυτά θεωρούνται από το Σύλλογό μας απαράδεκτα, γιατί έρχονται, σε ευθεία αντίθεση, με το χαρακτήρα των σχολείων δεύτερης ευκαιρίας, ως σχολείων εκπαίδευσης ενηλίκων, με ιδιαίτερες αρχές και μεθόδους. Αυτό δεν το λέμε εμείς, το λέει ο ιδρυτικός τους νόμος, το λέει και το καταστατικό οργάνωσης και λειτουργίας τους. Αυτές τις αρχές και αυτό το χαρακτήρα των σχολείων τον σεβάστηκαν όλες οι προηγούμενες Κυβερνήσεις. Εδώ, έχουμε μια αλλαγή στάσης, απέναντι σε αυτά τα σχολεία.

Ποια είναι τα συγκεκριμένα σημεία διαφωνίας μας; Καταρχήν, διαφωνούμε με το γεγονός ότι δεν υπήρχε καμία απολύτως διαβούλευση, σχετικά με αυτά τα κριτήρια. Υπήρχε με την προηγούμενη ηγεσία, με τον κ. Γαβρόγλου, συζήτηση, ουσιαστικά έκανε διάλογο με το Σύλλογό μας. Υπάρχει τώρα, με τη Διοίκηση του ΟΑΕΔ, που όταν θέλησε να κάνει μια αλλαγή στη μοριοδότηση για τις ΕΠΑΣ του ΟΑΕΔ, κάλεσε σε διαβούλευση το Σύλλογο των συναδέλφων, που δουλεύουν εκεί, εδώ δεν υπήρξε καμία διαβούλευση.

Συγκεκριμένα σημεία, που θεωρούμε ότι ακριβώς αντίκεινται, στις αρχές αυτές, που λέμε της εκπαίδευσης ενηλίκων. Καταρχήν, η μοριοδότηση προϋπηρεσίας σε ΣΔΕ εξισώνεται, σχεδόν, από διπλάσια, με την προϋπηρεσία σε ΙΕΚ ή στα συμβατικά σχολεία των ανηλίκων. Μάλιστα, το πλαφόν επιτυγχάνεται μόνο με δύο έτη εμπειρίας, ενώ στη δευτεροβάθμια εκπαίδευση, σύμφωνα με τον νόμο, που ισχύει για διορισμούς, αναγνωρίζονται 10 χρόνια προϋπηρεσίας.

Έτσι, ακυρώνεται μια παράδοση πολλών ετών, που σεβάστηκαν όλες οι προηγούμενες Κυβερνήσεις, που έδινε μια προνομιακή μοριοδότηση στην προϋπηρεσία σε σχολεία δεύτερης ευκαιρίας. Δεύτερον, οι μεταπτυχιακοί τίτλοι στην εκπαίδευση ενηλίκων εξισώνονται, σχεδόν, με όλους τους υπόλοιπους μεταπτυχιακούς τίτλους. Άρα, τι μήνυμα στέλνει αυτό στους υποψήφιους εκπαιδευτικούς των Σ.Δ.Ε.; «Κακώς επένδυσες στην εργασία σου, κακώς επιμορφώθηκες και εξειδικεύτηκες, για να δουλέψεις στα σχολεία αυτά, δε σημαίνει τίποτα αυτό για μας, αφού παίρνεις τα ίδια μόρια με όλους τους υπολοίπους». Σε αντίθεση των όσων συμβαίνουν στην Ειδική Αγωγή, όπου οι συνάδελφοι εκεί, οι κάτοχοι σχετικών μεταπτυχιακών τίτλων, απολαμβάνουν όλα τα οφέλη από την εξειδίκευσή τους.

Μοριοδοτείται, για πρώτη φορά, το Πιστοποιητικό Παιδαγωγικής Κατάρτισης της ΑΣΠΑΙΤΕ, που δεν έχει καμία σχέση, με την εκπαίδευση ενηλίκων. Επιπλέον, τίθεται και ζήτημα ισότιμης μεταχείρισης. Όταν μοριοδοτείς την Παιδαγωγική Κατάρτιση από την ΑΣΠΑΙΤΕ, γιατί δεν μοριοδοτείς και την παιδαγωγική κατάρτιση, που πιστοποιείται, είτε μέσα από μεταπτυχιακούς τίτλους στις Επιστήμες της Αγωγής είτε από τις καθηγητικές σχολές, που που ενσωματώνουν την παιδαγωγική κατάρτιση; Διακριτική μεταχείριση, χωρίς λόγο.

Επίσης, εκτοξεύονται οι ώρες της επιμόρφωσης σε ζητήματα Σ.Δ.Ε., που απαιτούνται, για την επίτευξη του σχετικού πλαφόν μοριοδότησης. Από 150 ώρες, στην Πρόσκληση του 2017, αυξήθηκαν σε 200, στην Πρόσκληση του 2019, για να εκτοξευθούν στις 800, με τα νέα κριτήρια επιλογής. Πρέπει να σημειωθεί ότι παρά τις επανειλημμένες εκκλήσεις του Συλλόγου μας, δεν παρέχεται δωρεάν επιμόρφωση από το Υπουργείο, αφού η τελευταία είχε υλοποιηθεί, το 2010, με αποτέλεσμα οι συνάδελφοι να είναι αναγκασμένοι να προσφεύγουν σε ιδιωτικά Κ.Ε.Κ.. Το ελάχιστο κόστος, για τις ώρες αυτές, είναι 500-600 ευρώ και τα χρήματα αυτά καλούνται να τα πληρώσουν συνάδελφοι, πολλοί εκ των οποίων έχουν, ως μοναδική απασχόληση την ελαστική εργασία στα Σ.Δ.Ε.

Γι’ αυτό ζητάμε την παράταση ισχύος των υπαρχόντων πινάκων και για την επόμενη σχολική χρονιά - η δυνατότητα αυτή προβλέπεται στην τελευταία Πρόσκληση - και την άμεση έναρξη διαβούλευσης για τα κριτήρια επιλογής, με τους εμπλεκόμενους φορείς.

Κλείνοντας, κύριε Πρόεδρε, τα Σ.Δ.Ε. έχουν προσφέρει πολύτιμη βοήθεια, επί 20 χρόνια, σε ευπαθείς κοινωνικά ομάδες, αναφέρω ενδεικτικά ρομά, τοξικοεξαρτημένους, φυλακισμένους, για να επανασυνδεθούν με την εκπαίδευση και να αποφύγουν την περιθωριοποίησή τους. Το σημαντικό έργο τους έχει αναγνωριστεί από αρκετούς Υπουργούς Παιδείας, κατά την πάροδο των χρόνων. Δεν αρκούμαστε, όμως, πλέον μόνο στα λόγια. Τα Σ.Δ.Ε., που τόσα χρόνια αποτελούν ένα συγχρηματοδοτούμενο έργο, πρέπει επιτέλους να ενταχθούν στον κρατικό προϋπολογισμό, να δημιουργηθούν οργανικές θέσεις εργασίας και να γίνουν μόνιμοι διορισμοί, με βασικά κριτήρια, τη σχετική εμπειρία και τις σπουδές σε Σ.Δ.Ε. και γενικότερα στην εκπαίδευση ενηλίκων, κατ’ αναλογία των όσων ισχύουν για την Ειδική Αγωγή. Ακόμη, για όσους συναδέλφους θέλουν να συνεχίσουν στη συμβατική δευτεροβάθμια εκπαίδευση, πρέπει να αναγνωρίζεται, πλήρως, η προϋπηρεσία τους σε Σ.Δ.Ε. για τους πίνακες διορισμών και πρόσληψης αναπληρωτών της δευτεροβάθμιας εκπαίδευσης. Σήμερα, οι συνάδελφοι διδάσκουν 20 ώρες, την εβδομάδα, σε Σ.Δ.Ε., αλλά τους βαφτίζουν ωρομίσθιους, παρά το γεγονός ότι σύμφωνα με το ισχύον νομοθετικό πλαίσιο, ο ωρομίσθιος εκπαιδευτικός απασχολείται, ως 8 ώρες την εβδομάδα και τους αναγνωρίζουν μόνο τις 8 ώρες, για λόγους ισότιμης μεταχείρισης, με τους υπόλοιπους ωρομίσθιους. Εμείς ζητάμε απλά να προσλαμβάνονται, ως αυτό που πραγματικά είναι, δηλαδή αναπληρωτές, και έτσι, να είναι δυνατή η πλήρης αναγνώριση της προϋπηρεσίας τους. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Κυραϊλίδης.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Δ.Σ. του Συνδέσμου Ελληνικών Ιδιωτικών Σχολείων - ΣΙΣ)**: Θα ήθελα να ξεκαθαρίσουμε κάποια πράγματα, πριν ξεκινήσουμε την ανάλυση του νομοσχεδίου. Ακούσαμε τον κ. Κουρουτό να καταγγέλλει, να μας χαρακτηρίζει «άσχετους», λες και αυτός είναι ο μόνος σχετικός!

Ας τα πάρουμε με τη σειρά. Σας διαβάζω από τα πρακτικά της Βουλής. Να υπενθυμίσω, από τα πρακτικά της Βουλής σας διαβάζω εδώ, κυρίες και κύριοι, ομιλία του κυρίου Μηταφίδη, στην ίδια Επιτροπή Μορφωτικών Υποθέσεων της Βουλής, ιδρυτικό μέλος της ΟΙΕΛΕ ο κ. Μηταφίδης, όπου έλεγε ότι: «Το βασικό μας σχέδιο ήταν η κρατικοποίηση των ιδιωτικών σχολείων και το πέρασμα των ιδιωτικών εκπαιδευτικών στο δημόσιο». Στην ουσία, αυτό που είπε ο κ. Μηταφίδης είναι αντιγραφή του εκπαιδευτικού οράματος των Χμερ, στην Καμπότζη!

Να υπενθυμίσω, τα διαχρονικά, τα κατά σειρά χρόνου καταστατικά της ΟΙΕΛΕ, όπου ξεκίνησε να δηλώνεται ξεκάθαρα η κατάργηση της ιδιωτικής εκπαίδευσης και έφτασε στο σημερινό της, όπου πουθενά δεν αναφέρει την προαγωγή της ιδιωτικής εκπαίδευσης, παρά μόνο της δημόσιας εκπαίδευσης. Δηλαδή, τους εργαζόμενους στον ιδιωτικό φορέα, στην ιδιωτική εκπαίδευση, δεν τους ενδιαφέρει καθόλου, το αντίθετο, τους ενδιαφέρει να πάει άσχημα η ιδιωτική εκπαίδευση, γιατί ο στόχος είναι αυτός, που όρισε ο κ. Μηταφίδης !

Θα υπενθυμίσω την Επιτροπή σας, ότι επί υπουργίας του κ. Φίλη, είχαμε καταγγείλει στην ίδια Επιτροπή, στην Επιτροπή την Επιτροπή Μορφωτικών Υποθέσεων, ότι τα δελτία τύπου του Υπουργείου Παιδείας, είχαμε αποδείξει, με στοιχεία, ότι ο αρχικός συντάκτης ήταν στα γραφεία της ΟΙΕΛΕ.

Να υπενθυμίσω σε αυτήν την Επιτροπή, την ομιλία, που έδωσε ο κ. Γαβρόγλου, στον εορτασμό των 60 χρόνων της ίδρυσης της ΟΙΕΛΕ, όπου εκεί και εμείς, με έκπληξη, διαπιστώσαμε πόσο παλιές και αγαστές είναι αυτές οι σχέσεις, που έχουν, από τη μία ο ΣΥΡΙΖΑ και από την άλλη η ΟΙΕΛΕ. Οι σχέσεις τους είναι τόσο ξεκάθαρες, αλλά ο στόχος τους είναι ακόμη πιο ξεκάθαρος: Να κλείσουνε τα ιδιωτικά σχολεία.

Θέλω, σε αυτό το σημείο, να σας πω για ένα σύνδρομο, το σύνδρομο του «Καζαντζίδη- Ξανθόπουλου», έτσι το έχω ονομάσει εγώ. Ο καημένος, ο κατατρεγμένος, ο βασανισμένος, που όλοι τον κυνηγάνε. Και τι θέλει αυτός; Έναν σωτήρα. Ποιος είναι ο σωτήρας; Ο συνδικαλιστής, που δεν φοβάται τίποτα. Άμα ανοίξετε το site της ΟΙΛΕ, θα δείτε χιλιάδες αναρτήσεις, χιλιάδες δελτία τύπου, χιλιάδες ανακοινώσεις, που ούτε σε μία δεν υπάρχει ένα θετικό για τα ιδιωτικά σχολεία. Ούτε σε μία.

Επειδή ακούστηκε, εξέφρασε ένα παράπονο ο κ. Κουρουτός, ότι σε αυτή την Επιτροπή νιώθει ότι είναι μόνος του και δεν έχει τη συμπαράσταση και άλλων φορέων, που ενδεχομένως, να αντιδρούσαν, να θυμίσω ότι σε αυτήν την Επιτροπή, επί Υπουργίας Φίλη-Γαβρόγλου, επειδή συμμετείχα και εγώ, τις περισσότερες φορές, με τον έναν ή τον άλλον τρόπο, ήταν 7 τα μέλη της ΟΙΛΕ, που λάμβαναν το λόγο και ένας από εμάς, που προσπαθούσε να αμυνθεί σε αυτά τα χτυπήματα.

Και επειδή ακούστηκε και το ΚΑΝΕΠ της ΓΣΕΕ. Καλό θα ήταν να ερωτηθεί κάποια στιγμή ο κ. Κουρουτός ποια είναι τα καθήκοντα του ιδίου, μέσα στο ΚΑΝΕΠ ΓΣΕΕ. Ποιος ηγείται του ΚΑΝΕΠ ΓΣΕΕ.

Να υπενθυμίσω, ακόμη, τι μου είχε πει, επί λέξει, ένας Υπουργός του ΣΥΡΙΖΑ, στο γραφείο του: «Κυραϊλίδη, επειδή δεν μπορούμε να σας κλείσουμε, θα σας κάνουμε με τους νόμους μας αχρείαστους.»

Ακούστηκε, επίσης, ότι με αυτούς τους βαθμούς ελευθερίας, που σας δίνει το νυν νομοσχέδιο, θίγεται η δημόσια εκπαίδευση. Δηλαδή, το αν θα γίνει καλύτερο ένα ιδιωτικό σχολείο, θίγει την δημόσια εκπαίδευση! Μου θυμίζει το «Να ψοφήσει η κατσίκα του γείτονα» αυτό.

Επειδή θα μπορέσουν τα ιδιωτικά σχολεία, με τους μεγαλύτερους βαθμούς ελευθερίας, να προσφέρουν ακόμη περισσότερα πράγματα στους μαθητές τους, αυτό θα κάνει χειρότερο το δημόσιο σχολείο. Μου θυμίζει έντονα την προσπάθεια του ΣΥΡΙΖΑ να αναβαθμίσει τη δημόσια εκπαίδευση, μέσω της υποβάθμισης της ιδιωτικής. Αφού υποβαθμίσω την ιδιωτική, θα καλέσω τον λαό να συγκρίνει τα ιδιωτικά με τα δημόσια και ως συμπέρασμα, εγώ ο μάγος τι θα πω; Κοιτάξτε πόσο καλά είναι τα δημόσια, όπως τα ιδιωτικά.

Ακούστηκε, επίσης, το εξής τραγελαφικό, ότι δεν θα είναι ισότιμοι οι τίτλοι και όλα αυτά. Ας δούμε λίγο τον διαγωνισμό PISA και τα αποτελέσματα του. Τα αποτελέσματα των μαθητών των ιδιωτικών σχολείων είναι πάνω από το μέσο όρο των ιδιωτικών σχολείων της Ευρώπης. Και μάλιστα, αποδείχθηκε ότι οι μαθητές των ιδιωτικών σχολείων είναι 2 εκπαιδευτικά έτη πιο μπροστά από τους μαθητές των δημοσίων σχολείων. Εσείς, για παράδειγμα, κ. Κουρουτέ, θέλετε σε αυτούς τους μαθητές, που είναι δύο εκπαιδευτικά έτη πιο μπροστά να μην τους αναγνωρίζεται, ισοτιμία τίτλων. Μήπως θα έπρεπε να αντιστραφεί το ερώτημα σας;

Ας δούμε και τους μέσους όρους των Πανελληνίων εξετάσεων, ποιοι μαθητές γράφουν καλύτερα, κατά μέσο όρο, στις Πανελλήνιες; Θυμάμαι ένα πρόσφατο άρθρο της «ΚΑΘΗΜΕΡΙΝΗΣ», που είχε βγάλει στατιστικά στοιχεία και ήμασταν μιάμιση μονάδα πιο πάνω ακόμα και από τα πρότυπα πειραματικά σχολεία.

Η ουσία και η αλήθεια, η βάση της αλήθειας, είναι ότι στο νομοσχέδιο αυτό συγκρούονται δύο κόσμοι, από τη μία είναι ο κόσμος της ανελευθερίας, του σκοταδισμού και του φόβου και από την άλλη είναι ο κόσμος της ελευθερίας, της εμπιστοσύνης, της αξιολόγησης, της αξιοκρατίας και του θάρρους.

Έχω να κάνω τρεις βασικές παρατηρήσεις επί του νομοσχεδίου, αυτά που σας είπα μέχρι τώρα, ήταν μια μικρή εισαγωγή σε όλα αυτά, που άκουσα.

Για πρώτη φορά, μετά το 1977, εξετάζουμε ένα νομοσχέδιο, που αφορά, αμιγώς, την ιδιωτική εκπαίδευση και όχι απλά σκόρπιες διατάξεις, σε συναφή ή όχι τόσο συναφή νομοσχέδια. Πρόκειται για ένα εκπαιδευτικό νομοσχέδιο, με φιλελεύθερο πρόσημο, που είναι συνεπές με τις εξαγγελίες, περί σχολικής αυτονομίας και τις προτάσεις του ΟΟΣΑ. Το νομοσχέδιο θέτει στο επίκεντρο την ποιότητα του εκπαιδευτικού έργου και φυσικά, μέσω αυτού, προάγει τον αντικειμενικό σκοπό του εκπαιδευτικού συστήματος: Το καλό των μαθητών.

Οι εχθροί αυτού του νομοσχεδίου, νομίζω, ότι κάνουν το εξής λάθος. Βάζουν στο κέντρο του εκπαιδευτικού συστήματος και στο κέντρο λειτουργίας του σχολείου, τον εκπαιδευτικό. Το σχολείο υπάρχει, πρωτίστως, για τον μαθητή, είναι μαθητοκεντρικό, όχι εκπαιδευτικοκεντρικό.

Ακούστηκαν πολλά, αυτές τις μέρες, ακόμη και ότι το νομοσχέδιο έχει γραφτεί, κατά παραγγελία. Θεωρούμε αυτήν την κριτική τοξική, δεν ασχολείται με την ουσία, δεν προάγει τη δημόσια συζήτηση. Η συγκεκριμένη πολιτική ηγεσία, επιχειρεί πάνω στην ευθεία «ελευθερίας - προστατευτισμού», μια φιλελεύθερη προσέγγιση, συνεπή προς το προεκλογικό της πρόγραμμα. Δεν έχει νόημα, ούτε για θεωρίες συνωμοσίας να μιλάμε, ούτε υπόγειες διαδρομές να φανταζόμαστε. Βρισκόμαστε σε ένα κομβικό σημείο, για την ιδιωτική εκπαίδευση και πρέπει να καταρρίψουμε μύθους και να αντιμετωπίσουμε στρεβλώσεις δεκαετιών και ο βασικός μύθος, που πρέπει να καταρριφθεί και που ακούμε, επί πολλά χρόνια, είναι ότι αυτός ο ασφυκτικός προστατευτισμός, που βιώνει η ιδιωτική εκπαίδευση, αποτελεί δήθεν συνταγματική επιταγή. Δεν είναι έτσι. Το Σύνταγμα θέλει το κράτος να ασκεί εποπτεία επί της ιδιωτικής εκπαίδευσης, να θέτει το πλαίσιο, αλλά και να δίνει βαθμούς ελευθερίας για την υλοποίηση. Δεν απαιτεί από το κράτος να ασκεί, κατ’ ουσίαν, διοίκηση των ιδιωτικών σχολείων, ούτε οποιαδήποτε πρωτοβουλία του ιδιώτη να τελεί πάντα, υπό την προϋπόθεση έγκρισης κάποιου κρατικού λειτουργού.

Αναλύουμε τα άρθρα ένα προς ένα.

Άρθρο πρώτο. Είναι σημαντικό, ότι το πρώτο άρθρο επαναφέρει τις διατάξεις του 682/77, όπως αυτές τροποποιούνται, στη θέση της κεντρικής ρύθμισης του τοπίου της ιδιωτικής εκπαίδευσης και εξουδετερώνει την αλλοίωση, την πολυνομία και τις αντιφάσεις, που έχουν φέρει οι ενδιάμεσοι νόμοι, που θεωρητικά αφορούσαν το κρατικό σχολείο, αλλά είχαν συμπαρασύρει λανθασμένα και το ιδιωτικό.

Άρθρο δεύτερο. Είναι αυτονόητο, ότι τα ιδιωτικά σχολεία πρέπει να εφαρμόζουν εσωτερικές διαδικασίες αυτοαξιολόγησης και αξιολόγησης του εκπαιδευτικού έργου, σύμφωνα με τις ιδιαίτερες ανάγκες τους. Όμως, η αξιολόγηση δεν θα έπρεπε να ξεκινά από το «όπως και το δημόσιο», θα έπρεπε να είναι αρκετό το κάθε σχολείο να έχει την ελευθερία να διαμορφώνει το σύστημα αξιολόγησης, που του ταιριάζει, με μόνο περιορισμό τη διαφάνεια και τη λογοδοσία. Να ενημερώνει, δηλαδή, επίσημα για τις διαδικασίες αξιολόγησης, που έχει επιλέξει και να κοινοποιεί τα αποτελέσματα των αξιολογήσεων.

Άρθρο τρίτο. Ήταν επιτέλους καιρός να οριστούν και να ξεκαθαριστούν οι έννοιες «υποχρεωτικού διευρυμένου ωρολογίου προγράμματος» και «ζώνες δραστηριοτήτων ή δράσεων». Απαραίτητο είναι στην παράγραφο 3, να μην υπάρχουν περιοριστικοί προσδιορισμοί, σε σχέση με τα διδακτικά αντικείμενα και κάθε σχολείο να μπορεί να αποφασίζει ενδεχόμενη κατάτμηση Τμημάτων, στο οποιοδήποτε αντικείμενο απαιτούν οι ειδικές συνθήκες λειτουργίας. Αυτό θα προσφέρει και έναν εξαιρετικά μεγάλο αριθμό νέων θέσεων εργασίας.

Άρθρο τέταρτο, ο εσωτερικός κανονισμός λειτουργίας. Είναι πολύ θετικό, ότι το άρθρο 4 ξεκαθαρίζει τη βάση, πάνω στην οποία μπορούν να εκτελούν έλεγχο οι Διευθύνσεις Εκπαίδευσης στους εσωτερικούς κανονισμούς. Έως τώρα, ο έλεγχος ήταν αυθαίρετος, χωρίς νομική τεκμηρίωση και εφαρμόζονταν, συχνά, στη βάση του «όπως στο δημόσιο». Αυτό, όμως, δεν ανταποκρίνονταν στις ιδιαίτερες ανάγκες κάθε ιδιωτικού σχολείου.

Επίσης, θετικό είναι το χρονικό όριο για την απάντηση της διοίκησης, η οποία, πολλές φορές, μη έχοντας ένα ξεκάθαρο πλαίσιο και μη θέλοντας να αναλάβει την ευθύνη, καθυστερούσε υπερβολικά. Η χρήση, ωστόσο, της φράσης «Ο Κανονισμός κοινοποιείται από τον Διευθυντή του ιδιωτικού σχολείου στον οικείο Διευθυντή Εκπαίδευσης, ο οποίος έχει τη δυνατότητα να τον αναπέμψει μόνον σε περίπτωση αντίθεσης συγκεκριμένου όρου του Κανονισμού προς ρητή διάταξη νόμου» αντιβαίνει στη λογική της διάταξης, η οποία θεσπίζει απλή γνωστοποίηση του κανονισμού στον Διευθυντή Εκπαίδευσης και το δικαίωμα του τελευταίου για αναπομπή, όχι, όμως και για έγκριση, όπως συνέβαινε στο παρελθόν. Συνεπώς, προτείνουμε, κυρία Υπουργέ, την απαλοιφή του τελευταίου εδαφίου, εκεί που λέει «Αν η προθεσμία αυτή παρέλθει άπρακτη, ο Κανονισμός θεωρείται ότι εγκρίθηκε.»

Τέλος, η διάταξη της παραγράφου 3 του υπάρχοντος άρθρου 11, «δια αποφάσεως Υπουργού Εθνικής Παιδείας και Θρησκευμάτων δύναται να καθορίζονται οι γενικές αρχές συντάξεως των εσωτερικών κανονισμών των ιδιωτικών σχολείων» θα πρέπει να καταργηθεί ρητά, προς αποφυγή ασαφειών.

Άρθρο 5. Υποχρεώσεις ιδιοκτήτη. Δεν υπάρχει κάποιο σχόλιο. Είναι προφανές και αυτονόητο. Αλίμονο, αν υπάρχουν στεγανά σε έναν οργανισμό, σχετικά με το ποιος μπορεί να παρίσταται στις συναντήσεις.

Άρθρο 6. Αξιοποίηση κτιριακών εγκαταστάσεων. Αυτονόητη είναι η απελευθέρωση, βάζει τέλος σε αναίτιους περιορισμούς, που δέσμευαν τα ιδιωτικά εκπαιδευτήρια, ώστε να μην μπορούν, αφενός να χρησιμοποιήσουν ελεύθερα τις εγκαταστάσεις, στις οποίες έχουν επενδύσει, και αφετέρου, να δημιουργήσουν επιπλέον πηγές εσόδων και αντίστοιχες θέσεις εργασίας. Η απασχόληση των εργαζομένων, με τους όρους και τις διατάξεις της κοινής εργατικής νομοθεσίας, αποκαθιστά τις συνθήκες υγιούς ανταγωνισμού, ανάμεσα στα απογευματινά τμήματα των σχολείων και στα αντίστοιχα των υπόλοιπων δομών, που παρέχουν συναφές έργο.

Εδώ, θα ξεφύγω λίγο από το κείμενο, για να υπενθυμίσω ότι στην τελευταία δημοσίευση του ΣΕΠΕ, με τα αποτελέσματα των ελέγχων, επίσημα στοιχεία, είχαν πραγματοποιηθεί 400 και πλέον έλεγχοι σε ιδιωτικά σχολεία Πρωτοβάθμιας Εκπαίδευσης και άκουσον – άκουσον, βρέθηκε μία παρανομία. Στους 300, περίπου, ελέγχους σε σχολεία Δευτεροβάθμιας Εκπαίδευσης εμφανίστηκε άλλη μία παρανομία. Λοιπόν, με στοιχεία να μιλούμε όταν καταγγέλλουμε πράγματα, με στοιχεία, και το ΣΕΠΕ, δεν το διοικεί ο Σύνδεσμος Ιδιωτικών Σχολείων. Το ΣΕΠΕ είναι κρατικός φορέας.

Άρθρο 7. Μετεγγραφές μαθητών. Ξεκαθαρίζει το καθεστώς των μετεγγραφών και απαλλάσσει από περιττή γραφειοκρατία. Η απομάκρυνση μαθητών για πειθαρχικό παράπτωμα ή παραβίαση του σχολικού κανονισμού, είναι αυτονόητη. Όμως, το πιο σημαντικό στο άρθρο είναι ότι, για πρώτη φορά, αναγνωρίζεται από την πολιτεία η δυνατότητα απομάκρυνσης μαθητή, σε περίπτωση μη εξόφλησης διδάκτρων. Το προηγούμενο συγκεχυμένο καθεστώς είχε δημιουργήσει ένα πλήθος στρατηγικών κακοπληρωτών, που καλυπτόμενοι, πίσω από το παράλογο πλαίσιο, αποσυνέδεαν την παροχή της υπηρεσίας από την εξόφληση της υπηρεσίας, ζημίωναν τις σχολικές μονάδες, δημιουργώντας μεγάλες επισφάλειες.

Είναι θετικό, ότι δίνεται η δυνατότητα στο σχολείο να καθορίζει το οργανόγραμμα του, ανάλογα με τις ιδιαίτερες ανάγκες του. Αυτονόητο είναι ότι ο ορισμός των στελεχών είναι αρμοδιότητα του ιδιοκτήτη και όχι των διευθυντών εκπαίδευσης.

Αυτό που δεν είναι κατανοητό είναι με ποια λογική βάση διατηρούνται τα τυπικά προσόντα του δημοσίου. Για ποιο λόγο, δηλαδή, το στέλεχος ενός ιδιωτικού φορέα να έχει τυπικά προσόντα, όπως η αρχαιότητα, το βαθμολόγιο και πιστοποίηση πληροφορικής- που η πιστοποίηση πληροφορικής, είναι το πιο σύντομο αστείο - δηλαδή, ζητάμε σήμερα από τα ιδιωτικά σχολεία οι διευθυντές τους να ξέρουν word, excel και power point. Αυτό είναι αστείο, πλέον.

Άρθρο 9. Η απασχόληση των εκπαιδευτικών. Πρόκειται για ένα από τα πιο σημαντικά άρθρα του νομοσχεδίου, που διορθώνει τρεις τουλάχιστον σημαντικές στρεβλώσεις. Έως τώρα, σε περίπτωση μείωσης ωραρίου, είτε λόγω μείωσης τμημάτων, είτε λόγω αλλαγής υποχρεωτικού ή διευρυμένου προγράμματος, τα σχολεία ήταν υποχρεωμένα να διατηρούν το ωράριο των εκπαιδευτικών σταθερό, χωρίς να υπάρχει αντικείμενο εργασίας. Δημιουργούσαν, έτσι, ώρες αργομισθίας και σε ορισμένες περιπτώσεις, αυτό ήταν ένας «αργός θάνατος» για τα σχολεία.

Δεύτερον. Έως τώρα, σε περίπτωση πρόσληψης δύο εκπαιδευτικών ίδιου κλάδου και ειδικότητας, δεν μπορούσαν να ανατεθούν ώρες στον δεύτερο, αν δεν είχε συμπληρώσει το ωράριο ο πρώτος. Κάτι που δημιουργούσε σημαντικά προβλήματα τόσο στην κατάρτιση του προγράμματος, αλλά και στο γεγονός, ότι δεν μπορούσαν να δοθούν ώρες, σε εκπαιδευτικούς, με μεγαλύτερη εξειδίκευση σε κάποιο μάθημα.

Τρίτον, σε περιπτώσεις που κάποιος εκπαιδευτικός επιθυμεί μειωμένο ωράριο, λόγω ιδιαίτερων επαγγελματικών υποχρεώσεων - ναι, κυρίες και κύριοι, υπάρχουν πάρα πολλοί εκπαιδευτικοί, που έρχονται και θέλουν να εργαστούν λιγότερες ώρες, όπως λένε. Δεν είναι το πιο περίεργο πράγμα στην ανθρωπότητα, συμβαίνει συχνά με καθηγητές φυσικής αγωγής, που απασχολούνται είτε σε αθλητικά camp, συμβαίνει συχνά με μουσικούς, συμβαίνει συχνά και με άλλους εκπαιδευτικούς ή ακόμη και λόγω προσωπικών υποχρεώσεων. Αυτό, πλέον, θα μπορεί να συμβεί, με την αποδοχή της σχετικής έγκρισης από τον ιδιοκτήτη, ενώ έως τώρα έπρεπε να παραιτηθεί ολοκληρωτικά από το σχολείο.

Το πιο πολυσυζητημένο άρθρο του νομοσχεδίου, νομίζω, νομοθετεί κάτι απλό και κατά τη γνώμη μας αυτονόητο. Δεν υπάρχει κανένας, απολύτως, λόγος το εργασιακό καθεστώς των ιδιωτικών εκπαιδευτικών να είναι περισσότερο προστατευτικό, σε σχέση με των υπολοίπων εργαζομένων του ιδιωτικού τομέα. Εδώ, όμως, υπάρχουν διάφορα επιχειρήματα, περί του αντιθέτου, τα οποία επειδή ακούγονται, καλό είναι και να απαντηθούν. Το επιχείρημα ότι «η παιδεία είναι δημόσιο αγαθό» είναι εξαιρετικά αδύναμο, γιατί και πολλοί άλλοι κλάδοι, όπως οι γιατροί, σε ιδιωτικά νοσοκομεία, οι δημοσιογράφοι, σε Μέσα Μαζικής Ενημέρωσης, οι συμβολαιογράφοι, οι δικηγόροι έχουν στα χέρια τους αυξημένη κοινωνική ευθύνη. Αν κάποιος ψάξει, θα βρει σε οποιοδήποτε επάγγελμα ένα μικρό ή ένα μεγάλο μερίδιο διαχείρισης δημοσίου συμφέροντος.

Κανείς άλλος κλάδος, όμως, δεν είναι ειδικά προστατευμένος. Για ποιο λόγο οι ιδιωτικοί εκπαιδευτικοί να είναι περισσότερο προστατευμένοι; Υπάρχει ουσιαστικός λόγος ή, απλά, έχουν αποκτήσει ένα ιστορικό κεκτημένο, που τελικά είναι αδιάφορο για την πλειονότητα των καλών εκπαιδευτικών και χρήσιμο μόνο για όσους είναι ανεπαρκείς;

Το άλλο επιχείρημα, που ακούγεται, των «φοβισμένων εκπαιδευτικών, που θα πιέζονται, υπό την απειλή της απόλυσης, να βαθμολογούν στρεβλά». Θα θέλαμε να αντιτάξουμε την κοινή λογική: Γιατί να πιέσει κάποιος εργοδότης τον εκπαιδευτικό να βαθμολογήσει ευνοϊκά, υπό την απειλή της απόλυσης; Ποιος ο λόγος; Τι κερδίζει; Ανεβάζει αυτό την ποιότητα του σχολείου του; Βελτιώνει το όνομα του σχολείου του; Ποιος επωφελείται; Ας μη γελιόμαστε, κυρίες και κύριοι. Στην εποχή μας, ο βαθμολογικός πληθωρισμός είναι πρόβλημα, που αφορά, κυρίως, στο δημόσιο σχολείο και έχει να κάνει με άλλες παθογένειες, όπως η σύνδεση του Λυκείου, με την εισαγωγή στην Τριτοβάθμια. Η ιδιωτική εκπαίδευση το 2020 ευημερεί, όχι με την παραγωγή «καλών χαρτιών», αλλά με την παροχή ουσιαστικών γνώσεων και δεξιοτήτων. Αυτή η ποιότητα δεν επιτυγχάνεται, όταν υπάρχουν εμπόδια. Το να αντικατασταθεί ο εκπαιδευτικός, που δεν προσπαθεί, που δεν εξελίσσεται, που είναι, ενδεχομένως, ακατάλληλος.

Το άλλο επιχείρημα ότι δήθεν «η εποπτεία μεταφέρεται από το Υπουργείο Παιδείας στο Υπουργείο Εργασίας» είναι, καθαρά, επικοινωνιακή «φωτοβολίδα». Οι εκπαιδευτικοί έχουν συμβάσεις εργασίας, άρα οι εργασιακές τους σχέσεις ανέκαθεν εποπτεύονταν από το Υπουργείο Εργασίας. Εξάλλου, εδώ και χρόνια οι υπεύθυνες δηλώσεις των εκπαιδευτικών καταχωρούνται στο ΕΡΓΑΝΗ, όπως συμβαίνει με όλους τους εργαζόμενους του ιδιωτικού τομέα, ενώ σε περίπτωση διαφορών, αρμόδια ήταν πάντα τα ίδια τα εργατικά δικαστήρια. Απολύτως τίποτα δεν αλλάζει τώρα, παρά μόνο ότι αίρεται μια περιοριστική ρήτρα μονιμότητας, η Επιτροπή Δικαστικών. Έχω αναλυτικά τα στοιχεία, κάποια στιγμή, εάν θελήσει κάποιος Βουλευτής να με ρωτήσει τι συνέβη με αυτή την Επιτροπή Δικαστικών.

Τα διοριστήρια, ωστόσο, συνεχίζουν και εκδίδονται από το Υπουργείο Παιδείας. Η επετηρίδα ιδιωτικών εκπαιδευτικών διατηρείται. Οι μισθοί τους είναι απόλυτα εξομοιωμένοι με του Δημοσίου, όπως ορίζει το άρθρο 36. Τα προγράμματα των ιδιωτικών σχολείων εγκρίνονται από τις διευθύνσεις εκπαίδευσης.

Τώρα, όσον αφορά στο επιχείρημα της συνταγματικής επιταγής, πρόκειται για ξεκάθαρη λογική πλάνη. Το Σύνταγμα, όταν αναφέρεται σε ορισμό της υπηρεσιακής κατάστασης των ιδιωτικών εκπαιδευτικών, σε καμία περίπτωση, δεν εννοεί «υπέρμετρη εργασιακή προστασία». Άλλωστε, υπενθυμίζουμε ότι το «ουδείς απολύεται» εισήχθη, πρώτη φορά, το 1982 και μετά αναβιώνει κατά καιρούς, δεν ήταν απότοκο του Συντάγματος.

Τέλος, ακούσαμε το επιχείρημα της ισοτιμίας των τίτλων. Είναι ένα επιχείρημα πανικού, από την πλευρά όσων το επικαλούνται. Με ποια λογική οι ρήτρες μονιμότητας των ιδιωτικών εκπαιδευτικών συσχετίζονται με το αν οι τίτλοι είναι ισότιμοι με αυτούς, που δίνει το κρατικό σχολείο; Από τη στιγμή που τα ιδιωτικά σχολεία ακολουθούν, τουλάχιστον, το αναλυτικό πρόγραμμα, που προβλέπει το εθνικό πλαίσιο, οι μαθητές μας πετυχαίνουν εξαιρετικές επιδόσεις. Ως εκ τούτου, δεν τίθεται καν θέμα μη αναγνώρισης της ισοτιμίας των τίτλων.

Θα θέλαμε να σταθούμε σε ένα ακόμα επιχείρημα των πολέμιων των μεταρρυθμίσεων του νομοσχεδίου, που φέρνει προς ψήφιση η κυρία Κεραμέως. Το επιχείρημα ότι «φτιάχνονται σχολεία σουπερμάρκετ, σχολεία της αγοράς» αποτελεί μια εύπεπτη, αλλά κενή συνθηματολογία. Αυτό, που στην πραγματικότητα συμβαίνει, είναι ότι για πρώτη φορά ίσως η Πολιτεία δίνει περισσότερη ελευθερία στον ιδιώτη, τον εμπιστεύεται και κάνει κάτι πολύ σημαντικό. Μεταφέρει την ευθύνη της απόφασης στο φυσικό της φορέα, σε αυτόν, που λογοδοτεί. Με αυτόν τον τρόπο, θα έχουμε πιο ανταγωνιστικά σχολεία, καλύτερα σχολεία και όλο αυτό θα μεταφερθεί στον αποδέκτη του εκπαιδευτικού έργου, αυτόν, που θα έπρεπε να μας απασχολεί περισσότερο από όλα, τον μαθητή.

Επειδή αναφέραμε το Σύνταγμα, καλό είναι να θυμηθούμε και το Χάρτη των Θεμελιωδών Δικαιωμάτων στην Ευρωπαϊκή Ένωση. Το άρθρο 14 αναγράφεται «Δικαίωμα εκπαίδευσης», ενώ στην παράγραφο 3 λέει: «Η ελευθερία ίδρυσης εκπαιδευτικών ιδρυμάτων με σεβασμό των δημοκρατικών αρχών, καθώς και το δικαίωμα των γονέων να εξασφαλίζουν την εκπαίδευση και τη μόρφωση των τέκνων τους, σύμφωνα με τις θρησκευτικές, φιλοσοφικές και παιδαγωγικές πεποιθήσεις τους, γίνονται σεβαστά, σύμφωνα με τις εθνικές νομοθεσίες, που διέπουν την άσκησή τους». Αυτός, ακριβώς, είναι ο στόχος της απελευθέρωσης.

Θεωρούμε ότι το νομοσχέδιο, σε γενικές γραμμές, κινείται σε θετική κατεύθυνση, θα δώσει σημαντικούς βαθμούς ελευθερίας και ώθηση στην ιδιωτική εκπαίδευση και, μακάρι, να αποτελεί προοίμιο καλύτερων πρακτικών και για την κρατική εκπαίδευση. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα δώσω το λόγο στους Εισηγητές, για να απευθύνουν ερωτήσεις στους φορείς.

Η κυρία Πιπιλή, Εισηγήτρια της Πλειοψηφίας, έχει το λόγο να θέσει ερωτήσεις στους εκπροσώπους των φορέων.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Για τη διαδικασία, για να μη γίνει κάποιο μπέρδεμα, νομίζω ότι καλό είναι να κατευθύνει το Προεδρείο προς τα πού θα είναι και σε ποιον ακριβώς η ερώτηση, γιατί καταλαβαίνετε, ότι με την τηλεδιάσκεψη μπορεί να γίνει κάποιο λάθος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχετε δίκιο, κυρία Πιπιλή. Θα κρατήσω εγώ σε ποιους απευθύνονται οι ερωτήσεις και θα απευθυνθώ, μετά στους φορείς να απαντήσουν.

Κυρία Πιπιλή, καταθέστε τις ερωτήσεις σας.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Να ξεκινήσω από τον Πρόεδρο της ΟΙΕΛΕ, τον κ. Κουρουτό.

Κύριε Πρόεδρε της ΟΙΕΛΕ, συμφωνείτε με το να δίνονται στους εκπαιδευτικούς πρόσθετες δυνατότητες απασχόλησης; Π.χ. συμφωνείτε με το να δίνεται σε όλους τους ιδιωτικούς εκπαιδευτικούς η δυνατότητα να δουλεύουν και σε κέντρα ξένων γλωσσών και φροντιστήρια;

Η επόμενη ερώτηση είναι: Τι πιστεύετε ότι πρέπει να προβλέπεται για έναν εκπαιδευτικό, ο οποίος δεν κάνει τη δουλειά του, όπως πρέπει; Π.χ. αν δίδασκε συστηματικά λάθος τους μαθητές, αν έχει απρεπή συμπεριφορά, αν εν πάση περιπτώσει, δεν ανταποκρίνεται ο τρόπος διδασκαλίας του προς τις υποχρεώσεις του.

Τρίτη ερώτηση: Συμφωνείτε ότι πρέπει οι εκπαιδευτικοί να αξιολογούνται για το έργο τους;

Τέταρτη ερώτηση και τελειώνω: Συμφωνείτε να μπορούν οι σχολικές εγκαταστάσεις, εκτός διδακτικών ωρών, να αξιοποιούνται από το σχολείο, όπως αυτό κρίνει, κατά τη χρηστή του διαχείριση; Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Πιπιλή.

Το λόγο έχει ο Εισηγητής της Μειοψηφίας, ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Ήταν πολύ διαφωτιστική η παρέμβαση όλων των εκπροσώπων και εσείς καλά κάνατε και αφήσατε να μιλήσουν περισσότερο από τη στενότητα των 5 λεπτών, που είχαμε πει στην αρχή, διότι είναι ένα σοβαρό νομοσχέδιο, θίγει ένα κοινωνικό δικαίωμα, το δικαίωμα στη μόρφωση των παιδιών και εμπορευματοποιεί τη μόρφωση. Αυτό φάνηκε από τις τοποθετήσεις όλων και θα γίνουμε σαφείς με τις ερωτήσεις.

Ερώτηση προς τον κ. Πρόεδρο της ΟΙΕΛΕ, τον κ. Κουρουτό. Η Υπουργός και το νομοσχέδιο θεωρεί ότι, με το νέο νόμο, θα είναι αυτόνομα και ελεύθερα τα ιδιωτικά σχολεία. Αυτόνομα τα ιδιωτικά σχολεία έναντι ποιων, όταν το νομοσχέδιο διαμορφώνει την υπέρ-συγκεντρωτική εξουσία του ιδιοκτήτη επιχειρηματία - σχολάρχη; Πως καταλαβαίνετε αυτή την ελευθερία εσείς;

Δεύτερον. Εσείς ως εκπαιδευτικοί, που γνωρίζετε το ιδιωτικό σχολείο, μπορείτε να μας ενημερώσετε, εάν θα αυξηθεί ο αριθμός των εργαζομένων, επειδή θα καταργηθεί η στοιχειώδης διαδικασία, που για εκπαιδευτικούς λόγους, για λόγους εγκυρότητας του προγράμματος της εκπαίδευσης υπάρχει, της γνωστοποίησης των δράσεων και του προγράμματος των 40 ωρών, στις αρμόδιες εκπαιδευτικές αρχές. Θα υπάρξει εξ αυτού του λόγου και με ποια διαδικασία αύξηση των εργαζομένων;

Τρίτον. Ειπώθηκε, πολλές φορές, εδώ στην Επιτροπή και εσείς είχατε μια τοποθέτηση, ότι το νομοσχέδιο έχει ιδεολογικό χαρακτήρα. Εσείς μας είπατε ότι το νομοσχέδιο αυτό ανατρέπει ρυθμίσεις, που, σταδιακά, κάτω από την πίεση των κινητοποιήσεων των ιδιωτικών εκπαιδευτικών, μετά τη Μεταπολίτευση, σε αρκετές φάσεις και με διαφορετικές Κυβερνήσεις, μπόρεσαν να γίνουν καθεστώς, νόμος για τη λειτουργία της ιδιωτικής εκπαίδευσης. Αν, λοιπόν, έχουμε ρυθμίσεις, που ξεκίνησαν, με το νόμο που είχε την επιρροή της Κυβέρνησης Καραμανλή της πρώτης περιόδου, μετά με τον νόμο του μακαρίτη του Ράλλη, μετά με τη νομοθεσία του ΠΑΣΟΚ, είναι ο γνωστός νόμος Ευθυμίου- Γκεσούλη, μετά με τη ρύθμιση, που φέραμε εμείς, επί Κυβερνήσεως ΣΥΡΙΖΑ, ποια ιδεολογική αρχή είναι αυτή, που κατά τη γνώμη σας, διατρέχει τη νομοθέτηση για την ιδιωτική εκπαίδευση; Υπάρχει κάποια ιδεοληψία; Γιατί ιδεολογικές αρχές υπάρχουν πάντοτε πίσω από τις πολιτικές αποφάσεις. Υπάρχει κάποια ιδεοληψία, όμως, εις βάρος της ιδιωτικής εκπαίδευσης, που διατρέχει όλες τις κυβερνήσεις της Μεταπολίτευσης, με εξαίρεση μόνο τις «μνημονιακές κυβερνήσεις» της τελευταίας δεκαετίας;

Άλλη ερώτηση. Η εμπειρία, που έχετε εσείς, από την κατάργηση αυτών των νόμων, την περίοδο των μνημονίων και μετά από την επαναφορά, με ένα δημιουργικό τρόπο της προστατευτικής νομοθεσίας, για την ιδιωτική εκπαίδευση, επί Κυβερνήσεως ΣΥΡΙΖΑ, είναι εμπειρία ότι οι σχολάρχες δρούσαν μόνοι τους ή σε συνεργασία με την «τρόικα»; Θα ήθελαν μια εκτίμηση για το θέμα αυτό, ποια ήταν η παρέμβαση της «τρόικας» στην ανατροπή του δημοκρατικού κεκτημένου της ιδιωτικής εκπαίδευσης;

Μια τελευταία ερώτηση προς εσάς, κ. Κουρουτέ. Η ΟΙΕΛΕ προσέφυγε στην Αρχή Προστασίας Προσωπικών Δεδομένων και κατήγγειλε τον απαράδεκτο και επικίνδυνο για τα προσωπικά δεδομένα τρόπο, με τον οποίο το Υπουργείο διοργάνωσε την εξ αποστάσεως εκπαίδευση. Λάβατε απάντηση από την Αρχή; Το επισημαίνουμε, γιατί σε μεγάλη έρευνα βρέθηκε, πάνω από το 80% των ιδιωτικών σχολείων, να έχουν τεράστιο πρόβλημα, με τα προσωπικά δεδομένα και όπως βλέπουμε στο νομοσχέδιο, δεν υπάρχει καμία πρόβλεψη για τη διόρθωση αυτής της κατάστασης. Θα ήθελα μια απάντηση σε ό,τι αφορά και τα προσωπικά δεδομένα και την ποιότητα της εκπαίδευσης, για το θέμα της εξ αποστάσεως εκπαίδευσης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, συγνώμη για τη διακοπή. Θα ήθελα να κάνω μια διευκρίνιση, για τη διαδικασία.

Θα ξαναδώσω το λόγο στην κ. Πιπιλή, για να απευθύνει ερωτήσεις, σε όλους τους φορείς. Μέχρι στιγμής, οι ερωτήσεις, που έχετε θέσει και εσείς και η κυρία Πιπιλή απευθύνονται στον κ. Κουρουτό. Να το διευκρινίσω, λοιπόν, και για τους υπόλοιπους Ειδικούς Αγορητές ότι οι ερωτήσεις θα απευθύνονται στο σύνολο των φορέων.

Το λόγο έχει η κυρία Πιπιλή, για να ολοκληρώσει με τις ερωτήσεις.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Προς τον εκπρόσωπο της ΟΛΜΕ. Τι άποψη έχετε, κ. Μπουντουλούλη, για την πρόβλεψη του άρθρου 14, σχετικά με τη διδασκαλία, για πρώτη φορά, στην Ελλάδα, όλων των ειδικών μαθημάτων, που εξετάζονται, στις πανελλαδικές εξετάσεις. Θεωρείται ότι το μέτρο αυτό συμβάλλει στην ενίσχυση της δημόσιας παιδείας και της ισότητας ευκαιριών;

Απευθύνομαι προς τον κ. Κακουλίδη του Πανελληνίου Συλλόγου Συμβούλων και Ωρομίσθιων Καθηγητών Σχολείων Δευτέρας Ευκαιρίας. Μπορείτε να μας πείτε τη γνώμη σας για τη δημιουργία σύγχρονου μητρώου εκπαιδευτών σχολείων δεύτερης ευκαιρίας; Πιστεύετε ότι θα σας διευκολύνει το να μη χρειάζεται, κάθε χρόνο, να υποβάλλεστε στην ταλαιπωρία της χρονοβόρας υποβολής δικαιολογητικών και ενστάσεων; Ευχαριστώ.

Προς τον Πανελλήνιο Σύλλογο Ιδιωτικών Παιδικών Σταθμών, προς το Δ.Σ του Συλλόγου Ιδιωτικών Μεγάλων Και Μικρών Παιδικών Σταθμών Και Νηπιαγωγείων Ελλάδος. Απευθύνομαι στις δύο κυρίες. Πόση ευελιξία έχετε, σήμερα, στη διαμόρφωση των διευρυμένων ωρολογίων προγραμμάτων των νηπιαγωγείων; Μπορείτε ελεύθερα να τοποθετείτε επιπλέον ώρες το πρωί ή στη μέση του προγράμματος ή γενικώς στο σημείο, που εσείς κρίνετε; Τι επίδραση θεωρείτε ότι θα έχει η αξιολόγηση εκπαιδευτικού έργου, δομών και εκπαιδευτικών, αναφορικά με το επίπεδο της παρεχόμενης εκπαίδευσης και γιατί; Και η τελευταία, ποια είναι η επίδραση της ύπαρξης της υποχρεωτικής σύμβασης διετίας και μετά της οιονεί μονιμότητας των εκπαιδευτικών, στη διαχείριση, που κάνετε, του προσωπικού; Ευχαριστώ.

Απευθύνομαι προς τη Συντονιστική Επιτροπή Συλλόγων Γονέων Ιδιωτικών Σχολείων. Κύριε Λάσκαρη, πώς κρίνετε τη δυνατότητα μεγαλύτερης ευελιξίας των ιδιωτικών σχολείων, στη διαμόρφωση των διευρυμένων ωρολογίων προγραμμάτων, των απογευματινών προγραμμάτων και των καλοκαιρινών προγραμμάτων; Συμφωνείτε με την απαγόρευση της αξιολόγησης των εκπαιδευτικών των παιδιών, που σας επέβαλε η προηγούμενη Κυβέρνηση; Τι πιστεύετε ότι πρέπει να προβλέπεται, για έναν εκπαιδευτικό, ο οποίος δεν κάνει τη δουλειά του, όπως πρέπει, παραδείγματος χάρη, αν διδάσκει συστηματικά λάθη στους μαθητές, αν συμπεριφέρεται απρεπώς και εν πάση περιπτώσει, αν είναι ανεπαρκής στα καθήκοντά του; Πιστεύετε ότι οι δομές του κράτους, π.χ. οι υπηρεσίες του Υπουργείου Παιδείας, πρέπει να ελέγχουν και τη σκοπιμότητα επιλογών του ιδιωτικού σχολείου; Δηλαδή, ποιον διευθυντή θα ορίσουν, τι εσωτερικό κανονισμό λειτουργίας θα υιοθετήσουν ή μόνο να ασκούν έλεγχο νομιμότητας, που είναι και το αυτονόητο, δηλαδή, αν τηρείται σε όλα τα επίπεδα η νομοθεσία; Ευχαριστώ.

Και τελειώνω, με τον κ. Κυραϊλίδη, με τον Σύνδεσμο Ιδιοκτητών Ιδιωτικών Σχολείων. Κύριε Κυραϊλίδη, μπορείτε να μας περιγράψετε τι προβλήματα δημιουργούσε, στην πράξη, στα ιδιωτικά σχολεία, η υποχρεωτική συμπλήρωση του ωραρίου του εκπαιδευτικού; Και επίσης, η απαγόρευση διορισμού εκπαιδευτικού, αν δεν έχει συμπληρώσει πλήρες ωράριο ο ήδη διορισμένος συνάδελφός του; Με βάση το σημερινό καθεστώς, έχουν τα ιδιωτικά σχολεία ελευθερία κινήσεων, αναφορικά με την εκπόνηση πρόσθετων εκπαιδευτικών δραστηριοτήτων, μετά το πέρας του υποχρεωτικού ή διευρυμένου ωρολογίου προγράμματος;

Όταν δεν υπήρχε περιορισμός στους λόγους της καταγγελίας σύμβασης εργασίας, προ ΣΥΡΙΖΑ – ΑΝΕΛ εποχής, έχετε εικόνα πόσες καταγγελίες συμβάσεων έγιναν και σε τι διάστημα χρόνου;

Ποια είναι η επίδραση της ύπαρξης της υποχρεωτικής σύμβασης διετίας, και μετά της οιονεί μονιμότητας των εκπαιδευτικών, στη διαχείριση, που κάνετε του προσωπικού;

Μπορείτε να μας πείτε τι πραγματικά συμβαίνει, με βάση το ισχύον πλαίσιο, που έχει ψηφιστεί από την προηγούμενη Κυβέρνηση, σε περίπτωση, που ένα σχολείο θέλει να αντικαταστήσει κάποιον εκπαιδευτικό, που απλά δεν κάνει τη δουλειά του; Μπορεί να το κάνει από την πλευρά του το σχολείο;

Τελευταία ερώτηση, τι επίδραση θεωρείτε ότι θα έχει η αξιολόγηση εκπαιδευτικού έργου, δομών και εκπαιδευτικών, αναφορικά με το επίπεδο της παρεχόμενης εκπαίδευσης και γιατί; Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Κυραϊλίδη, τα ερωτήματα μου.

Πρώτα – πρώτα, για να καταλάβουμε, έχετε κάποιο παράπονο από το νομοσχέδιο, είναι κάτι, που δεν ικανοποιεί από τα αιτήματα σας, με το νομοσχέδιο αυτό, η κυρία Κεραμέως και πρέπει να το ακούσουμε και κάνουμε τροπολογίες, στη διαδικασία της Βουλής;

Δεύτερον, ακούσαμε τον Εκπρόσωπο των Γονέων, δεν ξέρω ποιων ακριβώς γονέων, ο οποίος ετάχθη υπέρ του καθεστώτος των voucher στην εκπαίδευση, δηλαδή να χρηματοδοτεί το κράτος με ένα voucher την οικογένεια και η οικογένεια να επιλέγει σε ποιο ιδιωτικό σχολείο και σε ποιο δημόσιο σχολείο θα πάει το παιδί. Δηλαδή, πλήρης διάλυση. Το καταλαβαίνετε κι εσείς, τι σημαίνει αυτό, πλήρης εμπορευματοποίηση. Είστε υπέρ του voucher στην εκπαίδευση ή όχι;

Τρίτον, τα σχολεία, ως ένδειξη κοινωνικής υπευθυνότητας, αλληλεγγύης και βοήθειας προς το κράτος, με την ευρεία έννοια, παρέχουν τη δυνατότητα να εκπαιδεύουν προσφυγόπουλα. Εσείς εκπαιδεύετε και πόσα προσφυγόπουλα στα ιδιωτικά σχολεία; Θα θέλαμε να μας πείτε έναν αριθμό, αν έχετε στοιχεία.

Επίσης, πόσα παιδιά με ειδικές ανάγκες εκπαιδεύετε στα ιδιωτικά σχολεία και εκεί θα θέλαμε έναν αριθμό.

Άλλη ερώτηση. Δημοσιεύτηκε στις εφημερίδες, ότι οι ιδιοκτήτες εκπαιδευτηρίων βοήθησαν οικονομικά και όχι μόνο οικονομικά, αλλά το «οικονομικά» επισημαίνω τώρα, προεκλογικά, τη Νέα Δημοκρατία. Θα ήθελα να γνωρίζω, αν κατά τη γνώμη σας, τίθεται θέμα δεοντολογίας, με αυτήν την κίνηση, των μελών του Συλλόγου σας.

Άλλη ερώτηση. Έχει ανοίξει ένα θέμα για την ισονομία των τίτλων σπουδών, μιλήσατε νωρίτερα εσείς. Είναι κάτι αδιανόητο για την ελληνική πραγματικότητα; Γνωρίζετε πότε καταργήθηκε η διαδικασία της αναγνώρισης των τίτλων σπουδών των ιδιωτικών σχολείων και αν αυτή, η ορθή κίνηση της κατάργησης των εξετάσεων στα ιδιωτικά σχολεία από επιτροπή του δημοσίου, συνδέεται με την κατοχύρωση της λειτουργικής ελευθερίας των ιδιωτικών εκπαιδευτικών στα σχολεία, δηλαδή, της ικανότητας των ιδιωτικών εκπαιδευτικών να κάνουν το έργο τους, όχι φοβισμένοι, όπως ειρωνικά είπατε εσείς, νωρίτερα, αλλά ως ελεύθεροι εκπαιδευτικοί;

Παλιότερα, όπως ξέρετε, υπήρχε αυτή η λογική στο κράτος, ότι ιδιωτική εκπαίδευση δεν έδινε ισότιμους τίτλους σπουδών, αλλά έπρεπε να υπάρξει η διαδικασία της αναγνώρισης από ειδική επιτροπή δημοσίων εκπαιδευτικών. Τώρα, που καταργείται η διαδικασία της αναγνώρισης της λειτουργικής ανεξαρτησίας και ελευθερίας των εκπαιδευτικών, δεν πηγαίνουμε στην παλαιά κατάσταση, που ίσχυε, στο ελληνικό κράτος μέχρι προ 15 - 20 ετών, η διαδικασία της αναγνώρισης, άρα, της μη ισονομίας των τίτλων σπουδών ιδιωτικών και δημοσίων, στην Ελλάδα; Υπάρχει αυτός ο κίνδυνος ή όχι, κατά τη γνώμη σας;

Πάντως, δεν είναι κάτι αδιανόητο, όπως το εμφανίζετε, υπήρχε προ ορισμένων χρόνων αυτό το στοιχείο της ανισοτιμίας.

Μία άλλη ερώτηση. Το ειδικό εκπαιδευτικό δικαστήριο -στην ουσία- που υπήρχε και στο οποίο κρινόταν η απόλυση των εκπαιδευτικών, δηλαδή, αν είναι αιτιολογημένη ή όχι, εμπόδισε κάποια απόλυση να γίνει, που είχε αιτιολογηθεί από τους από τους ιδιοκτήτες; Ή το θέμα, δεν είναι μόνον η κατάργηση του οιονεί δικαστικού οργάνου, που έκρινε τις απολύσεις των εκπαιδευτικών και είχε και μια εξειδίκευση στα εργατικά και εκπαιδευτικά ζητήματα στην πορεία, αλλά είναι η κατάργηση της αιτιολογημένης απόλυσης; Διότι, αυτό σημαίνει εδώ τώρα, καταργείται η αιτιολογημένη απόλυση των εκπαιδευτικών.

Είσαστε υπέρ τις μη αιτιολογημένης απόλυσης εκπαιδευτικών; Αν είσαστε υπέρ της μη αιτιολογημένης απόλυσης των εκπαιδευτικών, όλη αυτή η συζήτηση, που λέτε για όλα τα κακά, γιατί τα αναφέρετε; Είτε είναι κάποιος καλός ή κακός εκπαιδευτικός, μπορεί να απολυθεί, χωρίς καμία αιτιολογία. Αυτό μας λέτε. Άρα, προς τι η συζήτηση; Λίγο δημαγωγία μου ακούγεται, ότι οι τεμπέληδες ιδιωτικοί εκπαιδευτικοί διασώζονται, με το καθεστώς του οιονεί δικαστικού οργάνου, που υπήρχε.

Και είπα, τη λέξη «οιονεί». Είπατε ότι η εργασιακή σχέση αορίστου, συνιστά οιονεί μονιμότητα; Διότι εδώ μαθαίνουμε και άλλα νομικά. Είναι οιονεί μονιμότητα, η αορίστου σχέση; Ή πιστεύετε ότι η αορίστου σχέση, με την αιτιολογημένη απόλυση, συνιστά, οιονεί μονιμότητα; Να το ακούσουμε, να μάθουμε και λίγο νομικά μεταξύ μας.

Τελειώνω, με το εξής. Κύριε Κυραϊλίδη, μας είπατε ότι θέλετε να λειτουργεί η επιχείρησή σας, ως επιχείρηση και χωρίς τα δεσμά των νόμων, δηλαδή, των νόμων της Νέας Δημοκρατίας, μετά του ΠΑΣΟΚ και στη συνέχεια του ΣΥΡΙΖΑ. Μάλιστα. Αν λειτουργεί ως επιχείρηση, για ποιο λόγο να μην υπάρχει και φορολόγηση ΦΠΑ 24%; Για ποιο λόγο, αν είναι μια απλή επιχείρηση.

Διότι, εγώ ως Υπουργός Παιδείας, αντέστην στη ρύθμιση, που επέβαλε η Τρόικα, το καλοκαίρι του 2015 και την αλλάξαμε μετά, ως Κυβέρνηση, με το επιχείρημα, ότι ειδικά τα ιδιωτικά σχολεία δεν είναι σούπερ-μάρκετ, δεν είναι εμπορικά καταστήματα, ώστε να επιβάλλεις ΦΠΑ. Υπάρχει η ιδιομορφία της εκπαίδευσης, του μορφωτικού αγαθού και του κοινωνικού αγαθού. Και έτσι, κατορθώσαμε να καταργήσουμε και να μην εφαρμοστεί ποτέ το 24%.

Τώρα, εσείς με την θεωρία αυτή…

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εσείς το φέρατε, κύριε Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Και το καταργήσαμε, λέω.

Κυρία Κεραμέως, δεν ακούσατε. Δεν ακούσατε, κυρία Κεραμέως. Μου επιτρέπετε;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Φέρατε τον ΦΠΑ στην εκπαίδευση…

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κυρία Κεραμέως, θα ακούσετε. Λυπούμαι και ξαναλέω, ότι μαζί και εσείς και εμείς, υπό την απειλή… Ένα λεπτό, μπορώ να ολοκληρώσω, κυρία Κεραμέως;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Από ποια Κυβέρνηση, κύριε Φίλη;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Λέω, λοιπόν, να ολοκληρώσω;

Κυρία Κεραμέως, πολύ μικρομεσαία εμφανίζεστε …

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ, σας παρακαλώ όλους σας, κυρία Υπουργέ, μην κάνετε διάλογο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Προεδρείο δεν υπάρχει;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ, δεν κάνετε διάλογο.

Έχετε το λόγο, κύριε Φίλη, σας ακούμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εμείς, ως Κυβέρνηση, καταργήσαμε το 24%, δεν εφαρμόσαμε το ΦΠΑ στην ιδιωτική εκπαίδευση.

Πότε εφαρμόστηκε; Πότε νομοθετήθηκε αυτό; Το καλοκαίρι του 2015, με την επιμονή της Τρόικας, δηλαδή, με το μνημόνιο, που επεβλήθη, το οποίο ψηφίστηκε ...

Να απαντήσουμε ή όχι;

*(πολλοί Βουλευτές ομιλούν εκτός μικροφώνου)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ, δεν κάνετε διάλογο.

Έχετε το λόγο κύριε Φίλη, σας ακούμε. Γιατί διακόπτετέ τον κύριο Φίλη;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Λέω, λοιπόν,ότι πράγματι η Κυβέρνηση ΣΥΡΙΖΑ αναγκάστηκε να υπογράψει ένα μνημόνιο, το οποίο περιείχε και την ιστορία του 24% ΦΠΑ στην ιδιωτική εκπαίδευση. Το μνημόνιο αυτό ψηφίστηκε και από τη Νέα Δημοκρατία, στη Βουλή. Τελεία.

Εμείς, ως Κυβέρνηση, αμέσως μετά, επειδή δεν δεσμευόμασταν, με το κεφάλι κάτω, αλλά βάζαμε στόχους να ξηλώνουμε ρυθμίσεις αυτού του Μνημονίου, να δημιουργούμε ρωγμές υπέρ των κοινωνικών συμφερόντων, μικρές ή μεγάλες, παλέψαμε και καταργήσαμε το 24%. Δεν εφαρμόστηκε.

Δεν εφαρμόστηκε ούτε ένα μήνα το 24% στην ιδιωτική εκπαίδευση. Αυτή είναι η αλήθεια και το πρόβλημα, που έχουμε σήμερα, είναι η επιχειρηματολογία, που είχαμε τότε, για να καταργήσουμε το 24%, μαζί και με το Σύλλογο των Ιδιωτικών Εκπαιδευτικών, των σχολαρχών, μαζί με τους εργαζόμενους και ήταν ότι εμείς θεωρούμε τα ιδιωτικά σχολεία, όχι μια κοινή επιχείρηση, ένα σούπερ μάρκετ, που βάζουμε 24%, τα θεωρούμε μια ιδιάζουσα μορφή κοινωνικής επιχείρησης, γιατί αφορά κοινωνικό δικαίωμα, τη μόρφωση. Και το πετύχαμε αυτό, με αυτή την επιχειρηματολογία.

Τώρα, όταν εσείς έρχεστε και λέτε ότι δεν ισχύει αυτό, δεν είναι ιδιάζουσα κοινωνική δραστηριότητα η εκπαίδευση, αλλά είναι όπως όλες οι άλλες επιχειρηματικές δραστηριότητες, το δικαίωμα του εργοδότη, λοιπόν, όπως είπε η κυρία Υπουργός, πολλές φορές και όπως επαναλαμβάνουν, αφρόνως και οι εκπρόσωποι, οι σχολάρχες, τώρα επανέρχεται στη δημόσια συζήτηση το θέμα του ΦΠΑ στην εκπαίδευση, δυστυχώς. Εις βάρος των γονέων; Δεν ξέρω. Εις βάρος των κερδών των επιχειρήσεων; Δεν ξέρω. Πάντως, επανέρχεται, αυτό βλέπω. Εμείς δεν το θέλουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τώρα σε ποιον, σε τι αναφέρεστε; Κάντε τις ερωτήσεις και θυμίστε μας και τι έκανε και η Αντιπολίτευση εκείνη την περίοδο το 2016, για το συγκεκριμένο θέμα.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):**  Ξαναλέω όταν αναιρείται η βάση – ρωτώ τον εκπρόσωπο των σχολαρχών - την οποία καταργήσαμε, το 24% , δεν επανέρχεται εκ των πραγμάτων το ΦΠΑ στην εκπαίδευση; Αυτή είναι η ερώτηση.

Κύριε Κυραϊλίδη, άκουσα την επιχειρηματολογία σας. Τι ανελεύθεροι, τι σκοταδιστές είμαστε, είπατε όλα αυτά. Εντάξει, έχετε την κομματική σας ταυτότητα και μιλάτε ως εκπρόσωπος της Νέας Δημοκρατίας, καμία αντίρρηση. Εκείνο, όμως, που υπερέβη, κατά τη γνώμη μου, κάθε cult τοποθέτηση, είναι αυτό, που είπατε, ότι εμείς έχουμε την αντίληψη «να ψοφήσει η κατσίκα του γείτονα». Όσοι ξέρουν, αυτή η παρομοίωση παραπέμπει στον ψυχρό πόλεμο. Γελοιοποιητικά είναι η αλήθεια, αλλά παραπέμπει στον ψυχρό πόλεμο και δεν θα είχε νόημα να το επισημάνω, αν στο ίδιο μήκος κύματος, με πιο σαφή τρόπο, δεν εκινείτο και μία από τις εκπροσώπους των σχολείων, η κυρία Σέλλη, η οποία είπε ότι αισθανόταν ότι ζει, σε σοβιετική χώρα, επί Κυβερνήσεως ΣΥΡΙΖΑ και αισθανόταν ότι τα σχολεία της, αυτές οι πολιτικές κοιτίδες, όπως είπε, είχαν μετατραπεί σε κρυφά σχολεία. Εντάξει, η γελοιότητα έχει τα όρια της! Λυπούμαι. Θα μου πείτε, σας φταίει η κυρία Σέλλη; Μα, τα ίδια ακριβώς είχαν πει στη διαβούλευση, στη Βουλή, εδώ, οι εκπρόσωποι των σχολαρχών, που μιλούσαν για «σοβιετοποίηση της ιδιωτικής εκπαίδευσης».

Κοιτάξτε, έχετε δικαίωμα να φέρνετε όσους θέλετε, εδώ, να κάνουν παρεμβάσεις, αλλά όχι, όμως, και τα μέλη της κομματικής οργάνωσης της Νέας Δημοκρατίας να μεταμφιέζονται σε εκπρόσωπους φορέων, εδώ !

Προχωρώ τώρα στο επόμενο ερώτημα. Θα ήθελα να κάνω μία ερώτηση στον κύριο Κακουλίδη, τον εκπρόσωπο των διδασκόντων στα σχολεία δεύτερης ευκαιρίας. Γιατί, κατά τη γνώμη σας, η Κυβέρνηση φέρνει αυτές τις ρυθμίσεις; Τι πάει να αποφύγει, τι πάει να εξυπηρετήσει;

Στην ΟΛΜΕ, ήθελα να ρωτήσω το εξής. Η κυρία Κεραμέως, μιλώντας χθες, για άλλη μια φορά, κατασυκοφάντησε το δημόσιο ψηφιακό δίκτυο, λέγοντας ότι μπορούσε να καλύψει μόνο 500 άτομα και με αυτήν την ανυπόστατη εκτίμησή της, προσπάθησε να δικαιολογήσει τη συνεργασία της με τη CISCO και να συσκοτίσει το πολύ σημαντικό γεγονός ότι υπήρχαν υποδομές του δημοσίου, ότι 1.400.000 μαθητές και μαθήτριες και εκπαιδευτικοί έκαναν μαθήματα ασύγχρονης εκπαίδευσης, στις δύο ηλεκτρονικές δημόσιες πλατφόρμες του Πανελλήνιου Σχολικού Δικτύου και του «Διόφαντου». Επιβεβαιώνετε αυτό που είπε η κυρία Κεραμέως ή αυτό που συνέβη στην πράξη;

Και παρεμφερώς άλλη ερώτηση, σε πόσες αίθουσες άναψαν οι κάμερες;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ποιον ρωτάτε; Το «Διόφαντο» ρωτάτε; Ποιον ρωτάτε, γι΄ αυτό;

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Στην ΟΛΜΕ μιλώ, στην ΟΛΜΕ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ρωτάτε την ΟΛΜΕ, αν ξέρουν πόσους ταυτοχρόνους χρήστες μπορούσε να σηκώσει ο «Διόφαντος»;

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Βεβαίως. Θα απαντήσει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μάλιστα. Υπάρχουν έγγραφα γι΄ αυτά, κ. Φίλη. Έγγραφα υπάρχουν.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Κυρία Κεραμέως, εκνευρίζεστε και παραβαίνετε τη διαδικασία. Σας παρακαλώ. Δεν θέλω να έχει προσωπικό χαρακτήρα η κουβέντα μας. Απαντάτε αμέσως, μετά. Έχετε άπλετο χρόνο, λόγω και του Κανονισμού, έχει τον τελευταίο λόγο, πάντοτε, η Κυβέρνηση να μιλάει. Να μιλήσετε όσο θέλετε, καμία αντίρρηση. Δέχομαι τις διακοπές, αλλά και εσείς θα τις δεχτείτε μετά. Με αμοιβαιότητα είναι αυτός ο διάλογος. Η δεύτερη ερώτηση προς την ΟΛΜΕ είναι σε πόσες αίθουσες άναψαν οι κάμερες. Έχει σημασία αυτό, γιατί μπορεί να έχουμε από εδώ και στο εξής, το ίδιο πρόβλημα. Και περιέχεται και σε διατάξεις, εμμέσως, του νομοσχεδίου, που έχει κατατεθεί, το ζήτημα αυτό.

Η τρίτη ερώτηση, αν επιβεβαιώνετε και αν γνωρίζετε, ποιος αριθμός παιδιών στο Γυμνάσιο και στο Λύκειο, που εσείς εκπροσωπείτε τους εκπαιδευτικούς, πήρε μέρος στα μαθήματα, τον τελευταίο μήνα, όταν άνοιξαν, μετά τον κορονοϊό. Αν, δηλαδή, ισχύει αυτό, που λέει το Υπουργείο, ότι πήρε μέρος το 60% ή αν ισχύει αυτό το οποίο, η κοινή εμπειρία λέει και τα στοιχεία του «my school», τα οποία δεν τα εμφανίζει το Υπουργείο, ότι δεν πήρε μέρος το 60% και άνω. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων) :** Ευχαριστώ πολύ, κύριε Πρόεδρε.

Ξέρετε, σε αυτή την αίθουσα, όσοι είμαστε και εκλεγμένοι του Ελληνικού Κοινοβουλίου πρέπει να μιλάμε, με στοιχεία, κύριε Φίλη. Όταν, λοιπόν, έρχεστε και λέτε, ότι δεν επέβαλε η Κυβέρνηση του ΣΥ.ΡΙΖ.Α. το ΦΠΑ, εγώ θα σας διαβάσω την επιστολή του Πιερ Μοσκοβισί, Επιτρόπου Οικονομικών, την εποχή εκείνη, που έγινε ο σάλος, όταν τολμήσατε να επιβάλλετε ΦΠΑ στην ιδιωτική εκπαίδευση, για πρώτη φορά, στην ιστορία, ο οποίος, Πιερ Μοσκοβισί, λέει τα εξής : «Οι δεσμεύσεις της Ελλάδας, που περιλαμβάνονται στο μνημόνιο, δεν περιλαμβάνουν συγκεκριμένες προβλέψεις για τα ιδιωτικά σχολεία και τα φροντιστήρια». «Η αλλαγή στον ΦΠΑ», λέει ο Επίτροπος Οικονομικών, Πιερ Μοσκοβισί, «που αφορά στα ιδιωτικά σχολεία, προκύπτει από κυβερνητικές προτάσεις, που περιλαμβάνονται, στα νομοθετικά πακέτα»!

Κυβερνητικές προτάσεις, κύριε Φίλη. Αυτό το λέει ο Πιερ Μοσκοβισί, αναφορικά με την πρωτοβουλία της Κυβέρνησης ΣΥ.ΡΙΖ.Α. – ΑΝ.ΕΛ. να επιβάλει, για πρώτη φορά, στην ιστορία ΦΠΑ στην ιδιωτική εκπαίδευση.

Και το λέω, γιατί, κύριε Φίλη, περισσεύει η υποκρισία, σε αυτή την αίθουσα. Περισσεύει η υποκρισία να δίνετε ψευδή στοιχεία. Περισσεύει η υποκρισία να πολεμάτε, λυσσαλέα, την ιδιωτική εκπαίδευση, όταν στέλνετε παιδιά σας, στην ιδιωτική εκπαίδευση. Περισσεύει η υποκρισία να πολεμάτε τα ιδιωτικά πανεπιστήμια, στην αναθεώρηση, που κάναμε, του Συντάγματος, όταν πολλοί Βουλευτές και Υπουργοί του ΣΥ.ΡΙΖ.Α. έχουν χτίσει τα βιογραφικά τους, πηγαίνοντας σε μη κερδοσκοπικά, μη κρατικά πανεπιστήμια του εξωτερικού. Περισσεύει, λοιπόν, η υποκρισία.

Επιτρέψτε μου, κύριε Πρόεδρε, θέλω να κάνω μία ερώτηση, γιατί ειπώθηκε κάτι, σε αυτήν την αίθουσα, που εμένα με έκανε να ανατριχιάσω. Ειπώθηκε κάτι από τον κ. Κυραϊλίδη και θέλω να τον ρωτήσω ευθέως, θα απαντήσει, εν συνεχεία. Έκανε ο κ. Κυραϊλίδης μια σοβαρότατη καταγγελία και πρέπει να μας δώσει στοιχεία. Είπε ότι Υπουργός της προηγούμενης Κυβέρνησης του είπε - το έχω σημειώσει, εάν είναι λάθος, με διορθώνετε, κύριε Πρόεδρε - «Επειδή δεν μπορούμε να σας κλείσουμε, θα σας κάνουμε, με τους νόμους μας, αχρείαστους». Εγώ, λοιπόν, θα ήθελα, κύριε Πρόεδρε, να συμπεριληφθεί και αυτή η ερώτηση προς τον Σύνδεσμο. Ποιος Υπουργός το είπε αυτό; Πότε το είπε αυτό; Να ξέρουμε ποιος έχει πει αυτό το πράγμα, αν το έχει πει, πράγματι. «Επειδή δεν μπορούμε να σας κλείσουμε, θα σας κάνουμε με τους νόμους μας, αχρείαστους»! Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Ο κ. Μοσκοβισί δεν ήταν μέλος της Τρόικα. Ήταν εκπρόσωπος της Κομισιόν και διαφωνούσε. Και πάνω σε αυτή τη δήλωσή του πάτησε η Κυβέρνησή μας και ανέτρεψε το 24%. Αυτή είναι η αλήθεια.

Στο σημείο αυτό έγινε η δεύτερη εκφώνηση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Δελής Ιωάννης, Ασημακοπούλου Σοφία – Χάιδω, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του Κινήματος Αλλαγής, η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε, θα είμαι απόλυτα σύντομη, διότι τόσο η κυρία Πιπιλή όσο και ο κ. Φίλης, ήταν εξαντλητικότατοι.

Επειδή, η κυρία Υπουργός, πραγματικά παρακολουθεί, με πολύ μεγάλη προσοχή, πάντα, τις τοποθετήσεις, θα ήθελα να σας πω κυρία Κεραμέως, ότι και εγώ, ακούγοντας τον κ. Κυραϊλίδη, άκουσα μια άλλη ατάκα, που εμένα, πραγματικά, με έκανε να προβληματισθώ πάρα πολύ. Είπε ο κ. Κυραϊλίδης «Τα παιδιά των ιδιωτικών σχολείων είναι δυο έτη πιο μπροστά από τα παιδιά των δημόσιων σχολείων» και η ερώτησή μου είναι αυτό, ως κατάθεση, είναι κάτι που το Υπουργείο χαίρεται, που το ακούει; Γιατί εγώ, πραγματικά, θεωρώ ότι αυτό είναι η πιο μεγάλη, η πιο κραυγαλέα δήλωση ότι εδώ και ένα χρόνο το Υπουργείο Παιδείας, πραγματικά, δεν έχει σταθεί στο ύψος των περιστάσεων. Η δημόσια εκπαίδευση είναι η δική σας υποχρέωση, είναι η πρώτη μέριμνα του Υπουργείου. Μια τέτοια δήλωση δεν χρειάζεται σχόλιο από κανέναν από εμάς. Αφού ευχαριστήσω, λοιπόν, τους φορείς, που είναι σήμερα εδώ και που καταθέτουν την άποψή τους, τέλος Ιουλίου, δεν είναι αυτονόητο ότι είναι όλοι διαθέσιμοι…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξέρετε, συνήθως γίνεται και υπερβολή και κάποιοι μπορεί και για εμπορικούς λόγους να λένε ορισμένα πράγματα. Δεκτό το σχόλιό σας, νομίζω δεν είναι ερώτηση, είναι παρατήρηση. Συνεχίστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Εγώ δεν μπαίνω στις προθέσεις του καθενός και επειδή μιλάμε με στοιχεία, είπε κάτι ο κ. Κυραϊλίδης, εγώ απλώς εντυπωσιάζομαι, γιατί αν όντως είναι αυτή η εικόνα, ο κ. Κυραϊλίδης είναι άνθρωπος, μέσα στην κοινωνία, έχει μια συνολική εικόνα, σεβαστή, αν αυτό το πράγμα ισχύει, καταλαβαίνετε ότι εμείς εδώ, πραγματικά, υπολειπόμαστε πάρα πολύ σε αυτό, που έχουμε, ως στόχο και που πρέπει να κάνουμε.

Λοιπόν, εγώ θα θέσω πολύ γήινες ερωτήσεις.

Το πρώτο που θέλω να ρωτήσω είναι, μιλάμε για μία υπέρβαση του ωραρίου, μιλάμε για ώρες, που γίνονται επιπλέον και έχουν πρόσθετη αμοιβή. Θα ήθελα, έτσι, πολύ απλά, να μας δώσετε μία αίσθηση πόσες επιπλέον ώρες μπορεί να διαχειρισθεί ένας εκπαιδευτικός; Από την εμπειρία σας, τόσο στην ΟΙΕΛΕ όσο και στους ιδιοκτήτες. Δηλαδή, πόσες ώρες μπορεί να δουλεύει ένας εκπαιδευτικός; Και όπως θα μου δώσετε μία τάξη μεγέθους γι΄ αυτό, θέλω να μου πείτε και αντίστοιχα, τι αμοιβές υπάρχουν για αυτές τις ώρες και μια ερώτηση, η οποία αυτονόητα, έρχεται στο μυαλό μου, είναι ότι, εάν οι ώρες πραγματικά είναι τόσες πολλές, μπορεί ένας εκπαιδευτικός να παρέχει ποιοτική εκπαίδευση, όταν είναι υποχρεωμένος να γίνεται «λάστιχο» και να δουλεύει ατελείωτες ώρες;

Και αυτό έρχεται, τώρα, στην ερώτηση, που θέλω να θέσω στους γονείς. Προφανώς, όπως όλοι μας, όταν επιλέγουμε ένα σχολείο, το επιλέγουμε, με βάση κάποια κριτήρια. Όσοι γονείς, λοιπόν, επιλέξαμε να στείλουμε τα παιδιά μας, σε ένα ιδιωτικό σχολείο, έχουμε ένα σκεπτικό στο μυαλό μας και προφανώς, για να συνεχίζουμε να τα στέλνουμε εκεί, είμαστε ευχαριστημένοι, που σημαίνει ότι η δουλειά γίνεται. Αυτό το νομοσχέδιο, η «καρδιά» αυτού του νομοσχεδίου και η συζήτηση όλη, δεν χρειάζεται να κρυβόμαστε, πίσω από το δάχτυλο, εντοπίζεται σε ένα μεγάλο θέμα, στα εργασιακά των εκπαιδευτικών. Δεν υπάρχει κάτι άλλο να μας προβληματίζει και η ελαστικότητα χρειάζεται και οι πρωτοβουλίες χρειάζονται και οι εξωστρέφειες χρειάζονται και το επιπλέον χρειάζεται και ο κοσμοπολιτισμός, δεν είναι κάτι που θα πει κάποιος όχι, όμως η καρδιά του θέματος είναι τα εργασιακά. Και εγώ θέλω να σας ρωτήσω, εσείς, ως γονείς, πιστεύετε ότι αν υπάρχουν ελεύθερες απολύσεις και μπορεί ο κάθε σχολάρχης να κάνει τον εκπαιδευτικό, ουσιαστικά, κατά το δοκούν, «έλα σήμερα, φύγε αύριο, δεν σε θέλω για τρεις ώρες το πρωί, σε θέλω τέσσερις ώρες, το απόγευμα», αυτό θα κάνει ποιοτικότερο το σχολείο, στο οποίο πληρώνετε και στο οποίο θέλετε τα παιδιά σας να έχουν ό,τι καλύτερο; Γιατί για αυτό όλοι «ξεζουμιζόμαστε», δεν είναι κάτι, για το οποίο κανένας λέει ότι το κάνει με άνεση. Οι εποχές άλλαξαν. Μετά από δέκα χρόνια κρίσης, όλα είναι διαφορετικά.

Επίσης, και ένα άλλο, το οποίο θέλω να απευθύνω και στον κύριο Κυραϊλίδη, πιστεύετε, δηλαδή, ότι αυτό το νομοθέτημα, το οποίο μας είπατε ότι είναι ολοκληρωμένο, ότι έρχεται, μετά το 1977, ουσιαστικά, τραβάτε ένα Χ σε όλες τις προσπάθειες, που έχουν γίνει, όλα αυτά τα χρόνια, από όλες τις κυβερνήσεις και τελικά, η αναφορά μας είναι στο ’77; Δηλαδή, κοιτάξτε, νομοθετούμε, έχοντας σαν βάση το ’77, όντας στο 2020, είναι λίγο οξύμωρο, αν το σκεφθείτε. Θεωρείτε ότι όλα όσα έγιναν στο μεσοδιάστημα είναι Χ και τελικά, η καρδιά του νομοσχεδίου, που είναι οι ελεύθερες απολύσεις, θα δώσει σε εσάς τη δυνατότητα να έχετε ποιοτικότερο σχολείο. Θέλω να μου πείτε, αν αυτό είναι κάτι, το οποίο σας βρίσκει σύμφωνο.

Και τελειώνω. Πάλι στον κ. Κυραϊλίδη. Μιλάτε υπέρ της απλοποίησης, της καταπολέμησης της γραφειοκρατίας, της ελευθερίας και όλα αυτά, που εμείς απόλυτα συμφωνούμε. Θέλουμε να μας πείτε πως αυτό συμβαδίζει, με τη νομοθέτηση, που γίνεται, σήμερα και που τελικά εσείς, ως σχολεία ιδιωτικής εκπαίδευσης, θα έχετε στο κεφάλι σας δύο Υπουργεία, όχι ένα. Και το Εργασίας και το Παιδείας. Αν κανείς θέλει να έχει, όντως, βαθμούς αυτονομίας και τα λοιπά, αυτό το σκέφτεται, λίγο περισσότερο. Και παιδεία και εργασία; Τι είστε, τελικά; Είστε ιδιωτική επιχείρηση, είστε εκπαιδευτήριο, παρέχετε υπηρεσίες εκπαίδευσης, σας αρέσει να πατάτε, σε δύο βάρκες; Προφανώς, σας αρέσει, διότι παίρνετε τα θετικά από το Παιδείας, τα θετικά από το Εργασίας και το μείγμα σας βολεύει. Αλλά μην έρχεστε να επιχειρηματολογείτε, για τους βαθμούς ελευθερίας, που θέλετε να έχετε, γιατί μόνοι σας συντηρείτε μια γραφειοκρατία, με δύο Υπουργεία από πάνω.

Λοιπόν, αυτά τα λίγα, έχω καλυφθεί από τους συναδέλφους. Το μήνυμα, που θέλω να πω προς όλους, με την ευκαιρία, που είναι και οι φορείς εδώ, είναι ότι πρέπει, κάποια στιγμή, να σταματήσει η υποκρισία. Αν, όντως, θέλουμε ποιοτικότερη εκπαίδευση, πρέπει, όπως φροντίζουμε το ιδιωτικό σχολείο, έτσι να φροντίσουμε και το δημόσιο, γιατί αυτά τα δύο μαζί, είναι η ελληνική εκπαίδευση. Είναι αυτό, που ετοιμάζουμε, για τα παιδιά μας. Είναι το μέλλον του τόπου μας. Δεν μπορεί να είναι μπροστά η ιδιωτική εκπαίδευση, να είναι τόσο πίσω η δημόσια εκπαίδευση και εμείς να θεωρούμε ότι τα έχουμε λύσει όλα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Κεφαλίδου. Τον λόγο ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, οφείλω κατ’ αρχήν να πω κάτι για την αποκατάσταση της αλήθειας. Το μόνο Κόμμα, το οποίο είναι αντίθετο, οριζοντίως και καθέτως, με οποιαδήποτε επιχειρηματική δράση στην εκπαίδευση, είναι το Κομμουνιστικό Κόμμα της Ελλάδας. Τα υπόλοιπα συμφωνούν να υπάρχει επιχειρηματική δράση στην παιδεία, είτε ελεύθερα τελείως, ανεξέλεγκτα, δηλαδή, όπως η Νέα Δημοκρατία είτε με ορισμένους κανόνες, όπως προτείνει ο ΣΥΡΙΖΑ. Το λέω αυτό, για να σταματήσει, επιτέλους, αυτό το κακόγουστο θέατρο της αντιπαράθεσης, που ξετυλίγεται, εδώ πέρα, τις τελευταίες ώρες.

Σε ό,τι αφορά τώρα τους φορείς. Νομίζω ότι πρέπει να κρατήσει το Υπουργείο την τοποθέτηση του εκπροσώπου του Πανελλήνιου Συλλόγου των Καθηγητών Σχολείων Δεύτερης Ευκαιρίας. Ήταν μια ουσιαστικότατη τοποθέτηση. Έβαλε πολύ σοβαρά ζητήματα. Κατά την άποψή μας, τα σχολεία αυτά θα πρέπει να στηριχθούν, έμπρακτα και υλικά και ως προς τη στελέχωσή τους, με μόνιμο προσωπικό και όχι, έτσι όπως γίνεται, τώρα. Ακούσαμε με έκπληξη, τα σχολεία αυτά να ξεκινάνε τη λειτουργία τους, τα προηγούμενα χρόνια -υπήρξε χρονιά, νομίζω το 2016 – 2017- που τα σχολεία αυτά ξεκίνησαν να λειτουργούν, το Μάιο. Αν είναι δυνατό! Αυτό θα πρέπει κάποια στιγμή, φυσικά, να σταματήσει, μαζί με όλα τα προβλήματα που ανέφερε.

Ήθελα να κάνω μια διευκρινιστική ερώτηση στον κ. Κουρουτό. Άκουσα να λέει για το ότι μπορούν να υπάρξουν δύο παράλληλοι τύποι λειτουργίας ιδιωτικών σχολείων ή δεν το κατάλαβα καλά; Ένας τύπος, που να υπόκειται στην εποπτεία και τον έλεγχο του κράτους και ένας άλλος τύπος ιδιωτικών σχολείων, που να κάνουν ό,τι θέλουν. Θα ήθελα μία διευκρίνιση, γύρω από αυτό το ζήτημα.

Αφήνω για το τέλος τον κύριο Κυραϊλίδη, τον εκπρόσωπο των ιδιοκτητών των ιδιωτικών σχολείων. Είπε, χωρίς να αναφερθεί, για την εκτίμηση την πολιτική, που εκφράσαμε, ως Κόμμα, εδώ χθες, ότι αυτό το νομοσχέδιο είναι μια παραγγελία των ιδιοκτητών των ιδιωτικών σχολείων. Ως πολιτική εκτίμηση, αναφέρθηκε χθες, από εμάς εδώ, στη συνεδρίαση. Την επαναδιατυπώνουμε, έτσι είναι, δεν την αλλάζουμε. Όλη η τοποθέτηση του κυρίου Κυραϊλίδη, μα, όλη, κυριολεκτικά, ήρθε να επιβεβαιώσει, με τον πιο περίτρανο τρόπο, αυτήν ακριβώς την πολιτική εκτίμηση, που είχαμε. Είπε, όμως και κάτι ακόμα ο κ. Κυραϊλίδης, το οποίο, νομίζω, ότι δεν μπορεί να περάσει, έτσι. Όσους έχουν αντίθετη άποψη ή είναι αντίθετοι με οποιαδήποτε επιχειρηματική δράση στην παιδεία, τους κατηγόρησε για σκοταδισμό. Αυτήν τη φράση είπε ο κ. Κυραϊλίδης. Θα θέλαμε, λοιπόν από εδώ, να τον ρωτήσουμε τον κ. Κυραϊλίδη. Πόσο το πουλάτε, κύριε Κυραϊλίδη, εσείς το δικό σας «εκπαιδευτικό φως» και γιατί το παιδί ενός ανέργου και ενός φτωχού να μην μπορεί να χαρεί αυτό «το φως», που εσείς πουλάτε; Γιατί;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Θα θέλαμε αρχικά να ρωτήσουμε, πως ακριβώς θεωρείτε ότι θα πρέπει να συνεργάζεται το κράτος, με τους ιδιοκτήτες των ιδιωτικών σχολείων, τα οποία αποτελούν απαραίτητο συμπληρωματικό κομμάτι της δημόσιας εκπαίδευσης, ούτως ώστε να επιλύονται τα ζητήματα, μέσω γόνιμου διαλόγου, με κύριο στόχο, την αναβάθμιση του εκπαιδευτικού συστήματος; Η βελτίωση της ποιότητας της παρεχόμενης εκπαίδευσης θα πρέπει να αποτελεί πρωταρχική στόχευση της εκάστοτε Κυβέρνησης. Πώς θεωρείτε ότι εκείνη μπορεί να επιτευχθεί, στο πλαίσιο της ιδιωτικής εκπαίδευσης, σε ακόμη καλύτερα επίπεδα, ούτως ώστε να βελτιωθούν οι επιδόσεις των Ελλήνων μαθητών;

Ένα τρίτο ερώτημα έχει να κάνει με το ποιες είναι οι απόψεις σας, ως προς τον ουσιαστικό εκσυγχρονισμό της ιδιωτικής εκπαίδευσης και του εκπαιδευτικού συστήματος, εν γένει, ούτως ώστε να προσαρμοστούμε στα νέα δεδομένα. Τα ιδιωτικά σχολεία θα πρέπει να αντιμετωπίζονται, ως λειτουργικός άξονας του ελληνικού εκπαιδευτικού συστήματος. Στην πράξη συμβαίνει αυτό; Και ποιες περαιτέρω ενδεχόμενες αλλαγές θεωρείτε ότι πρέπει να δρομολογηθούν, προκειμένου να διορθωθούν οι στρεβλώσεις, σε έναν κλάδο, ο οποίος παρέχει εργασία σε χιλιάδες εργαζόμενους, στην Ελλάδα;

Τέλος, ποια είναι τα μέτρα, που λαμβάνουν τα ιδιωτικά σχολεία όλων των βαθμίδων, για τη στήριξη των μαθητών, με μαθησιακά προβλήματα; Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Να ευχαριστήσω τους εκπροσώπους των φορέων, για την ενημέρωση, που μας έκαναν και η οποία, βεβαίως, θα ληφθεί υπόψιν, στην περαιτέρω συζήτηση, που θα έχουμε, όσον αφορά το νομοσχέδιο.

Οι ερωτήσεις μου περισσότερο αφορούν τον κ. Κυραϊλίδη, τον εκπρόσωπο της ΟΛΜΕ και μία ερώτηση για τον εκπρόσωπο της ΟΙΕΛΕ.

Θα ήθελα να ρωτήσω, με ποιον τρόπο πιστεύετε ότι συνεισφέρει στην εκπαιδευτική και παιδαγωγική διαδικασία η προσφερόμενη πλήρης ελευθερία απολύσεων για το προσωπικό των διδασκόντων, ακόμη και κατά τη διάρκεια της σχολικής χρονιάς. Θα παρακαλούσα να μην αναφερθείτε στην περίπτωση πιθανής εκπαιδευτικής ανεπάρκειας, όπως ακούστηκε, διότι οι λόγοι απόλυσης μπορεί να είναι πολύ περισσότεροι. Εδώ, υπάρχει ένα νομοσχέδιο, που προβλέπει ανέλεγκτη απόλυση. Για παράδειγμα, για έναν εκπαιδευτικό που μπορεί να εργάζεται στο ίδιο σχολείο, για αρκετά ή και πάρα πολλά χρόνια και που μάλλον δεν μπορεί αιφνιδίως να έχει γίνει ανεπαρκής, για ποιο λόγο θα κρίνατε εσείς αναγκαία αυτή την απελευθέρωση των απολύσεων του εκπαιδευτικού προσωπικού;

Δεύτερον, με ποιο τρόπο πιστεύετε ότι μπορεί να συνεισφέρει στην εκπαιδευτική και παιδαγωγική διαδικασία η προσφερόμενη πλήρης ευελιξία, ως προς το χρόνο απασχόλησης των εκπαιδευτικών; Για ποιο λόγο πιστεύετε ότι είναι σκόπιμο να νομοθετηθεί η δυνατότητα πρόσληψης και απασχόλησης περισσότερων εκπαιδευτικών της ίδιας ειδικότητας, σε ένα σχολείο, έτσι ώστε να εργάζονται όλοι σε καθεστώς μερικής απασχόλησης;

Τρίτον, γιατί θα μπορούσε κανείς να πιστεύει ότι για τον εκσυγχρονισμό της ιδιωτικής εκπαίδευσης είναι αναγκαία η συμμετοχή του ιδιοκτήτη του σχολείου, στις συνεδριάσεις του Συλλόγου διδασκόντων;

Τέταρτον, ποια κοινωνική σκοπιμότητα πιστεύετε ότι εξυπηρετεί η συστέγαση φροντιστηρίων ξένων γλωσσών, στις εγκαταστάσεις των ιδιωτικών εκπαιδευτηρίων; Ακόμα, πώς πιστεύετε ότι μπορεί να επηρεάζει η λειτουργία του απογευματινού φροντιστηρίου ξένων γλωσσών τη διεξαγωγή του ίδιου του μαθήματος, στο κανονικό σχολικό πρόγραμμα; Πώς θα συνυπάρχουν αυτά, κατά τη δικιά σας άποψη και από άποψη ουσίας; Εδώ, θα ήθελα και οφείλω να τονίσω, ότι χθες η κυρία Υπουργός αναφέρθηκε ότι σε περίπου 50 σελίδες, όπως σκωπτικά είπε copy - paste, υπήρξαν παρατηρήσεις αρκετών πολιτών, που συμμετείχαν στη διαβούλευση, με τις ίδιες παρατηρήσεις.

Η πέμπτη μου ερώτηση είναι η εξής. Θεωρείτε αρκετό για την αξιοπιστία των τίτλων σπουδών των ιδιωτικών σχολείων να εξαρτάται αυτή αποκλειστικά από την προσωπική στάση και τη βούληση του εκάστοτε ιδιοκτήτη, που θα καθορίζει κυριαρχικά όλες τις παραμέτρους λειτουργίας του σχολείου του;

Η τελευταία μου ερώτηση είναι προς τον εκπρόσωπο της ΟΙΕΛΕ. Η κυρία Υπουργός μας ανέφερε χθες, ότι αρνηθήκατε το διάλογο και τη συνάντηση μαζί της, παρότι προσκληθήκατε, πριν την κατάθεση του νομοσχεδίου. Μπορείτε να μας εξηγήσετε τους λόγους της άρνησης αυτής; Επίσης, πολύ σωστά είπε, ότι επισκεφθήκατε σχεδόν όλη την Αντιπολίτευση, μας ενημερώσατε, αλλά πρέπει να πω κι εγώ, ότι κανείς άλλος δεν έκανε τον κόπο να μας ενημερώσει για το συγκεκριμένο νομοσχέδιο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ολοκληρώθηκε η διαδικασία των ερωτήσεων από τους Εισηγητές και τους Ειδικούς Αγορητές.

Το λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ**: Έχω τρεις ερωτήσεις προς τον κ. Κυραϊλίδη και θα ήθελα, κατά κάποιον τρόπο, να είναι λίγο πιο συγκεκριμένος, όπως και εγώ θα προσπαθήσω να είμαι πολύ συγκεκριμένος.

Κύριε Κυραϊλίδη, είπατε ότι αυτό το νομοσχέδιο δίνει σημαντικούς βαθμούς ελευθερίας και η Υπουργός το εξήγησε στην εισήγησή της, χθες, ευελιξία, ελευθερία, βαθμοί ελευθερίας και ούτω καθεξής. Η ερώτησή μου είναι η εξής. Υπάρχουν και άλλοι βαθμοί ελευθερίας – και το λέω καλόπιστα – που ο Σύνδεσμος Ιδιοκτητών θα ήθελε να κατοχυρωθούν σήμερα, στο μέλλον, σε ένα δεύτερο χρόνο και ποιοι θα ήταν αυτοί; Θα ήταν στα εκπαιδευτικά, θα ήταν στα επιχειρηματικά, θα ήταν στα εποπτικά θέματα; Θα ήθελα αυτό να το εξηγήσετε, λίγο περαιτέρω.

Η δεύτερη ερώτηση είναι η εξής. Από την ιδιότητά σας, ως Προέδρου του Συνδέσμου, είχατε εσείς επαφές, συναντήσεις άτυπες ή και επίσημες με την Τρόικα, την εποχή, που έρχονταν εδώ τα τεχνικά και τα ελεγκτικά κλιμάκια; Εάν ναι, τι ακριβώς επαφές, τι ζητούσατε; Ξέρουμε από την εμπειρία, ότι η Τρόικα ερχόταν στις διαπραγματεύσεις, έχοντας ένα συγκεκριμένο πακέτο, για τα ιδιωτικά σχολεία, που, σε μεγάλο βαθμό και εσείς σήμερα εμφανίζεστε, σαν να το υποστηρίζετε, αλλά προφανώς έχει εισαχθεί και σε μεγάλο βαθμό στο νομοσχέδιο αυτό. Ποια ήταν η επαφή, που είχατε με την Τρόικα, τι ακριβώς συζητούσατε, ποια ήταν η άποψή σας στις ερωτήσεις, που σας έκανε και στην εποπτεία, που ήθελε και αυτή να έχει στα θέματα της ιδιωτικής εκπαίδευσης;

Η τρίτη ερώτηση έχει να κάνει με την περίφημη ειδική αυτή Επιτροπή του Υπουργείου Παιδείας, που κρίνει, επιβεβαιώνει ή δεν επιβεβαιώνει τις απολύσεις. Είναι και σε συνέχεια των άλλων ερωτήσεων, που έκαναν συνάδελφοι. Ξέρετε, υπάρχει μια ιστορία, που θα φέρω, ως παράδειγμα, απλώς και μόνο για να το συζητήσουμε, είναι ένα case study. Πριν από μερικά χρόνια, μια εκπαιδευτικός, η οποία σε ένα πολύ μεγάλο σχολείο και σε κάποιες γραπτές εξετάσεις «συνέλαβε» έναν μαθητή - έχει γίνει γνωστή η υπόθεση - να αντιγράφει και η εκπαιδευτικός αυτή απολύθηκε ! Προφανώς, δεν μπαίνω στα προσωπικά δεδομένα, δεν μπαίνω στο τι συνέβη, πραγματικά. Εγώ θέλω να ρωτήσω το εξής. Επειδή εδώ υπήρξαν αργότερα και δικαστικές αποφάσεις για το θέμα της απόλυσης, η θέση του Συνδέσμου Ιδιοκτητών, ποια ήταν; Έχει υπάρξει καταρχήν, μία θέση για το θέμα αυτό, της απόλυσης; Δεύτερον, εάν δεν υπήρξε επίσημη θέση, γιατί δεν υπήρξε; Τρίτον, πώς αντιμετωπίζετε αυτή την καταχρηστική περίπτωση; Εδώ, δεν έχει να κάνει ούτε με ζητήματα ανεπάρκειας ούτε με ζητήματα αξιολόγησης, έχει να κάνει με το ακριβώς αντίθετο, πώς εφαρμόζεται μια καταχρηστική συμπεριφορά, η οποία μάλιστα δικαστικά αποδοκιμάζεται αργότερα, αλλά μετά από μερικά χρόνια και όταν έχει συντελεστεί το γεγονός, από τα δικαστήρια. Kαι μία ερώτηση στον κ. Κουρουτό, θα ήθελα. Αυτό το ασφυκτικό πλαίσιο, για το οποίο γίνεται λόγος, η ΟΙΕΛΕ, προφανώς, θα έχει στοιχεία, θέλω να ρωτήσω, εάν τα τελευταία χρόνια, οδήγησε σε μείωση ή αύξηση των μαθητών των ιδιωτικών σχολείων, τα προηγούμενα χρόνια. Τι εικόνα υπάρχει γι΄ αυτό; Για το πώς εξελίχθηκαν τα δεδομένα, κατά κάποιο τρόπο, των μαθητών. Αυτά. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστούμε τους φορείς, που είναι σήμερα εδώ μαζί μας. Θα ξεκινήσω με μία ερώτηση προς τους γονείς.

Αναφερθήκατε εδώ ότι έχετε εμπιστοσύνη στους εκπαιδευτικούς και ότι σας ενδιαφέρουν οι βέλτιστες πρακτικές, ως φορολογούμενους πολίτες.

Συμφωνείτε με την ελεύθερη και άνευ όρων, αναιτιολόγητη απόλυσή τους; Συμφωνείτε με την εξαναγκασμένη παραίτηση από μέρους του ωραρίου τους; Νομίζετε ότι τέτοιοι τρομοκρατημένοι εκπαιδευτικοί μπορούν να δώσουν πραγματική μόρφωση στα παιδιά σας; Και επί της ουσίας, τι έχετε να κερδίσετε εσείς, αν δεν δηλώνονται και δεν ελέγχονται τα τμήματα, οι ώρες, οι μαθητές και οι εκπαιδευτικοί των επιπλέον δράσεων;

Και να ρωτήσω και κάτι. Τα ιδιωτικά σχολεία σας επέστρεψαν τα χρήματα των μαθημάτων ή των δραστηριοτήτων, που χάθηκαν, λόγω του κορωνοϊού; Αυτά προς τους γονείς.

Θα ήθελα να ρωτήσω μετά τον κ. Μπουντουλούλη, που αντιπροσωπεύει την ΟΛΜΕ, χθες δύο φορές και σήμερα η κυρία Υπουργός αναφέρθηκε στην ανάγκη να απολύονται αυτοί, που χαρακτήρισε, «κακούς δασκάλους», στο χώρο της ιδιωτικής εκπαίδευσης και ρώτησα, γιατί να μην απολύονται και στη δημόσια εκπαίδευση …

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Για τα πρακτικά, δεν είπα αυτό. Ρώτησα τι πιστεύουν ότι πρέπει να γίνεται, εάν κάποιος εκπαιδευτικός δεν υπηρετεί το λειτούργημά του.

**ΜΕΡΟΠΗ ΤΖΟΥΦΗ:** Και μάλιστα, αναφερθήκατε και σε παραδείγματα νοσοκομείων και τα λοιπά, κυρία Υπουργέ. Είπατε και για τον «κακό γιατρό» και τα λοιπά.

Ρωτάω, λοιπόν, εγώ, στο χώρο της δημόσιας εκπαίδευσης, αναφέρετε η ίδια εσείς, κυρία Υπουργέ, σε ατομική αξιολόγηση, που, όμως, θα οδηγεί σε ενέργειες βελτίωσης του εκπαιδευτικού, σε επιμόρφωση και τα λοιπά. Εκτιμά η ΟΛΜΕ ότι εδώ πρόκειται για μια ειλικρινή τοποθέτηση της ηγεσίας του Υπουργείου ή ακούτε την καμπάνα των απολύσεων, που, σήμερα, χτυπάει για τους ιδιωτικούς εκπαιδευτικούς και σύντομα μπορεί να αντηχήσει και στο χώρο της δημόσιας εκπαίδευσης;

Προς την ΟΙΕΛΕ, τώρα. Η Υπουργός Παιδείας μας είπε ότι το νομοσχέδιο θα είναι ευεργετικό για τους ιδιωτικούς εκπαιδευτικούς, επειδή θα αμείβεστε, για επιπλέον δράσεις και στα φροντιστήρια. Ποια είναι η άποψή σας; Μήπως αυτό προϋπήρχε και μάλιστα, με καλύτερη αμοιβή;

Επιπλέον, έχουμε συζητήσει ότι οι απολύσεις γίνονται, τελείως ελεύθερες. Μέχρι τώρα, δεν ήταν ελεύθερες; Πόσες απολύσεις έγιναν, τα τελευταία χρόνια και τι εκτίμηση κάνετε για το από εδώ και πέρα;

Θέλω και εγώ να μας εξηγήσετε, με πολύ πιο σαφή τρόπο, το ρώτησε και ο κ. Δελής πιο αναλυτικά, αυτήν την ιστορία, περί ισονομίας των τίτλων σπουδών και της ενδεχόμενης, όπως είπατε, προσφυγής σας στην Ευρωπαϊκή Ένωση.

Είστε δέκτης, φαντάζομαι, γιατί είμαστε και όλοι εμείς, ως Βουλευτές, καταγγελιών εκατοντάδων εκπαιδευτικών. Θα μπορούσατε να μας πείτε τι ακριβώς γίνεται, με αυτές τις καταγγελίες; Να μας δώσετε παραδείγματα, αν το νομοσχέδιο, το οποίο καλούμαστε να ψηφίσουμε, σε λίγες μέρες, θα δώσει τη δυνατότητα της καλύτερης διαχείρισης αυτών των καταγγελιών; Εσείς έχετε ενημερώσει το Υπουργείο Παιδείας για τέτοιες καταγγελίες και τι έκανε το Υπουργείο στην κατεύθυνση αυτή;

Επίσης, η κυρία Υπουργός στην εισήγησή της είπε ότι οι εκπαιδευτικοί μπορεί να θέλουν - το είπε και ο κ. Κυραϊλίδης - να παραιτηθούν από μέρος του διοριστήριου τους. Χρησιμοποίησε, μάλιστα, ως παράδειγμα, τις μητέρες, που θέλουν περισσότερο χρόνο να περνούν με τα παιδιά τους. Τι έχετε εσείς να μας πείτε για τη διάταξη αυτή, με την παραίτηση από μέρους του ωραρίου;

Και έρχομαι τώρα στον κ. Κυραϊλίδη, ο οποίος δεν είπε όλη την αλήθεια, τουλάχιστον, για τη δυνατότητα, που είχε να εκφράσει τις απόψεις του, στις προηγούμενες Επιτροπές Μορφωτικών Υποθέσεων. Πράγματι, ήταν μόνος, αλλά είχε και τότε και σήμερα πλήρη χρόνο για να τις εκφράσει, ενώ, λέει, μιλούσαν 7 μέλη της ΟΙΕΛΕ! Όσο θυμάμαι και έχοντας συμμετάσχει σε όλες τις Επιτροπές Μορφωτικών, συνήθως, μοιράζονταν το χρόνο δύο μέλη της ΟΙΕΛΕ. Είναι εκείνος, λοιπόν, που, από τότε μιλούσε για τις «σοβιετικού τύπου» ρυθμίσεις. Σήμερα, όμως, το πήγε παραπέρα και δεν μίλησε μόνο για ανελευθερία, σκοταδισμό και φόβο, μίλησε και για τους εχθρούς. Άραγε, εμείς είμαστε οι εσωτερικοί εχθροί, που εχθρευόμαστε αυτό το νομοσχέδιο; Επανέρχεται, δηλαδή, η ψυχροπολεμικού τύπου άποψη, ότι υπάρχουν εσωτερικοί εχθροί, που τα έχουν καλά με τους εκπαιδευτικούς και είναι απέναντι στο μαθητή; Αυτά είναι πολύ βαριά πράγματα, για να λέγονται στο δημόσιο διάλογο.

Η ερώτηση, λοιπόν, προς τον κ. Κυραϊλίδη – και θα προχωρήσω παραπέρα, διότι ήδη έχει δεχθεί πολλές ερωτήσεις – που είπε «Γιατί οι ιδιωτικοί εκπαιδευτικοί να είναι προστατευμένοι και να μην είναι οι ιδιωτικοί γιατροί;» Γιατί χορηγούν ισότιμους τίτλους σπουδών. Για παράδειγμα, τα ιδιωτικά θεραπευτήρια δεν έχουν τη δυνατότητα να δίνουν τίτλους ειδικότητας στους γιατρούς, απ’ όσο ξέρω, άρα, το ζήτημα του πλαισίου - και το έχει θέσει και ο Εισηγητής μας - είναι ακριβώς αυτό, ότι κάτω από τις συνθήκες αυτές προστασίας των ιδιωτικών εκπαιδευτικών, εξασφαλίζεται η ισονομία των τίτλων σπουδών. Θέλω, λοιπόν, την άποψη τους σε αυτό, γιατί χρησιμοποίησε αυτό, ως παράδειγμα.

Θα τελειώσω με μία ερώτηση προς την κυρία Σέλλη, η οποία σήμερα επέλεξε, αντί για τον κ. Κυραϊλίδη, να μιλήσει για τη σοβιετική χώρα, που χρειάστηκε να λειτουργήσουν οι παιδικοί σταθμοί και τα νηπιαγωγεία, ως κρυφά σχολειά. Θέλω να την ρωτήσω, λοιπόν, το εξής. Είπε ότι ενδιαφέρεται για το παιδί και όλοι πρέπει να ασχολούμαστε με το παιδί. Είπε, όμως, ότι θα πρέπει να δοθούν επιπλέον ώρες, για τα παιδιά προσχολικής ηλικίας και, άρα, να υπάρχει δυνατότητα συστέγασης με ΚΔΑΠ. Μπορεί ένα παιδί προσχολικής ηλικίας να ασχολείται, τόσες πολλές ώρες, μέσα σε ένα πλαίσιο και αυτό να είναι παιδαγωγικά ορθό και χρήσιμο, για το παιδί και για την εξέλιξή του; Και επιπλέον, ενώ μιλάει ότι θέλει να είναι μακριά από την κρατική εποπτεία, αν δεν κάνω λάθος, ζήτησε από την Υπουργό απευθείας χρηματοδότηση. Δηλαδή, τι ακριβώς να κάνει το κράτος, να δώσει τι, να δώσει voucher; Ρώτησε και ο Εισηγητής μας και μάλιστα, να μπορεί ο ιδιωτικός παιδικός σταθμός να συστεγάζει ΚΔΑΠ και να παίρνει και τα voucher, που προβλέπονται για το ΚΔΑΠ; Θα ήθελα μια απάντηση επ΄ αυτού. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Ευχαριστούμε, το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Η ερώτηση απευθύνεται προς όλους τους φορείς. Η Υπουργός, σε πρόσφατες συνεντεύξεις της, χρησιμοποίησε το επιχείρημα, ότι πρέπει ο σχολάρχης να έχει τη δυνατότητα να απολύει τον «κακό» εκπαιδευτικό. Στην πραγματικότητα, όμως, υπάρχει, με το ισχύον νομικό πλαίσιο, επί ΣΥ.ΡΙΖ.Α., διαδικασία απόλυσης εκπαιδευτικών. Υπάρχει Επιτροπή, που αποτελείται, πρώτον, από έναν Πρωτοδίκη, ως πρόεδρο, με τον αναπληρωτή του, υπηρετούντες στο Τμήμα Εργατικών Διαφορών του Πρωτοδικείου Αθηνών, οι οποίοι υποδεικνύονται από το τριμελές Συμβούλιο Διεύθυνσης του Πρωτοδικείου, δεύτερον, υπάρχουν δύο Πρωτοδίκες, υπηρετούντες στο τμήμα Εργατικών Διαφορών του Πρωτοδικείου Αθηνών, με τους αναπληρωτές τους, οι οποίοι υποδεικνύονται από το τριμελές Συμβούλιο Διεύθυνσης του Πρωτοδικείου, ένας εκπρόσωπος της ΟΙΕΛΕ, που υποδεικνύεται, με απόφαση της ΟΙΕΛΕ και ένας εκπρόσωπος της αντιπροσωπευτικότερης εργοδοτικής οργάνωσης, που υποδεικνύονται, με απόφασή της και παρίστανται, ως παρατηρητές, χωρίς δικαίωμα ψήφου, σε συνεδρίαση της Επιτροπής.

Είναι, λοιπόν, μια Επιτροπή ανεξάρτητη, δεν διορίζεται από τον Υπουργό, όπως αναφέρθηκε από την κυρία Κεραμέως και στο 75% των περιπτώσεων, που σχολάρχες απευθύνθηκαν σε αυτή την ανεξάρτητη Επιτροπή, που αποτελείται από δικαστικούς, να το επαναλάβουμε αυτό, από δικαστικούς ειδικευμένους στο εργατικό δίκαιο, στο 75% των περιπτώσεων, που οι σχολάρχες προσήλθαν στην Επιτροπή, με αίτημα απόλυσης εκπαιδευτικού, αυτό έγινε δεκτό. Άρα, υπάρχει, με το ισχύον νομικό πλαίσιο, δυνατότητα απόλυσης του εκπαιδευτικού, που δεν κάνει καλά τη δουλειά του.

Ρωτάμε, λοιπόν: Έχουμε δίκιο, εμείς να υποστηρίζουμε, ως ΣΥΡΙΖΑ, ότι η νέα ρύθμιση το μόνο, που φέρνει, είναι αυτή η δυνατότητα της πλήρους ασυδοσίας, ως προς τις απολύσεις των εκπαιδευτικών στα ιδιωτικά σχολεία;

Δεύτερη ερώτηση, αυτή η ερώτηση απευθύνεται προς τον κ. Κυραϊλίδη. Το άρθρο 3 αφαιρεί την εποπτεία του Υπουργείου Παιδείας από τις απογευματινές δράσεις των σχολείων. Τα ιδιωτικά εκπαιδευτήρια ενημερώνουν, γνωστοποιούν τις δραστηριότητές τους στην οικεία Περιφερειακή Διεύθυνση, χωρίς αυτή να μπορεί να ασκήσει κανέναν έλεγχο. Κατά τη γνώμη μας, πρόκειται για μία διάταξη, ώστε να αφεθεί ελεύθερη η αδήλωτη εργασία και η φοροδιαφυγή. Δηλαδή: Ένα κατάστημα εστίασης, π.χ. υποχρεούται να δηλώνει το ωρομίσθιο των υπαλλήλων, που δουλεύουν, σε όλες τις θέσεις τους και υπάρχουν έλεγχοι και αυστηρές ποινές. Ο εκπαιδευτικός δεν πρέπει να δηλώνεται, ως εργαζόμενος; Δεν είναι εργαζόμενος; Και τελικά, είναι ή δεν είναι;

Ακούσαμε τη γνώμη της ΟΙΕΛΕ, που επιβεβαίωσε τους φόβους μας για αδήλωτη εργασία και φοροδιαφυγή και θέλουμε να ακούσουμε και τη γνώμη της Ομοσπονδίας Ιδιοκτητών Σχολείων, που δεν την ακούσαμε, στην τοποθέτηση του εκπροσώπου της, καθώς, πιστεύουμε δεν θα θέλουν να υπάρχουν τέτοια φαινόμενα, δεν θα θέλουν να υπάρχουν «παράθυρα» πιθανής αδήλωτης εργασίας και φοροδιαφυγής.

Και αυτή η ερώτηση προς τον κ. Κυραϊλίδη. Ποιες είναι οι ιδιαίτερες ανάγκες του κάθε ιδιωτικού σχολείου, που επιτρέπουν τη διαφοροποίηση της αξιολόγησης; Τι διαφορά έχει ακριβώς το ιδιωτικό σχολείο της Παλλήνης, π.χ. από το δημόσιο της Παλλήνης, ώστε να απαιτείται κάποιο άλλο, κάποιο διαφορετικό πλαίσιο αξιολόγησης; Τι διαφορά έχει το ιδιωτικό σχολείο της Παλλήνης, π.χ. από το ιδιωτικό σχολείο της Λάρισας, ώστε να απαιτείται κάποιο διαφορετικό πλαίσιο αξιολόγησης;

Τρίτη ερώτηση, που απευθύνεται πάλι προς όλους. Με το σχέδιο νόμου αυτό, επιτρέπεται ο εκπαιδευτικός να δουλεύει Σαββατοκύριακα, βράδια, αργίες, ακόμα και καλοκαίρια. Θεωρείτε αυτή τη διάταξη, μία φιλεργατική διάταξη; Μια διάταξη, που θα προσφέρει στην παιδεία, ως δημόσιο αγαθό; Πιστεύετε, ότι μπορεί να εξυπηρετεί τους σκοπούς της μάθησης ένας εκπαιδευτικός «ξεζουμισμένος» - αν μου επιτρέπετε την έκφραση - από ένα εργασιακό ωράριο τέτοιου τύπου; Με την απειλή, κιόλας, της αναιτιολόγητης απόλυσης, ανά πάσα στιγμή, να επικρέμαται; Μπορεί, εύκολα, ο εκπαιδευτικός να αρνηθεί να δουλέψει υπερωριακά το Σαββατοκύριακο; Του δίνεται τέτοια δυνατότητα, αν και εφόσον, του ζητηθεί από τον ιδιοκτήτη του σχολείου;

Κάτι τελευταίο, και κλείνω με αυτό και ευχαριστώ πολύ, κύριε Πρόεδρε. Πάλι προς τον κ. Κυραϊλίδη. Αφού θεωρείτε, ότι δεν υπάρχει λόγος διαφοροποίησης των εργαζομένων εκπαιδευτικών στον ιδιωτικό τομέα, υποθέτουμε ότι, μετά την ψήφιση του νομοσχεδίου, θα καταβάλλονται κανονικά και τα δώρα Πάσχα και τα δώρα Χριστουγέννων στους ιδιωτικούς εκπαιδευτικούς, που δεν τα λαμβάνουν. Γιατί ξέρουμε ότι το δώρο Πάσχα καθυστέρησε πάρα πολύ να πληρωθεί. Εσείς θα το καταβάλλετε;

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.Θα προσπαθήσω να κάνω τις ερωτήσεις στους φορείς, με τη σειρά που ακούστηκαν και τους ευχαριστούμε πολύ. Ακούστηκαν πράγματα σημαντικά, ακούστηκαν και άλλα πράγματα, τα οποία είχαν, ως σκοπό, να υποβαθμίσουν ή να βοηθήσουν κάποιες κατευθύνσεις όλων αυτών, που συζητάμε σήμερα. Προς την Επιτροπή Γονέων είναι η πρώτη ερώτησή μου και ήθελα να σας ρωτήσω, αγαπητοί κύριοι, τι έχετε να κερδίσετε εσείς, ως γονείς, αν δεν δηλώνονται και δεν ελέγχονται τα τμήματα, οι ώρες, οι μαθητές και οι εκπαιδευτικοί των επιπλέον δράσεων; Υπάρχει κίνδυνος εσείς να πληρώνετε και οι ιδιοκτήτες των σχολών, οι επιχειρηματίες, σύμφωνα με το νομοσχέδιο, που συζητούμε, σήμερα, να μην αποδίδουν τον αναλογούντα φόρο και να ενθυλακώνουν, έτσι, ένα αφορολόγητο μαύρο χρήμα;

Μια δεύτερη ερώτηση. Από ό,τι πληροφορούμαι, τα τελευταία 5 χρόνια, έχετε εμφανισθεί, δύο φορές, στο δημόσιο διάλογο, παρότι έχουν ψηφιστεί νομοσχέδια για την ιδιωτική εκπαίδευση και έχουν υπάρξει, γενικώς, πολλές εξελίξεις, γύρω από την Παιδεία. Για ποιο λόγο δεν ανταποκριθήκατε στην πρόσκληση της ΟΙΕΛΕ, στους δασκάλους των παιδιών σας για διάλογο, ενώ συναντήσατε μόνο την Υπουργό;

Η επόμενη ερώτηση απευθύνεται στην Ομοσπονδία Ιδιωτικών Εκπαιδευτικών Λειτουργών Ελλάδος και ήθελα να σας ρωτήσω το εξής. Από τη στιγμή που τα σχολεία λειτουργούν, πλέον, ως αμιγείς επιχειρήσεις, θεωρείτε ότι πρέπει να φορολογούνται; Γιατί εσείς φορολογείστε για τα έσοδά σας από αυτά τα σχολεία.

Μία ερώτηση για την ΟΛΜΕ, που είναι η εξής. Έχει δύο σκέλη. Το πρώτο σκέλος είναι, εάν είναι ακριβές ότι η Συνέλευση των Προέδρων των ΕΛΜΕ κατάγγειλε τους κινδύνους, που υπήρξαν, με τα προσωπικά δεδομένα. Να μας ενημερώσετε, παρακαλούμε, γι΄ αυτήν την καταγγελία. Δεύτερον, είναι ακριβές ότι πάνω από το 60% των μαθητών Γυμνασίων και Λυκείων απείχε από τα μαθήματα, κάνοντας χρήση του δικαιώματος δικαιολογημένης απουσίας, λόγω κορονοϊού, λόγω πανδημίας; Είχαμε τύποις ανοιχτά Γυμνάσια και Λύκεια, με άδειες αίθουσες;

Η επόμενη ερώτηση και η τελευταία αφορά στο Σύνδεσμο Ιδιωτικών Σχολείων και έχει ως εξής. Συμφωνείτε με την πρόταση της ΟΙΕΛΕ, των εκπαιδευτικών, που κρατάνε ζωντανά και εργάζονται στα σχολεία σας; Συμφωνείτε, λοιπόν, ότι με αυτή την πρόταση οι μαθητές των λεγόμενων «Ανεξάρτητων Σχολείων» να έχουν μηδαμινή εποπτεία από την Πολιτεία, αλλά να πιστοποιούν όλα τα απολυτήρια από το δημόσιο και να τους επιβάλλεται η φορολογία 24%;

Με την πρόταση της Κυβέρνησης ΣΥΡΙΖΑ, για επιβολή ΦΠΑ, είχατε δηλώσει ότι «δε μπορεί να φορολογηθεί η παροχή κοινωνικού αγαθού, σύμφωνα με το Σύνταγμα». Συμφωνήσαμε και ο Εισηγητής του ΣΥΡΙΖΑ παρουσίασε όλη την κατάσταση και επεσήμανε το πως η Κυβέρνηση του ΣΥΡΙΖΑ κατάργησε αυτό το σημείο της φορολογίας του 24%. Σήμερα, ζητάτε την πλήρη απάλειψη των συνταγματικών προβλέψεων, όπως π.χ. της εποπτείας του Υπουργείου Παιδείας, από τις εργασιακές σχέσεις, με αποτέλεσμα, πια, να παρέχετε εμπόρευμα. Τελικά, πότε λέγατε αλήθεια; Το 2015 ή τώρα; Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ, κύριε Σκουρολιάκο.

Ολοκληρώθηκαν οι ερωτήσεις από τους Βουλευτές. Να οριοθετήσουμε λίγο τη συζήτηση, πώς θα πάει από δω και στο εξής και κάνοντας μια συγκέντρωση των ερωτήσεων, σε ποιους απευθύνθηκαν και πώς απευθύνθηκαν, θα κάνουμε το εξής. Οι πιο πολλές ερωτήσεις αφορούσαν στην ΟΙΕΛΕ και το Σύνδεσμο Ιδιωτικών Σχολείων, συνεπώς, θα δοθούν 10 λεπτά να μιλήσει ο κ. Κουρουτός από την ΟΙΕΛΕ και να απαντήσει, συνολικά, σε όλα τα ερωτήματα, που του τέθηκαν και 10 λεπτά στο Σύνδεσμο Ιδιωτικών Σχολείων. Στη συνέχεια, επειδή είναι λιγότερες οι ερωτήσεις, θα δώσω 3 έως 5 λεπτά στους υπόλοιπους φορείς και έτσι θα ολοκληρωθεί η συνεδρίαση της Επιτροπής μας.

Ο χρόνος θα τηρηθεί ακριβώς και αυστηρά. Σας το λέω για να το ξέρετε. Απευθύνομαι και στους εξωκοινοβουλευτικούς εκπροσώπους των φορέων. Συνεπώς, προχωρούμε.

Το λόγο, λοιπόν, έχει ο κ. Κουρουτός, για να απαντήσει στις ερωτήσεις, οι οποίες τέθηκαν. Δέκα λεπτά, κ. Κουρουτέ, η τοποθέτησή σας και μετά κλείνει το μικρόφωνο, να ξέρετε.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας - ΟΙΕΛΕ):** Κύριε Πρόεδρε, δέκα λεπτά νομίζω ότι είναι ικανός χρόνος.

Εν τάχει, θα πρέπει να απαντήσω στην Υπουργό Παιδείας, διότι έκανε τοποθέτηση και ερωτήσεις σε μένα. Διάλογος δεν υπήρξε, κυρία Κεραμέως, και υπεύθυνη είστε εσείς. Επαναλαμβάνω, για να γίνει κατανοητό από όλους τους Βουλευτές, Παρασκευή, βράδυ μας καλέσατε να έρθουμε τη Δευτέρα και την Τρίτη να πάτε το νομοσχέδιο. Ήταν η πρώτη φορά, που μιλήσατε ότι υπάρχει ένα νέο νομοσχέδιο.

Προσέξτε με, την Τρίτη, προσήλθαμε, εγώ δεν ήμουν προσωπικά και το γνωρίζετε, αλλά ήταν όλο το Δ.Σ., και το πρώτο πράγμα, που δώσατε στη δημοσιότητα, είναι ότι πηγαίνετε στο Υπουργείο Εργασίας. Εκεί αποχώρισαν και οι συνάδελφοί μας. Αν αυτό εσείς το λέτε διάλογο; Εμείς το λέμε, μονομερώς, προσχηματικό διάλογο και δεν μπορούμε να συμμετέχουμε σε τέτοιου είδους διαδικασία.

Προσέξτε με, σας παρακαλώ. Τόνισα προηγουμένως και απέδειξα, διότι βλέπω ότι δεν υπάρχει καμία ερώτηση, ότι σήμερα είναι ελεύθερες όλες οι δράσεις. Τι δεν είναι ελεύθερο; Η εισφοροδιαφυγή των εργοδοτών και δεν πρέπει να συνεχίσετε να μιλάτε γι’ αυτό το πράγμα. Όμως, ένα άλλο σημείο, στο οποίο μίλησε και η κυρία Πιπιλή, είναι η αξιολόγηση.

Εγώ θα σας διαβάσω, εν τάχει, γιατί, κυρία Υπουργέ, σας παρακαλώ, ο νόμος είναι σαφής. Όχι, απλώς, υπάρχει αξιολόγηση σε εμάς, αλλά είναι τιμωρητικού χαρακτήρα. Ποιος σας είπε ότι δεν αξιολογούμαστε; Πρώτον από όλα, να ξέρετε ότι επί 35 χρόνια, σε ένα ιδιωτικό σχολείο, σοβαρό ιδιωτικό σχολείο, αξιολογούμαι, κάθε μέρα από τους μαθητές, από τους γονείς, από τη διοίκηση του σχολείου. Υπήρξε, λοιπόν, ο ν. 4072, στο άρθρο 44, παράγραφος 8, που έλεγε: «Διδακτική και παιδαγωγική ανεπάρκεια ή επαγγελματική ασυνέπεια, που στηρίζεται σε δύο τουλάχιστον εκθέσεις του Διευθυντή του σχολείου, που αν διαφωνεί ο Σχολικός Σύμβουλος, επανέρχεται».

Ο Διευθυντής του σχολείου, δηλαδή, μας καθιστούσε ανίκανους εκπαιδευτικούς. Υπάρχει, σήμερα, αυτό και τολμάτε και λέτε, κυρία Υπουργέ, ότι δεν υπάρχει αξιολόγηση; Υπάρχει τιμωρητικού χαρακτήρα. Εκτός και αν δεν φτάνει αυτό σε εσάς και θέλετε να φέρετε και άλλη αξιολόγηση, που να λέει ότι δεν αποδέχομαι τα χρήματά μου ή τα επιστρέφω. Δεν ξέρω τι άλλου είδους αξιολόγηση θέλετε.

Σας παρακαλώ, λοιπόν, για τα θέματα της αξιολόγησης και των δράσεων μην ξαναμιλήσετε, διότι είμαι αποφασισμένος, αυτή τη φορά, να προβώ σε οποιαδήποτε άλλη ενέργεια. Είναι ψευδή αυτά, τα οποία εσείς και κάποιοι άλλοι Βουλευτές καταθέσατε.

**ΝΙΚΗ ΚΕΡΑΜΕΩΣ** (**Υπουργός Παιδείας και Θρησκευμάτων):** Συγνώμη, κ. Πρόεδρε, για να καταλάβω, αυτό είναι απειλή;

Πρώτα απ’ όλα, με όλο το σεβασμό, εγώ δεν έχω υποδείξει σε κανέναν πως θα μιλάει. Δεν καταλαβαίνω, λοιπόν, πως οποιοσδήποτε μπορεί να υποδείξει σε οποιονδήποτε να μη μιλάει και να απειλεί. Εγώ να καταλάβω, λοιπόν, ποια είναι η απειλή, που εξαπολύει ο κ. Κουρουτός, προς σε μένα, μετά τις απειλές, που εξαπέλυσε προς τους μαθητές, ότι δεν θα έχουν τίτλους, στους γονείς ότι θα χρειαστεί να πληρώσουν ΦΠΑ. Ο εκπρόσωπος, δηλαδή, των ιδιωτικών εκπαιδευτικών τα βάζει, με όλη την εκπαιδευτική κοινότητα. Με τους μαθητές, με τους γονείς, με αυτούς, που ακριβώς στηρίζουν το ιδιωτικό σχολείο και τώρα εξαπολύει επίθεση και σε εμένα προσωπικά.

Αυτή την απειλή, λοιπόν, κ. Κουρουτέ, να την καταλάβουμε και να λάβουμε και τις απαραίτητες δράσεις και ενέργειες όλοι μας γι’ αυτές τις απειλές, γιατί εδώ είναι εθνικό Κοινοβούλιο και δεν μπορεί κανείς να υποδεικνύει σε κανέναν πώς θα μιλάει, κανείς σε κανέναν, ούτε μεταξύ μας, κανείς απολύτως και επίσης, δεν μπορεί να εξαπολύει τέτοιες απειλές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Κουρουτέ, απειλή ακούστηκε. Ακούστηκε, μάλιστα και με δίλημμα. Απειλή και με εκβιασμό. Παρακαλώ πολύ, διορθώστε το και εσείς, για να συνεχίσουμε.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας - ΟΙΕΛΕ):** Είπε ότι με ξέρει χρόνια η κυρία Υπουργός, δεν το διαψεύδω. Επομένως, δεν θα πρέπει να απευθύνεται, με αυτόν τον τρόπο, σε μένα.

Εγώ είπα δύο πράγματα. Δεν μπορεί, γιατί υπάρχουν 10.000….

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κάντε τη διόρθωση, κ. Κουρουτέ. Είχατε χρόνο, μιλήσατε, είπατε αυτά που πιστεύετε, έχετε ξανά χρόνο. Κάντε τη διόρθωση, να προχωρήσουμε τη συζήτηση. Είναι προς όφελος όλων μας. Και για εμάς και για την Ομοσπονδία σας και για τους Βουλευτές και για τον κόσμο, πρώτα απ’ όλα.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας - ΟΙΕΛΕ):** Κύριε Στύλιο, η Υπουργός μας κατηγόρησε ότι λέμε ψέματα, ότι υπάρχουν δράσεις. Αν το ανακαλέσει, θα ανακαλέσω τα πάντα και εγώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν σας κατηγόρησε κανένας και δεν το είπε έτσι ακριβώς.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Πού είπα για ψέματα, πότε απευθύνθηκα στην ΟΙΛΕ και είπα για ψέματα; Ποτέ. Ας είμαστε λίγο προσεκτικοί εδώ πέρα, είναι το εθνικό Κοινοβούλιο και πρέπει να έχουμε σεβασμό όλοι απέναντι σε όλους. Θέλω να πιστεύω ότι και οι άλλοι Βουλευτές συμφωνούν με αυτή τη στάση, ότι πρέπει να προσέχουμε όλοι πώς μιλάμε, ότι δεν υποδεικνύει κανείς σε κανέναν και πρωτίστως, δεν εκτοξεύονται απειλές, γιατί εδώ, κύριε Κουρουτέ, έχουμε δημοκρατία και οι απειλές δεν έχουν θέση στη δημοκρατία.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας – ΟΙΕΛΕ):** Εξαρτάται πως βλέπει ο καθένας τη δημοκρατία.

Εγώ τόνισα, κύριε Πρόεδρε, και το λέω μία ακόμη φορά, η Υπουργός να αποδείξει, αν δεν πείστηκε από αυτά, που λέω εγώ, ότι δεν υπάρχουν δράσεις, σήμερα, δεν υπάρχουν ελεύθερα ιδιωτικά σχολεία.

Δεύτερον, δεν είναι ψευδές, όταν λέει ότι δεν αξιολογούμαστε; Αυτό είπα. Αν η Υπουργός νομίζει ότι εγώ λέω ψέματα και αυτή λέει αλήθεια, ας καταθέσει τα έγγραφα, για να δούμε ποιος έχει δίκιο.

Συγγνώμη, αν σας πρόσβαλα, κυρία Υπουργέ, δεν είχα τέτοια πρόθεση, πρόθεση είχα να αποδείξω ότι αυτά. που λέτε, δεν ευσταθούν.

Και πάμε τώρα στην Κομισιόν, κυρία Υπουργέ, γιατί δεν έγινε κατανοητό. Ο κ. Φίλης είπε για τις Επιτροπές που συμμετείχα, τις οποίες κατήργησα εγώ με τον κ. Ευθυμίου, προσέξτε να δείτε, για λόγους αξιοπρέπειας του ιδιωτικού εκπαιδευτικού, όταν ψηφίστηκε ο ν.2986. Δεν μπορείτε να με κατηγορείτε εμένα τώρα ότι είμαι απέναντι στους γονείς και τους μαθητές.

Η Κομισιόν το 2004, μπορείτε να ρωτήσετε τον ΕΟΠΠΕΠ, που έχετε δικό σας άνθρωπο εκεί, έβαλε τρεις προϋποθέσεις, για να μπορέσει να γίνει η ισοτιμία, απαραίτητη προϋπόθεση, διαβάζω το κείμενο «Μέτρα διασφάλισης ποιότητας, σχετικά με το έργο των παρόχων ιδιωτικής εκπαίδευσης, κατάρτισης, μέτρα για τη διασφάλιση της νομιμότητας της διαδικασίας και την έγκριση των τίτλων σπουδών από τους φορείς της ιδιωτικής εκπαίδευσης».

Αυτό σταμάτησε, επειδή δεν έγινε, με το νόμο Αρβανιτόπουλου, σταμάτησε τη διαδικασία ισοτίμισης τίτλων. Εγώ λέω, σήμερα, επαναλαμβάνεται, σε χειρότερη μορφή, ο νόμος Αρβανιτόπουλου. Δεν πρέπει, λοιπόν, να σταματήσει η διαδικασία και να αναγνωριστούν οι τίτλοι εκείνων των σχολείων, που δεν είναι αμιγώς επιχειρήσεις; Είναι απλά πράγματα, πάρα πολύ απλά.

Επίσης, όταν ήμουν εκπρόσωπος στην Κομισιόν στο Advisory Group, εκ μέρους και της ΑΔΕΔΥ και της ΓΣΕΕ, γνωρίζουν πολύ καλά τι ακριβώς έχει ειπωθεί, άρα μπορείτε να ρωτήσετε τους Υπουργούς σας.

Λέω, λοιπόν, επανέρχεται το καθεστώς Αρβανιτόπουλου; Δυστυχώς, θα επανέλθει και η ντιρεκτίβα της Κομισιόν. Ορίστε το έγγραφο της Κομισιόν, μπορώ όποτε θέλετε να σας το φέρω, αν ενδιαφέρεστε να το πάρετε. Αυτά τα απλά πράγματα, λοιπόν, είπα για τα κολλέγια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Κουρουτέ, δεν ακούγεστε, δεν σας ακούν οι Βουλευτές και δεν καταγράφονται και στα πρακτικά, θα έχουμε πρόβλημα.

**ΜΙΧΑΛΗΣ ΚΟΥΡΟΥΤΟΣ (Πρόεδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας – ΟΙΕΛΕ):** Απάντησα στην κυρία Υπουργό, ελπίζω να δοθεί απάντηση με έγγραφα, ότι αυτά που λέω εγώ είναι ψέματα και αυτά, που ευσταθούν, η κυρία Υπουργός!

Η κυρία Πιπιλή ρώτησε πότε μπορούν να δουλεύουν σε άλλους φορείς. Σήμερα, επιτρέπεται, αρκεί να πάρουν άδεια από το αρμόδιο υπηρεσιακό συμβούλιο, να κάνουν ιδιωτικό έργο και μάλιστα ήταν 10 και έγιναν 20 ώρες, όπως εμείς και οι δημόσιοι.

Πιστεύετε, κυρία Πιπιλή, ότι πρέπει ο εκπαιδευτικός να μειώσει το ωράριό του το διδακτικό, που είναι προϋπηρεσία, που είναι μισθολογικό κλιμάκιο, για να δουλεύει το απόγευμα, στα φροντιστήρια του ιδιοκτήτη, με μικρότερο, προφανώς, μισθό; Εκτός και αν θεωρείτε ότι οι ιδιωτικοί εκπαιδευτικοί είναι χομπίστες και θέλουν να μειώνουν το ωράριο τους και τις αποδοχές τους!

Διδακτική ανεπάρκεια, έχω απαντήσει, ο νόμος είναι σαφής, δυστυχώς, έχουμε αξιολόγηση τιμωρητικού χαρακτήρα, σκληρότατη, την οποία επέβαλε η Τρόικα.

Αν πρέπει οι δομές να χρησιμοποιούνται; Μα, σας παρακαλώ, ρωτήστε οποιοδήποτε ιδιωτικό σχολείο, οι δομές και σήμερα εξυπηρετούν χιλιάδες πράγματα και σε εκδηλώσεις και στα πάντα, μετά και τις δράσεις. Πηγαίνετε στα μεγάλα σχολεία να δείτε, είναι οι γονείς του κ. Δούκα εκεί, ας μας πουν, τι κάνουν μετά τις 16.00΄ τα εκπαιδευτήρια. Άρα, οι δομές αξιοποιούνται και αξιοποιούνται, ανάλογα τη ζήτηση και την προσφορά, που υπάρχει. Πηγαίνω στα ερωτήματα του κυρίου Φίλη, αυτόνομα σχολεία και ελεύθερα.

Εγώ πιστεύω ότι η αυτονομία είναι κακώς εννοούμενη έννοια. Αυτονομία, αυτόνομα είναι τα ιδιωτικά σχολεία, διότι έχουν το δικό τους ωρολόγιο πρόγραμμα. Έχουν τις δικές τους δράσεις. Δεν μπορεί και δεν έχει τη δυνατότητα το Υπουργείο Παιδείας να περιορίσει καμία δράση. Δεν έχει τη δυνατότητα. Παλιά, υπήρχε ένα ωρολόγιο πρόγραμμα, το οποίο το Υπουργείο Παιδείας το ενέκρινε. Μετά το 2016, τα σχολεία είναι πραγματικά ελεύθερα, κάτω, όμως, από μία αιγίδα και μία παρακολούθηση των εξελίξεων, σε ό,τι αφορά τις εργασιακές σχέσεις και τα λοιπά.

Σας λέω και το εξής. Σήμερα, οι ιδιωτικοί εκπαιδευτικοί, με επίσημα στοιχεία του Υπουργείου Παιδείας, είναι 10.500 - (my school). Έχουν δηλωθεί τόσοι, επειδή έχει δηλωθεί το 25% των δράσεων, εκεί έχουν δηλωθεί και εκπαιδευτικοί. Αύριο το πρωί, με την εφαρμογή του νόμου, θα έχουμε τουλάχιστον 25% μείωση των εκπαιδευτικών, γιατί δεν θα δηλώνονται καθόλου στις δράσεις οι εκπαιδευτικοί.

Σε ό,τι αφορά το ερώτημα, «Tρόικα και σχολάρχες». Θα σας πω κάτι, που δεν μπορεί να το αρνηθεί κανείς. Την ώρα, που συνεδρίαζε η Τρόικα, με τον Υπουργό Παιδείας, τον κύριο Γαβρόγλου, πήρε ιδιοκτήτης σχολείου και μέλος της διοίκησης των ιδιοκτητών να του επιβάλει απόψεις και η Τρόικα έδειξε το τηλεφώνημα και είπε «Κοίταξε ποιος είναι. Κοίτα, τι κάνουν τώρα οι σχολάρχες.»

Τα πάντα κατευθύνθηκαν από τους ιδιοκτήτες.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Αυτό, κύριε Κουρουτέ, πώς το ξέρετε εσείς; Πως το ξέρετε κύριε Κουρουτέ, στις κεκλεισμένων των θυρών συνεδριάσεις με την Tρόικα; Πως το ξέρετε; Μήπως πήγατε μαζί; Μήπως πήγατε μαζί σε αυτές τις συνελεύσεις;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Υπουργέ, κύριε Κουρουτέ, μισό λεπτό. Μισό λεπτό, επειδή δεν ακούγεστε.

Κύριε Κουρουτέ, σας παρακαλώ πολύ.

**ΜΙΧΑΛΗΣ ΚΟΥΡΟΥΤΟΣ** **(Προέδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος – ΟΙΕΛΕ):** Ψυχραιμία, κυρία Υπουργέ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, δεν υπάρχει κανένα θέμα.

Σας παρακαλώ πολύ, εσείς να απαντήσετε στις ερωτήσεις, που σας θέσανε και μην αναφέρεστε σε γεγονότα, που δεν ήσασταν ο ίδιος παρών, να μην ανοίγουμε τη συζήτηση περισσότερο.

Δεύτερον, κύριε Κουρουτέ, να το ξέρετε, ότι ήδη έχετε ξεπεράσει το χρόνο και είσαστε στα 11 λεπτά, αλλά θα υπάρξει μια μικρή ανοχή. Συντομεύετε, σας δίνω μια μικρή ανοχή χρόνου και μέσα σε 5 λεπτά, να ολοκληρώσετε την τοποθέτησή σας.

**ΜΙΧΑΛΗΣ ΚΟΥΡΟΥΤΟΣ** **(Προέδρος του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος - ΟΙΕΛΕ):** Θέλω να πω στην κυρία Υπουργό ότι την παρακαλώ πολύ, όποτε θέλει, μπορούμε να έχουμε δημόσιο διάλογο. Μπορούμε να έχουμε δημόσιο διάλογο, ποτέ δεν τον αρνήθηκα.

Ξέρει, πολύ καλά, η Υπουργός Παιδείας και όλοι οι Υπουργοί Παιδείας, έχω 23 χρόνια στην Ομοσπονδία. Αναφέρομαι πάντα στην κυρία Μαριέττα Γιαννάκου, διότι μπορεί να ανήκει στην παράταξή της, αλλά ήταν ουσιαστικός και συνεχής ο διάλογος: Να βοηθήσουμε τα ιδιωτικά σχολεία, προσέξετε, έλλειψη δασκάλων. Ποτέ δεν μιλήσαμε, όσο είμαι εγώ Πρόεδρος της Ομοσπονδίας. Άρα, λοιπόν, να μην χάνει την ψυχραιμία της η κυρία Υπουργός. Πρέπει να απαντήσει σε ερωτήματα, η κυρία Υπουργός. Υπάρχει σήμερα αξιολόγηση στα ιδιωτικά σχολεία; Ας μας πει ότι δεν υπάρχει και εγώ θα βγω, δημόσια, να την καταγγείλω και να πω ότι λέει ψέματα. Αυτό είπα, προηγουμένως και το επαναλαμβάνω. Έχει χάσει την ψυχραιμία της η κυρία Υπουργός και λυπάμαι, που το λέω.

Κυρία Υπουργέ, εγώ σας λέω δύο πράγματα. Το νομοσχέδιο είναι αντισυνταγματικό και το λέω αυτό, γιατί με ρώτησε κάποιος. Και ταυτόχρονα, επειδή δεν το επεξεργάστηκαν παρά μόνον οι ιδιοκτήτες, έχει μέσα κάποιες δικλίδες, που θα σας οδηγήσουν, τον Σεπτέμβριο, εάν είστε τότε Υπουργός - και σας το εύχομαι να είσαστε - θα σας οδηγήσουν να αναθεωρήσετε το νόμο. Δεν σας λέω τίποτα, καλέστε με οποιαδήποτε στιγμή, για να σας το αποδείξω. Θα γελάσουμε. Παραβιάζει την 622 απόφαση, ακούστε με, του Συμβουλίου της Επικρατείας και χωρίς να το καταλαβαίνετε.

Δεν έχω άλλη ερώτηση, γιατί δεν άκουσα τους υπόλοιπους Βουλευτές, είχα τεχνικό πρόβλημα και αν χρειαστεί, θα τοποθετηθώ ξανά.

Υπάρχει, όμως, μία ερώτηση, που θα ήθελα να απαντήσει ο καθ’ ύλην αρμόδιος στην Ομοσπονδία, ο κ. Χριστόπουλος, Γενικός Γραμματέας, για την Αρχή Προστασίας Προσωπικών Δεδομένων.

Κύριε Πρόεδρε, ταυτόχρονα, θέλω να πω και στην Υπουργό και στην Υφυπουργό, όταν συνομιλούν, καλύτερα να το φωνάζουν, παρά να ειρωνεύονται και ιδίως η παλιά εκπαιδευτικός, η κυρία Ζαχαράκη, έξι χρόνια σε ιδιωτικό σχολείο, δεν πρέπει να έχει αυτή την άποψη για τους ιδιωτικούς εκπαιδευτικούς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Γεώργιος Χριστόπουλος, Γενικός Γραμματέας της ΟΙΕΛΕ.

**ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας της ΟΙΕΛΕ):** Με αφορμή την ερώτηση για τις κάμερες, να κάνω μια μικρή παρατήρηση, που είναι παρατήρηση, αν θέλετε, περισσότερο λύπης και αδικίας, απέναντι στην Ομοσπονδία.

Η Ομοσπονδία, όλα αυτά τα χρόνια και μιλάω εγώ που είμαι νεότερος συνδικαλιστής στο χώρο, έβαλε πλάτη σε τρεις πάρα πολύ κρίσιμες στιγμές για τα ιδιωτικά σχολεία και την ιδιωτική εκπαίδευση. Και το 2005, όταν τα ιδιωτικά σχολεία δεν είχαν δασκάλους, με παρέμβασή μας, τότε, στην κυρία Γιαννάκου, βρέθηκε τρόπος να αξιοποιηθούν νηπιαγωγοί, δάσκαλοι ειδικής αγωγής και άλλων ειδικοτήτων, για να μπορέσουν να επιβιώσουν τα ιδιωτικά σχολεία. Δεν κάναμε το ίδιο άραγε και με το ΦΠΑ στην ιδιωτική εκπαίδευση; Όταν εμείς πρώτοι, με επιστολή στον Πρωθυπουργό, στους Υπουργούς Οικονομικών, ζητήσαμε να μην εφαρμοστεί αυτό το μέτρο, για χώρους παροχής εκπαίδευσης, γιατί θα είχαν πάρα πολύ μεγάλο πρόβλημα.

Φτάσαμε στο τρίτο, που σχετίζεται με τις κάμερες. Ήμασταν η πρώτη Ομοσπονδία εκπαιδευτικών, που στηρίξαμε και βάλαμε πλάτη για την εξ αποστάσεως εκπαίδευση. Ήμασταν η πρώτη Ομοσπονδία, που ο Πρόεδρός της, με ανοιχτή επιστολή, στους εκπαιδευτικούς ζήτησε να βάλουν πλάτη, για να μείνουν ζωντανά τα ιδιωτικά σχολεία. Η Ομοσπονδία μας δημοσίευσε ανάρτηση, για την καταβολή των διδάκτρων, όταν τα ιδιωτικά σχολεία λειτουργούσαν νόμιμα και παρείχαν νόμιμες υπηρεσίες στην τηλεκπαίδευση. Όταν, όμως, επιβλήθηκε η ιστορία με τις κάμερες, χωρίς εκτίμηση αντίκτυπου, με τον κίνδυνο διαρροής χιλιάδων κατηγοριών δεδομένων, τότε, πράγματι έπρεπε να πάρουμε μέτρα.

Θεωρούμε ότι έγιναν αδιαφανή πράγματα. Το Υπουργείο Παιδείας όρισε εκπρόσωπο επεξεργασίας δεδομένων, λίγες μόλις ημέρες, πριν το on line streaming και υπάρχουν πραγματικά πάρα πολλά ζητήματα. Ένας γονιός, ένας πολίτης, να βρισκόταν να κατήγγειλε ένα ιδιωτικό σχολείο, το σχολείο θα βρισκόταν αντιμέτωπο, με ένα πρόστιμο πολλών δεκάδων χιλιάδων ευρώ. Εμείς θέλαμε και πάλι και σ΄ αυτήν την περίπτωση με τις κάμερες, να προστατέψουμε τους χώρους εργασίας μας και τις θέσεις εργασίας.

Και μια τελευταία παρατήρηση, που είναι γενική. Μιλάμε για έναν φιλελευθερισμό και μια ελευθερία, που λέει το νομοσχέδιο, η οποία έχει να κάνει, με ελάχιστους ανθρώπους. Ελευθερία ελάχιστων, έναντι των πολλών. Η ελευθερία, που δίνεται, δήθεν για οικειοθελή παραίτηση, εκ μέρους του ωραρίου, που έχει να κάνει με την απειλή της απόλυσης και με την απόλυση, όχι πια με δικαστές, σε μια ανεξάρτητη επιτροπή, που θα γινόταν, μέσα σε 90 μέρες, αλλά μέσω δικαστηρίων σε 2 έως 5 χρόνια με τεράστια κόστη για τους εκπαιδευτικούς, σημαίνει ότι κανείς ιδιωτικός εκπαιδευτικός δεν θα μπορεί πλέον να προσφεύγει στη δικαιοσύνη. Άρα, όλες οι απολύσεις θα είναι ελεύθερες. Αυτή δεν είναι ελευθερία και φιλελευθερισμός, είναι ένας κίβδηλος φιλελευθερισμός, που θυμίζει αποικιοκράτες στην Αμερική, όπως χρησιμοποιούσαν τους σκλάβους, στις φυτείες. Δυστυχώς, αυτό δεν είναι χώρος εκπαίδευσης. Θα πρέπει να το επανεξετάσετε, κυρία Υπουργέ. Είναι πολύ απλές οι λύσεις. Θα μπορούσατε να κάνετε έναν κοινωνικό διάλογο, με όλους τους εταίρους. Δεν το επιλέξατε. Επιλέξατε να ακούσετε μόνο τη μία πλευρά κοινωνικού διαλόγου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν απαντάτε στις ερωτήσεις, κ. Χριστόπουλε.

**ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας της ΟΙΕΛΕ):** Τους υπόλοιπους, επειδή αναφερθήκατε σε γονείς, τους αφήσατε απέξω. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Ολοκληρώθηκαν οι απαντήσεις από την ΟΙΕΛΕ, ό,τι απαντήσεις δόθηκαν. Θα πάμε, τώρα, στους εκπροσώπους τον ιδιωτικών σχολείων.

Το λόγο έχει ο κ. Παναγιώτης Καράμαλης, μέλος του Δ.Σ. του ΣΙΣ.

**ΠΑΝΑΓΙΩΤΗΣ ΚΑΡΑΜΑΛΗΣ (Μέλος Δ.Σ. του ΣΙΣ):** Σας ευχαριστώ πολύ. Καλησπέρα, σε όλους. Θα ξεκινήσω γρήγορα, γιατί υπάρχουν πάρα πολλές ερωτήσεις. Ξεκινάω με τις ερωτήσεις της κυρίας Πιπιλή. Αναφέρθηκε στα προβλήματα, που δημιουργεί η υποχρεωτική συμπλήρωση του ωραρίου του εκπαιδευτικού. Ακούστηκε και από άλλους συναδέλφους σας. Απαντώ, πολύ απλά, με ένα παράδειγμα. Έστω, ότι υπάρχει ένας διορισμένος εκπαιδευτικός με 10 ώρες, ένας φιλόλογος, σε ένα σχολείο και αυτός έχει εξειδίκευση στην έκθεση. Την επόμενη μέρα, που θα εμφανιστούν πέντε ώρες, με άλλη εξειδίκευση, π.χ. στην ιστορία, για παράδειγμα, που θα μπορούσε να πάρει ο φιλόλογος αυτός, δεν μπορούμε να προσλάβουμε κάποιον εξειδικευμένο στην ιστορία, αν δεν συμπληρώσει πρώτα απ’ όλα αυτός, το ωράριό του. Αυτό φυσικά πού καταλήγει; Εις βάρος ποιου; Εις βάρος της ποιότητας εκπαίδευσης, αλλά και του αποδέκτη, του μαθητή.

Υπάρχουν πάρα πολλά τέτοια παραδείγματα. Υπάρχουν, ας πούμε, εκπαιδευτικοί, που είναι εξειδικευμένοι σε προετοιμασία των πανελλαδικών. Ούτε θέλουν, ούτε πρέπει να διδάσκουν σε άλλες τάξεις. Υπάρχουν εκπαιδευτικοί, που είναι στο ξεκίνημα τους. Νιώθουν καλύτερα, με μειωμένο ωράριο, σε συγκεκριμένα αντικείμενα. Υπάρχουν εκπαιδευτικοί, που διδάσκουν ξένες γλώσσες, παράλληλα, σε διάφορα τμήματα, στην ίδια τάξη. Αναγκαστικά, πρέπει να είναι περισσότεροι, αλλιώς, ένας εκπαιδευτικός δεν μπορεί να είναι σε δύο τάξεις ταυτόχρονα. Υπάρχουν, δηλαδή, πάρα πολλές ειδικές συνθήκες, που κάνουν πάρα πολύ δύσκολη και τη συμπλήρωση του προγράμματος, αλλά και την ίδια τη φύση της διδασκαλίας.

Η δεύτερή σας ερώτηση ήταν για τα απογευματινά. Ακούστηκαν πάρα πολλά για τα απογευματινά. Πρέπει να ξεκαθαρίσουμε κάτι, που νομίζω ότι στην αίθουσα δεν έχει γίνει σαφές. Όταν λέμε «ελεύθερες απογευματινές δράσεις», δεν εννοούμε ότι δεν δηλώνονται στην Επιθεώρηση Εργασίας. Είναι σαφές, ότι όλα τα σχολεία, που κάνουν απογευματινές δράσεις, τις δηλώνουν στην Επιθεώρηση Εργασίας, όπως αναφέρεται και στο καινούριο νομοσχέδιο, σύμφωνα με την κείμενη νομοθεσία. Τι είναι αυτό, που αλλάζει; Αυτό, που αλλάζει, είναι, ότι μέχρι τώρα, οι απογευματινές δραστηριότητες ήταν αντικείμενο ελέγχου ή ακόμα θα μπορούσε και να αρνηθεί ο Διευθυντής Εκπαίδευσης, για κάποιο λόγο, θα μπορούσε να τις απορρίψει, αλλά υπάρχει και κάτι ακόμα. Αυτή τη στιγμή, μέσα σε αυτό το νομοσχέδιο, διαχωρίζεται το πρωινό πρόγραμμα, όπου εκεί συμπληρώνεται το υποχρεωτικό ωράριο του εκπαιδευτικού και το απογευματινό πρόγραμμα. Με το προηγούμενο καθεστώς - με τους νόμους του κ. Φίλη και του κ. Γαβρόγλου - υπήρχαν περιπτώσεις, που εκπαιδευτικοί, που δεν συμπλήρωναν ωράριο, μας υποχρέωνε η Διεύθυνση Εκπαίδευσης να συμπληρώσουν το ωράριο τους, το απόγευμα. Αυτό τι σήμαινε; Ότι οι δράσεις, που γινόντουσαν, στην απογευματινή ζώνη, ήταν τελείως διαφορετικού κοστολογίου, για τους γονείς, απ’ ό,τι οι ίδιες δράσεις, που γίνονταν, σε έναν αθλητικό σύλλογο, σε κάποιο ωδείο ή σε κάποιον άλλο φορέα, που παρέχει αντίστοιχες υπηρεσίες. Τι σήμαινε αυτό; Ότι το τμήμα, πολύ γρήγορα, θα έκλεινε, γιατί οι διαφορές ήταν πάρα πολύ μεγάλες. Αυτή τη στιγμή, λοιπόν, αυτό ξεκαθαρίζουμε. Σε καμία περίπτωση, δεν μιλάμε, ούτε για εισφοροδιαφυγή - μιλάμε για δηλωμένους εργαζόμενους, ούτε για φοροδιαφυγή, διότι όλα τα δίδακτρα κόβονται κανονικά και είναι υπό την επιτήρηση του Υπουργείου Οικονομικών. Είναι κανονικά και νόμιμα. Δεν μπορώ να καταλάβω πώς συσχετίζετε τη δήλωση των δράσεων, με την εισφοροδιαφυγή και τη φοροδιαφυγή.

Μάλιστα, πάνω σε αυτό υπήρξε και άλλη μια παρανόηση – το έχω σημειώσει –από τον κ. Σκουρολιάκο, σχετικά με το αν πρέπει να φορολογούνται τα σχολεία. Φυσικά, φορολογούνται τα σχολεία, κανονικά. Κι όταν λέμε ότι η εκπαίδευση είναι εκτός ΦΠΑ, αυτό δεν σημαίνει ότι τα σχολεία δεν πληρώνουν ΦΠΑ. Τα σχολεία, ως τελικοί καταναλωτές, πληρώνουν κανονικά ΦΠΑ, σε οτιδήποτε αγοράζουν. Οι γονείς είναι, που, για τη συγκεκριμένη υπηρεσία - όπως και σε όλη την Ευρώπη - δεν πληρώνουν ΦΠΑ. Δεν είναι τα σχολεία, που δεν πληρώνουν ΦΠΑ, φυσικά, κατά μείζονα λόγο, που δεν φορολογούνται.

Πάμε στις ερωτήσεις της κυρίας Κεφαλίδου.

Κυρία Κεφαλίδου, ρωτήσατε για τα δύο Υπουργεία, αν τώρα τα πράγματα γίνονται πιο πολύπλοκα. Το αντίθετο. Ξεκαθαρίζουν τα πράγματα. Οι εκπαιδευτικοί μας ήταν δηλωμένοι και στο Υπουργείο Παιδείας και στο Υπουργείο Εργασίας, όπως συνεχίζουν και είναι. Αυτό που αλλάζει είναι ότι οι διαδικασίες ξεκαθαρίζονται και είναι απόλυτα σαφές, το που φτάνει το Υπουργείο Παιδείας και που φτάνει το Υπουργείο Εργασίας. Μπορώ να σας πω ένα πολύ γρήγορο παράδειγμα, όπου εμπλέκονταν οι δύο περιπτώσεις. Ας πούμε ότι ένας εκπαιδευτικός είχε και στην πρωτοβάθμια και στη δευτεροβάθμια ενός σχολείου ώρες και η διετία του έληγε σε διαφορετικούς χρόνους. Αυτός ο εκπαιδευτικός, επειδή είχε την κλειστή διετία δηλωμένη στο Υπουργείο Εργασίας, δεν μπορούσε να του μειωθεί το ωράριο από τη μία βαθμίδα. Θα έπρεπε να φύγει εξολοκλήρου από το σχολείο. Επομένως εκεί, υπήρχαν πράγματα, που εμπλέκονταν και τώρα είναι πολύ πιο ξεκάθαρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ, καταλήξτε στη σκέψη σας με μια δυο προτάσεις διότι έχετε ξεπεράσει το χρόνο σας.

**ΠΑΝΑΓΙΩΤΗΣ ΚΑΡΑΜΑΛΗΣ (Μέλος Δ.Σ. του ΣΙΣ):** Συγχωρέσατε με.

Όσον αφορά στον εκπρόσωπο του Κ.Κ.Ε., που μας είπατε για «το κατά παραγγελία νομοσχέδιο», ότι είναι πολιτική εκτίμηση, πίσω από την πολιτική εκτίμηση κρύβεται μια απαράδεκτη κατηγορία και είναι διττή κατηγορία και είναι και προς εμάς τα σχολεία, αλλά και προς το Υπουργείο. Ενδεχομένως, με το Υπουργείο να έχετε πολιτικές διαφορές, εμείς δεν μπορούμε να τη δεχθούμε αυτή, φυσικά, αλλά φθάσατε στο τέλος της ερώτησης και ρωτήσατε τι μπορεί να γίνει για τον άνεργο και τον φτωχό; Η απάντηση είναι ότι εδώ είμαστε να συζητήσουμε για το θέμα της επιδότησης του ανέργου και του φτωχού από την πολιτεία. Φυσικά, όλοι πρέπει να έχουν πρόσβαση σε ποιοτική εκπαίδευση και εμείς είμαστε κάτι περισσότερο από διατεθειμένοι για αυτό. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κυραϊλίδης, για πέντε λεπτά.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Δ.Σ. του Συνδέσμου Ελληνικών Ιδιωτικών Σχολείων - ΣΙΣ ):** Θα μου επιτρέψετε μια μικρή εισαγωγή για το πλήθος των ερωτήσεων, που δέχθηκα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα δώσετε τεκμηριωμένες απαντήσεις, χωρίς να αναλύετε και να απευθύνεστε, για να καταλάβουμε όλοι τι ισχύει. Σας ευχαριστώ.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Δ.Σ. του Συνδέσμου Ελληνικών Ιδιωτικών Σχολείων – ΣΙΣ ):** Ακούγεται ο όρος «σχολάρχες», με μια τέτοια απέχθεια, από την πλευρά του ΣΥΡΙΖΑ, που δεν μας κάνει εντύπωση, γιατί έχουμε συνηθίσει, αλλά θα έπρεπε και αυτοί, μετά από 5 χρόνια διακυβέρνησης, να αρχίσουν να βλέπουν τους όρους, που χρησιμοποιούν, λίγο διαφορετικά.

Τέθηκε ένα πολύ σοβαρό ζήτημα και ερώτημα για τη σχέση, που είχαμε, με την Τρόικα «και ποιος είσαι και ποια σχέση είχες». Ας πούμε λίγο τα πράγματα, με το όνομά τους. Εγώ προσωπικά δέχθηκα να δω μια φορά την Τρόικα, το ξαναλέω μια φορά, όπου οι άνθρωποι της Τρόικας μου ζητούσαν οικονομικά στοιχεία της εκπαίδευσης, γενικά και όχι μόνο των ιδιωτικών σχολείων και της λειτουργίας, γενικά των ιδιωτικών σχολείων και πως σπαταλάμε χρήματα σε πράγματα, τα οποία ίσως και να ήταν αχρείαστα. Μετά από μιάμιση ώρα συζήτησης, μου είπαν ξεκάθαρα και δεν μπορεί να το αμφισβητήσει κανείς αυτό «Γιατί εκφράζεστε έτσι, για την Κυβέρνηση; Για εμάς είναι η πιο συνεργάσιμη Κυβέρνηση, που είχαμε ποτέ, στην Ελλάδα». Μετά από αυτή τους τη δήλωση, τους είπα «Ευχαριστώ πολύ, για το χρόνο, που μου δώσατε, εγώ πρέπει να αποχωρήσω και να φύγω». Η δεύτερη φορά, που τέθηκε θέμα παρουσίας μου, για την Τρόικα ήταν από τον κ. Γαβρόγλου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Κυραϊλίδη, απαντήστε στις ερωτήσεις, που σας τέθηκαν. Μην μας βάζετε άλλα καινούργια δεδομένα στη συζήτηση, απαντήστε στις ερωτήσεις, που σας τέθηκαν.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Δ.Σ. του Συνδέσμου Ελληνικών Ιδιωτικών Σχολείων - ΣΙΣ):** Απαντώ ξεκάθαρα. Παραπονιέται ο κ. Κουρουτός, ότι τον κάλεσαν ξαφνικά. Εμάς ο κ. Γαβρόγλου μας κάλεσε, εντός δυο ωρών, να παρουσιαστούμε στο Υπουργείο και με την παράκληση του κυρίου Τσακαλώτου, μάλιστα, να μπούμε σε ένα είδος διαπραγμάτευσης, για να δεχθούμε κάποια πράγματα. Δεν μπήκαμε σε κανενός είδους διαπραγμάτευση ούτε με τον κ. Γαβρόγλου ούτε με τον κύριο Τσακαλώτο ούτε με την Τρόικα. Αυτή είναι η αλήθεια.

Σχετικά, τώρα, με τις καταγγελίες ότι, ενώ συνεδρίαζε ο κ. Γαβρόγλου με την Τρόικα, χτύπησε το κινητό του εκπροσώπου της Τρόικα και ήταν κάποιος ιδιοκτήτης σχολείου, αυτός που το καταγγέλλει, ξέχασε να πει ότι ήταν και ο ίδιος παρών ! Δηλαδή, η ΟΙΕΛΕ και ο κ. Γαβρόγλου συνομιλούσαν με την Τρόικα. Ξεκάθαρα αυτά τα πράγματα, τουλάχιστον, εγώ πήγαινα μόνος μου, δεν είχα μαζί μου Υπουργό της Κυβέρνησης.

Όσον αφορά, τώρα στην κυρία Υπουργό, που με ρώτησε, ποιος Υπουργός μου είπε ότι «θα σας κάνουμε αχρείαστους, επειδή δεν μπορούμε να σας κλείσουμε», θυμάμαι και ίσως να στεναχωρήσω τον κ. Φίλη, ότι μου το έχει πει, όπως και πολλοί συνεργάτες του κ. Γαβρόγλου, γιατί ο κ. Γαβρόγλου απέφευγε να μας δει. Παρόλα αυτά, θυμάμαι έντονα και έναν Βουλευτή, να το κάνω λίγο πιο γαργαλιστικό, που σε μια συνεδρίαση της Επιτροπής, μου είχε πει κάτι ανάλογα, με αυτά που είπε ο κ. Μάρκου, πρόσφατα, στη Βουλή, αλλά δεν θέλω να δώσω συνέχεια σε αυτό.

Πάμε, τώρα, στις ερωτήσεις. Τα προσωπικά δεδομένα και η τηλεκπαίδευση. Τα ιδιωτικά σχολεία, είχαμε από την αρχή, στη διαδικασία της τηλεκπαίδευσης, γιατί αλήθεια είναι ότι ήμασταν προετοιμασμένοι γι΄ αυτήν. Πριν δύο χρόνια, είχαμε ξεκινήσει τη διαδικασία προστασίας των προσωπικών δεδομένων στο σχολείο.

**ΜΕΡΟΠΗ ΤΖΟΥΦΗ:** Δεν κατάλαβα! Τι είναι αυτά που λέτε; Είμασταν στις Επιτροπές Μορφωτικών όλοι… να μας πείτε με ονοματεπώνυμο…

*(Θόρυβος στην αίθουσα. Πολλοί βουλευτές μιλούν εκτός μικροφώνου)*

**ΧΑΡΑΛΑΜΠΟΣ ΚΥΡΑΙΛΙΔΗΣ (Πρόεδρος του Δ.Σ. Συνδέσμου Ελληνικών Ιδιωτικών Σχολείων - ΣΙΣ):** Για τα προσωπικά δεδομένα είχαμε προετοιμαστεί, κατάλληλα, προ διετίας, όταν ήρθε η Οδηγία της Ε.Ε. και δεν είχαμε κανένα πρόβλημα προστασίας. Τα ιδιωτικά σχολεία μπήκαμε πρώτοι, στη διαδικασία της τηλεκπαίδευσης. Συμμετείχαμε στη μεγάλη, στη σχεδόν απόλυτη πλειοψηφία, σε αυτή τη διαδικασία, ακόμη και τις μέρες, που οι μαθητές προσέρχονταν στα σχολεία εναλλάξ.

Τώρα, μου τέθηκε το ερώτημα, για τη χρηματοδότηση της Νέας Δημοκρατίας. Εξαιρετική ερώτηση, αλλά επικίνδυνα καθεστωτική. Ο κ. Φίλης μου το ρώτησε αυτό. Το τι θα κάνει, κ. Φίλη, ο καθένας με το πορτοφόλι του, είναι δικός του λογαριασμός. Όποιος πολιτικός προσπαθεί να μπει στο πορτοφόλι του πολίτη, για το ποιο Κόμμα θα χρηματοδοτήσει ή τις πολιτικές του επιλογές, απλά κρύβει τις δικές του ιδεοληψίες. Δηλαδή, αν χρηματοδοτούσαν αυτοί οι συγκεκριμένοι, που χρηματοδότησαν, δημόσια και ξεκάθαρα, τον ΣΥΡΙΖΑ, θα ήταν καλοί; Ενώ τώρα, που χρηματοδότησαν τη Νέα Δημοκρατία, το ΠΑΣΟΚ και άλλα Κόμματα - αν το ψάξετε, θα βρείτε ότι έχουμε και ιδιοκτήτες, που είναι μέλη και του ΣΥΡΙΖΑ - δηλαδή, αυτό τι σημαίνει; Πέραν του ότι είναι, εξαιρετικά, καθεστωτική η αντίληψη του ποιος χρηματοδοτεί και θα τον ελέγξουμε, θυμίζει άλλες εποχές πολύ επικίνδυνες.

Με ρωτήσατε για την ισοτιμία τίτλων και την Επιτροπή και όλη αυτή τη διαδικασία. Εμείς έχουμε μια ξεκάθαρη άποψη. Δεν θα σας πω πάλι για το PISA, που μας δείχνει – και απαντώ και στην κυρία Κεφαλίδου – δύο εκπαιδευτικά έτη, πιο μπροστά από τους μαθητές των δημοσίων. Αυτά είναι στατιστικά στοιχεία, επίσημα. Έχουν κατατεθεί και έχουν δημοσιευθεί και πολλά άρθρα. Να σας προτείνουμε το εξής, κύριε Φίλη. Να συμφωνήσουμε όλοι μαζί σε ένα εθνικό απολυτήριο και να εξετάζονται, ταυτόχρονα και οι μαθητές των δημοσίων και οι μαθητές των ιδιωτικών, για να δούμε, τελικά, το επίπεδο παροχής εκπαίδευσης, ανάμεσα σε ιδιωτικό και δημόσιο;

Με ρωτήσατε, αν έχουμε προσφυγόπουλα, αν έχουμε άτομα με ειδικές ανάγκες. Κύριε Φίλη, σας θυμίζω, ότι με νομοθέτημα του κ. Γαβρόγλου, που εμένα προσωπικά, με φωτογράφιζε, δέχτηκα χτύπημα από αντιεξουσιαστές στο σχολείο μου, την ημέρα του Αγιασμού και ήσασταν, προς τιμήν σας, ο πρώτος, που με κάλεσε στο τηλέφωνο, για να μου συμπαρασταθείτε - όταν ψήφισε, άκουσον - άκουσον, τα ιδιωτικά σχολεία, για να πάρουν άδεια λειτουργίας, κυρίες και κύριοι Βουλευτές, πρέπει υποχρεωτικά να πληρούν τους όρους φιλοξενίας μαθητών ΑμεΑ. Τα δημόσια σχολεία δεν έχουν αυτές τις προδιαγραφές. Τότε νομοθέτησε, δήθεν, ότι είμαστε υποχρεωμένοι να δεχόμαστε ΑμεΑ. Μα, δεχόμαστε, έχουμε τέτοιους μαθητές. Μην τους διαχωρίζετε από τους άλλους μαθητές, τους προσβάλετε.

Αν έχουμε προσφυγόπουλα. Προφανώς, κύριε Φίλη, δεν έχουμε και προσφυγόπουλα τα ιδιωτικά σχολεία. Αν θέλετε το κράτος να χρηματοδοτήσει το κόστος της εκπαίδευσης τους, ευχαρίστως, να δεχθούμε. Αλλά, γιατί δεν τονίζετε και τις χιλιάδες των υποτροφιών, που δίνουμε σε μαθητές, που δεν έχουν την οικονομική δυνατότητα να φοιτήσουν στα ιδιωτικά σχολεία; Είναι χιλιάδες αυτές οι υποτροφίες. Γιατί δεν λέτε για τη δωρεάν φοίτηση μαθητών από το «Χαμόγελο του Παιδιού» στα ιδιωτικά σχολεία;

Μια δυο απαντήσεις μόνο. Θα στεναχωρήσω τον αγαπητό μου κ. Φίλη, για το ΦΠΑ και την ιδιωτική εκπαίδευση, είναι γνωστές οι δηλώσεις του στις τηλεοράσεις, «να πληρώσουν και δεν μας ενδιαφέρει.» Άλλος Βουλευτής του ΣΥΡΙΖΑ είχε πει, σε άλλο τηλεοπτικό κανάλι, ότι εμάς δεν είναι οι ψηφοφόροι μας αυτοί, που πάνε σε ιδιωτικά σχολεία, οπότε, τους βάλουν - δεν τους βάλουν ΦΠΑ, εγώ δεν θα έχω πολιτικό κόστος ! Το ΦΠΑ, σε κάθε περίπτωση, το επιβαρύνεται ο γονέας, τους γονείς προσπαθείτε και να φοβίσετε και να εκβιάσετε και με την ισοτιμία των τίτλων και με την επιβολή ΦΠΑ.

Να απαντήσω και στον κ. Βερναρδάκη. Εμείς θέλουμε βαθμούς ελευθερίας για όλα τα σχολεία. Θα σας πω το πιο χαρακτηριστικό παράδειγμα. Είναι το πιο γνωστό ανέκδοτο, ανάμεσα στους εκπαιδευτικούς, το τι κάνουν όλοι οι μαθητές δημοσίων, ιδιωτικών σχολείων, 8:30΄ το πρωί: Γράφουν ορθογραφία. Είτε είσαι στην Αλεξανδρούπολη είτε είσαι στην Κρήτη είτε είσαι στα Ιωάννινα είτε σε οποιοδήποτε μέρος της Ελλάδας, οφείλεις 8:30΄ η ώρα να γράφεις ορθογραφία. Το τηρούμε απαρέγκλιτα και το θεωρούμε προοδευτικό και εκσυγχρονιστικό για την εκπαίδευση. Απαγορεύουμε την οποιαδήποτε πρωτοβουλία μπορεί να πάρει είτε σε δημόσιο είτε σε ιδιωτικό κάποιος χαρισματικός εκπαιδευτικός.

Τώρα, για την Επιτροπή με τους Δικαστές, που ακούστηκε πολύ, να δώσω τα στοιχεία, που σας είχα υποσχεθεί. Τριάντα υποθέσεις, κυρία Χρηστίδου, γιατί και εσείς το ρωτήσατε, εκδίκασε αυτή η Επιτροπή Δικαστών. Σε έξι συνολικά περιπτώσεις υπήρξε αμφισβήτηση του κύρους της καταγγελίας. Σε αυτές τις έξι, η μία απορρίφθηκε για τυπικούς λόγους, δεν είχε επιδοθεί επίσημη καταγγελία, τη μία η Επιτροπή την γύρισε στο ΚΥΣΔΕ, γιατί αφορούσε εκπαιδευτικό ισότιμου σχολείου και μία καταγγελία, το 2011, την έκρινε καταχρηστική, κατόπιν αναπομπής της από το διοικητικό εφετείο. Οι υπόλοιπες 24 περιπτώσεις, ακούστε το, αποτελούσαν στην πραγματικότητα συμφωνημένες παραιτήσεις, καθώς υπήρχε έγγραφη αποδοχή του κύρους της καταγγελίας από τον εκπαιδευτικό, πριν την εξέταση της υπόθεσης και έτσι η Επιτροπή έλυνε τη σύμβαση εργασίας, χωρίς να εξετάζει την ύπαρξη διατάραξης. Αυτή είναι η αλήθεια.

Κύριε Βερναρδάκη, είστε εξαιρετικά μετριοπαθής πολιτικός, όμως, κάνατε ένα ατόπημα, σήμερα, δεν αναφερθήκατε, ξεκάθαρα, το αφήσατε, ως υπονοούμενο για το παιδί ενός πολιτικού. Εγώ όσες φορές με ρώτησαν οι δημοσιογράφοι, για το τι συμβαίνει για τα παιδιά του Τσίπρα στο ιδιωτικό σχολείο, όπου πηγαίνουν, αρνήθηκα να απαντήσω. Και για το παιδί της κυρίας Τζούφη, στο ιδιωτικό στα Ιωάννινα, αρνήθηκα να απαντήσω. Δεν έβαλα τα παιδιά μπροστά σε κανενός συμφέρον. Τα παιδιά είναι το μέλλον της ζωής μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε κύριε Κυραϊλίδη, έχει ολοκληρωθεί η τοποθέτησή σας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σε μια σοβαρή ερώτηση, που ρώτησε και η κυρία Υπουργός, ποιος Υπουργός του ΣΥΡΙΖΑ απείλησε ότι θα κλείσει τα ιδιωτικά σχολεία;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Απάντησε, δεν το θυμάστε. Είναι στα Πρακτικά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θέλουμε το όνομα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, για να ξέρετε είπε ότι δεν ήσασταν εσείς. Κύριε Κυραϊλίδη, μπορείτε να μας πείτε μόνο το όνομα;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριε Κυραϊλίδη, η τοποθέτησή σας έχει τελειώσει. Σας ζητούν οι Βουλευτές να μας διευκρινίσετε ξανά, αυτό που είπατε στην αρχή της τοποθέτησής σας, ποιος Υπουργός αναφέρθηκε σε εσάς και είπε ότι με άλλο τρόπο θα κλείσουν τα ιδιωτικά σχολεία.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Δ.Σ. του Συνδέσμου Ελληνικών Ιδιωτικών Σχολείων - ΣΙΣ)**: Κύριε Πρόεδρε, δεν έχω καμία υποχρέωση να επαναδιατυπώσω τίποτα, δεν χρειάζεται να το επαναλάβω, το είπα ξεκάθαρα.

Θέλω να τελειώσω με μία ερώτηση μόνο, προς την κυρία Τζούφη. Είπατε, κυρία Τζούφη, ότι σας θεωρώ εχθρούς της ιδιωτικής εκπαίδευσης. Είναι έτσι, σας θεωρώ εχθρούς της ιδιωτικής εκπαίδευσης, το είχατε πει, προεκλογικά, στο φυλλάδιο, που μοιράζατε με την «Αυγή», όπου ισχυριζόσασταν ότι η ιδιωτική εκπαίδευση αποτελεί παθογένεια, που πρέπει να εξαλειφθεί. Δεν σας είδα να καταδικάζετε τη δήλωση του κ. Μηταφίδη, συναδέλφου σας, στην Επιτροπή Μορφωτικών Υποθέσεων, όταν ξεκάθαρα είχε πει να κλείσουν τα ιδιωτικά σχολεία, να γίνουν κρατικά και οι ιδιωτικοί εκπαιδευτικοί να γίνουν δημόσιοι εκπαιδευτικοί. Καταδικάστε αυτή τη δήλωση, για να σας αποχαρακτηρίσω από εχθρούς της ιδιωτικής εκπαίδευσης. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ολοκληρώθηκε η τοποθέτηση του κυρίου Κυραϊλίδη.

Το λόγο έχει ο κύριος Λάσκαρης, για να απαντήσει στις δύο ερωτήσεις, που του τέθηκαν.

**ΗΛΙΑΣ ΛΑΣΚΑΡΗΣ (Πρόεδρος του Δ.Σ. της Συντονιστικής Επιτροπής Συλλόγων Γονέων Ιδιωτικών Σχολείων Ελλάδος)**: Θα ήθελα να απαντήσω στην κυρία Πιπιλή, που υπέβαλε τις ερωτήσεις, αρχικά. Όπως είπαμε και στην αρχική μας τοποθέτηση, είμαστε υπέρ της ευελιξίας και της απελευθέρωσης, στο θέμα της διαμόρφωσης του προγράμματος του ιδιωτικού σχολείου. Μέχρι τώρα, γινόταν έλεγχος σκοπιμότητας, ενώ τώρα εμείς είμαστε στο πλαίσιο νομιμότητας τόσο σε αυτό, όσο και στα θέματα του ορισμού των στελεχών και των κανονισμών των σχολείων.

Αναφορικά με τις ερωτήσεις, που ετέθησαν, σχετικά με τα εργασιακά, από την κυρία Κεφαλίδου, την κυρία Τζούφη, την κυρία Χρηστίδου και τον κ. Σκουρολιάκο, θέλαμε να πούμε ότι στα εργασιακά εμείς είμαστε γονείς, που στέλνουν τα παιδιά τους στα ιδιωτικά σχολεία. Δεν είμαστε εργατολόγοι, δεν είμαστε ούτε ειδικοί τεχνοκράτες να κρίνουμε θέματα απολύσεων, ελαστικών ωραρίων κ.λπ.. Εμείς θέλουμε να υπάρχει πάντα καλό κλίμα στα σχολεία μας, αγαστή συνεργασία με τους εκπαιδευτικούς μας, όπως και έχουμε. Και είναι ευθύνη της πολιτείας, των ιδιωτικών εκπαιδευτικών και των ιδιοκτητών να βρουν την καλύτερη δυνατή λύση, που θα διαφυλάξει και το καλό κλίμα και θα προστατεύει τους πάντες.

Αλλά να πω δύο πράγματα. Είμαστε, φυσικά, υπέρ της τήρησης της νομιμότητας σε όλες τις διαδικασίες και επειδή έχουμε περιπτώσεις στα σχολεία μας ελάχιστες, υπαρκτές όμως, εκπαιδευτικών, που εμφανίζουν είτε από την αρχή είτε με τα χρόνια κάποια ανεπάρκεια, ανικανότητα, ακόμα και περιπτώσεις του κοινού ποινικού δίκαιου και δυσκολεύονται τα σχολεία να προβούν στην απομάκρυνση και αντικατάστασή τους, θεωρούμε ότι πρέπει και εκεί να δίνεται μια λύση.

Τώρα, κύριε Σκουρολιάκο, η Επιτροπή μας συστάθηκε από το 2015, ο κ. Κουρουτός το ξέρει πάρα πολύ καλά και ήταν ενεργή μέχρι και το 2018.

Κάναμε και συνάντηση με τον κ. Γαβρόγλου για θέματα ιδιωτικής εκπαίδευσης. Και τώρα επαναδραστηριοποιείται στα θέματα της ιδιωτικής εκπαίδευσης και θα συνεχίσει.

Σε ό,τι έχει να κάνει με την πρόσκληση σε διάλογο του κ. Κουρουτού, οι προσκλήσεις σε διάλογο δεν γίνονται, μέσα από δελτία τύπου, για επιτροπές μαϊμού και μάλιστα με φωτογραφίες ζώων στο site της ΟΙΛΕ. Γίνεται, με πρόσκληση και εμείς θα ανταποκρινόμαστε. Αλλά, όχι με ύβρεις, όχι με συκοφαντίες. Σε τέτοιο διάλογο, δυστυχώς, δεν μπορούσαμε να ανταποκριθούμε.

Και ένα τελευταίο, μια ερώτηση, που έθεσε η κ. Τζούφη, σχετικά με το αν επιστράφηκαν χρήματα, λόγω του κορωνοϊού. Θα ήθελα να σας πω, ότι εμείς, από 8 Ιουνίου, είχαμε κάνει επιστολή προς την Υπουργό Παιδείας και τους συναρμόδιους Υπουργούς και θέταμε τα ζητήματα της επιστροφής των διδάκτρων και ζητήματα, που είχαν να κάνουν με τα πάγια και διαχρονικά αιτήματα, όπως διατυπώσαμε και νωρίτερα. Και συνεχίζουμε αυτά να τα διεκδικούμε και να συζητούμε.

Τα ιδιωτικά σχολεία σε ό,τι έχει να κάνει με τα δρομολόγια των λεωφορείων, που δεν πραγματοποιήθηκαν και από τους απογευματινους ομίλους, προέβησαν σε επιστροφές. Κάποια ιδιωτικά σχολεία έκαναν κάποιες πιστώσεις, ενόψει της ερχόμενης χρονιάς ή επέστρεψαν χρήματα.

Κατά τα λοιπά, εμείς συνεχίζουμε την προσπάθειά μας να ενημερώσουμε και την πολιτεία και είμαστε σε διαρκή επικοινωνία με τα σχολεία και σε αυτό το θέμα. Σας ευχαριστώ πολύ. Δεν έχω κάτι άλλο να προσθέσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Γιαζιτζόγλου.

**ΜΙΝΑ ΚΑΣΤΑΝΙΑ-ΓΙΑΖΙΤΖΟΓΛΟΥ (Πρόεδρος του Δ.Σ. του Πανελλήνιου Συλλόγου Ιδιωτικών Παιδικών Σταθμών και Νηπιαγωγείων Ελλάδας):** Σας ευχαριστώ πολύ.

Είναι απολύτως αναγκαία αυτή η ευελιξία, που προσφέρεται, στη διαμόρφωση του προγράμματος παρέκκλισης των νηπιαγωγείων, γιατί θα εμπλουτίσει το πρόγραμμα, θα βελτιώσει την ποιότητα και γενικά, θα προσφερθούν επιπλέον θέσεις εργασίας, που πιστεύω αυτό είναι το κυριότερο και το ζητούμενο, σε αυτή τη δύσκολη φάση, που βρίσκεται η χώρα μας. Το να ανοίξουν καινούργιες θέσεις εργασίας είναι πολύ σημαντικό.

Με τι καθεστώς θα ανοίξουν αυτές οι συνθήκες εργασίας. Σε ένα καθεστώς, στο οποίο μπορεί να υπάρχει αξιολόγηση, που εμείς, ως κλάδος, τη ζητάμε, την επιδιώκουμε και την επικροτούμε, οπότε δεν έχουμε κάτι να φοβηθούμε. Και μάλιστα, αν μπορούσε να βγει και ένα πλαίσιο αξιολόγησης να το ακολουθήσουν όλοι, θα μας ενδιέφερε, τουλάχιστον, για την προσχολική αγωγή.

Όσον αφορά τις συζητήσεις και τις διαβουλεύσεις, που άκουσα, γενικά, θέλω να σας πω και σε σας, κ. Φίλη, ζητώ συγνώμη, απλώς δεν εκπροσωπώ κανένα Κόμμα, έχουμε έρθει εδώ, για να γίνει μια δημοκρατική συζήτηση, για τα προβλήματα επιβίωσης του κλάδου μας. Χαίρομαι, ιδιαίτερα, το ότι γίνεται διαβούλευση, γιατί γίνεται διαβούλευση, ακόμα και τώρα και σήμερα, που συζητάμε, ακούγοντας απόψεις και κρίνοντας πράγματα. Θα σας πω ότι για εμάς, ως βρεφονηπιακοί σταθμοί, με την προηγούμενη Κυβέρνηση και τον κύριο Γαβρόγλου, η πόρτα ήταν κλειστή. Δεν ακουστήκαμε ποτέ και όσον αφορά το θέμα της υποχρεωτικότητας. Ακόμη, λόγω του ότι δεν ακουστήκαμε, γιατί δεν ήταν έτοιμο να γίνει από το νομοσχέδιο, η επιρροή του βρίσκεται ακόμα και σήμερα, δεν θα τελειώσει η υποχρεωτική εκπαίδευση σε όλους τους δήμους, γιατί δεν είναι έτοιμοι.

Στους εκπροσώπους των εργαζομένων, θα ήθελα να παρακαλέσω να μην χρησιμοποιούμε τέτοια γλώσσα μέσα στο Κοινοβούλιο, γιατί είναι δημοκρατικό δικαίωμα του καθενός να πει την άποψή του. Επίσης να σας πω, ότι θα σας θέλαμε μαζί μας, όταν βλέπετε κοντέινερ, μέσα σε σχολεία ή όταν βλέπετε λύσεις, οι οποίες δεν είναι σωστές, εκπαιδευτικά, για τα παιδιά, κάτι το οποίο δεν σας έχουμε δει να τοποθετηθείτε, μαζί με τους- όπως μας λέγατε - επιχειρηματίες, γιατί η μόνη λέξη, που ακούγαμε, είναι ότι είμαστε «επιχειρηματίες» και λυπάμαι πολύ, που το ακούω, γιατί είμαστε εκπαιδευτικοί, δουλεύουμε, τουλάχιστον, 14 ώρες, την ημέρα, γιατί τυγχάνει να αφήσαμε το Δημόσιο και να μπούμε στην ιδιωτική πρωτοβουλία, γιατί ίσως να θέλαμε κάτι διαφορετικό, να φέρουμε κάτι καινοτόμο, να προωθήσουμε κάποιες ιδέες μας, που ίσως να μη βρισκόμασταν ή να ήταν στενό το περιθώριο.

Χαίρομαι ιδιαίτερα, λοιπόν, που ακούω, ότι δίνεται αυτή η ώθηση, για ένα «ανοικτό σχολείο», μέσα στο οποίο τα παιδιά θα μπορούν να εκφραστούν, να γνωρίσουν πράγματα και μάλιστα στο γνώριμο χώρο του σχολικού περιβάλλοντος, να αναπτύξουν δεξιότητες και μέσα από αυτό, να διευρυνθούν και πάρα πολλά άλλα επαγγέλματα, που θα μπορούσαν να απασχοληθούν, σε απογευματινές δραστηριότητες.

Άρα, λοιπόν, την αξιολόγηση τη θέλουμε, έχω κρατήσει αρκετά και από τον κ. Κυραϊλίδη, δεν θεωρώ ότι πρέπει να κάνουμε, όταν συζητάμε τόσο σοβαρά θέματα, απευθείας πολιτικές, ας το πούμε, παρεμβάσεις, άλλα περισσότερο να μιλάμε για το καλό των παιδιών και τι είναι πιο σωστό να γίνει.

Άρα, λοιπόν, το να διευρυνθεί το ωράριο, το να διευρυνθεί ο κύκλος εργασιών των ιδιωτικών σχολείων, θα προσφέρει εξαιρετικές δυνατότητες στο να έρθουν καινούργια και καινοτόμα πράγματα στα σχολεία. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε ,το λόγο έχει η κυρία Σέλλη, πρόεδρος του Διοικητικού Συμβουλίου του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος.

**ΧΑΡΑ ΣΕΛΛΗ (Πρόεδρος του Δ.Σ. του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδας):** Αρχικά, να τοποθετηθώ και εγώ και να πω, ότι εμείς δεν εκπροσωπούμε κανένα Κόμμα, δεν έχουμε κάποια ταμπέλα. Το Κόμμα, το οποίο εκπροσωπούμε σήμερα, είναι το παιδί, επομένως, τα βλέμματα όλων μας - και των προλαλήσαντων – ήταν και είναι το παιδί.

Στο κομμάτι, λοιπόν, της ευελιξίας του ωρολογίου προγράμματος, σαφώς συμφωνούμε και θέλουμε ένα πολύ ευέλικτο πρόγραμμα, με άπλετες δραστηριότητες είτε εκπαιδευτικές είτε καλλιτεχνικές είτε αθλητικές, προκειμένου τα παιδιά, τα οποία φοιτούν στα νηπιαγωγεία, να μπορούν να πλαισιώνονται από όλες αυτές τις δραστηριότητες, για την πολύπλευρη ανάπτυξή τους.

Στο θέμα της διετίας των νηπιαγωγών και των απολύσεων, έχουμε να πούμε το εξής. Εμείς απασχολούμε, φοιτούν και εκπαιδεύουμε παιδιά προσχολικής ηλικίας, τα οποία σαφώς δένονται με τους νηπιαγωγούς τους. Επομένως, όταν φτάνουμε στο στάδιο των απολύσεων, να απολύσουμε έναν εκπαιδευτικό, ο οποίος έχει κλείσει τη διετία, είναι μεγάλη η στεναχώρια μας, γιατί ο εκπαιδευτικός αυτός έχει δεθεί με τους μικρούς μαθητές. Όμως, δυστυχώς, το προγενέστερο σύστημα ήταν εντελώς απαγορευτικό. Επομένως, το να είμαστε ευέλικτοι στα εργασιακά θέματα, σαφώς, αυτό θα ευνοήσει και τα παιδιά, θα ευνοήσει και τα νηπιαγωγεία, αλλά και τους εκπαιδευτικούς. Γιατί όταν «κάνει» ένας νηπιαγωγός σε έναν επιχειρηματία, όπως τον αποκαλούσαν κάποιοι κύριοι, για ποιο λόγο λοιπόν να φτάνει στο σημείο να τον απολύσει και να μην τον έχει, στη συνέχεια, διότι τα παιδιά, σε αυτή την ηλικία, τα οποία είναι ευαίσθητα και έχουν περισσότερο ανάγκη στήριξης, από ψυχολογικής άποψης και μετά από εκπαίδευση, σαφώς, δένονται με τον εκπαιδευτικό τους, επομένως, θα είναι πολύ δύσκολο αυτό το κομμάτι των απολύσεων.

Δεν απολύουμε, χωρίς λόγο, εκπαιδευτικούς, θα απολύσουμε τον εκπαιδευτικό, ο οποίος δεν θα κάνει σωστά τη δουλειά του. Θα απολύσουμε τον εκπαιδευτικό - και να ξέρετε, ότι οι περισσότεροι εκπαιδευτικοί-νηπιαγωγοί, οι οποίοι προσλαμβάνονται, στα νηπιαγωγεία, εκπαιδεύονται από τους επιχειρηματίες, όπως τους αποκαλείτε, ιδιοκτήτες των ιδιωτικών νηπιαγωγείων, μαθαίνουν τη δουλειά και εκεί, που έχουν μάθει τι δουλειά, καλείται ο ιδιοκτήτης να απολύσει ή να σταματήσει τη συνεργασία, για όλους τους λόγους.

Επομένως, ένα ευέλικτο πρόγραμμα του νομοσχεδίου, όπως τώρα προτίθεται να κάνει η κ. Κεραμέως, θα βοηθήσει πάνω από όλα τον παιδί, θα βοηθήσει την οικογένεια, το γονέα, την κοινωνία ολόκληρη.

Επομένως, να μην είμαστε αρνητικοί στον εκσυγχρονισμό της ιδιωτικής εκπαίδευσης, που, πάνω από όλα, έχει στόχο το παιδί και μετά τα Κόμματα και όλα αυτά τα οποία προέβαλαν οι προλαλήσαντες. Σας ευχαριστώ πολύ, που με ακούσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε.

Τον λόγο έχει ο κ. Μπουντουλούλης.

**ΕΥΑΓΓΕΛΟΣ ΜΠΟΥΝΤΟΥΛΟΥΛΗΣ (Γενικός Γραμματέας του Δ.Σ. της Ομοσπονδίας Λειτουργών Μέσης Εκπαίδευσης - ΟΛΜΕ):** Ευχαριστώ πολύ, κύριε Πρόεδρε.

Για την κυρία Πιπιλή. Κυρία Πιπιλή, στην τοποθέτησή μου, ήμουν σαφής. Είπα ότι στον τελευταίο ζήτημα, που ανέκυψε, με την κατάργηση των καλλιτεχνικών μαθημάτων, της κοινωνιολογίας και των πολιτικών επιστημών, που δεν διδάσκονται στο σχολείο, προέκυψαν και τα ζητήματα των ειδικών μαθημάτων, που εξετάζονται στις Πανελλαδικές, δηλαδή, ενώ δεν διδάσκονται στο σχολείο.

Το θετικό είναι το ότι αναγνώρισε το Υπουργείο Παιδείας αυτό το πρόβλημα. Το αρνητικό είναι ότι με την πρόταση που κάνει, αυτή τη στιγμή, πιστεύουμε ότι δεν θα λυθεί. Εάν πάει σε τύπου ενισχυτικής διδασκαλίας το απόγευμα ή σε πολλά σχολεία μαζί, θα έχουμε τεράστιο ζήτημα στις μετακινήσεις των παιδιών και των εκπαιδευτικών. Πιστεύουμε ότι δεν θα λειτουργήσει. Είναι πολύ απλό, εμείς θέλουμε να διδαχθούν κανονικά ως επιλογής στο πρωινό πρόγραμμα, όπως τα υπόλοιπα μαθήματα.

Στο ερώτημα της κυρίας Τζούφη, για την ατομική αξιολόγηση και απόλυση. Το βάζω μπροστά. Κοιτάξτε να δείτε, και η κυρία Κεραμέως, αλλά και άλλα πρόσωπα, που πρόκεινται προφανώς στο κυβερνητικό Κόμμα, δεν χάνουν ποτέ μια ευκαιρία να πουν απλά, ότι ό,τι γίνεται στα Πρότυπα και στα Ιδιωτικά, θα αποτελέσουν πιλότο για να εφαρμοστούν στα υπόλοιπα δημόσια. Με αυτή τη λογική, λοιπόν, και η ατομική αξιολόγηση, και η αυστηρή τιμωρητική αξιολόγηση, και ενδεχομένως, τα θέματα απολύσεων και λοιπά, πιστεύουμε, ότι θα επανέλθουν στο προσκήνιο και θα έχουμε σύντομα να ασχοληθούμε με αυτά.

Στο θέμα των δεδομένων, που είπε ο κ. Σκουρολιάκος. Είναι απόλυτα σωστή η θέση σας. Η Γενική Συνέλευση των Προέδρων, οι ΕΛΜΕ, δηλαδή, έχουν αποφασίσει, ότι πράγματι υπάρχει ζήτημα τεράστιων προσωπικών δεδομένων στα θέματα της τηλεκπαίδευσης και άλλα και για τους μαθητές και για τους καθηγητές, ιδιαίτερα, όταν αυτά τα δεδομένα είναι στη διάθεση των εταιρειών, των ιδιωτικών εταιρειών, που έχουν εμπλακεί σ΄ αυτές τις διαδικασίες.

Για τον κ. Φίλη, τώρα, θέλω να πω το εξής. Για τις κάμερες, ήταν μία αποτυχημένη επιλογή, που πιστεύουμε, ότι δεν θα επανέλθει ποτέ, ήταν παγκόσμια πρωτοτυπία και ελάχιστοι καθηγητές - και αυτοί με καλή πρόθεση ξεκίνησαν- όταν είδαν στην πορεία, τι γινόταν, σταμάτησαν.

Για τα παιδιά που επανήλθαν στα σχολεία, στην αρχή, στην Γ’ Λυκείου, ήταν 70% και κατέληξε στο 1 -2%. Για τις άλλες τάξεις, ξεκίνησε το 70% και έπεσε στο κάτω από 30%.

Στο θέμα του Πανελλήνιου Σχολικού Δικτύου, θα σας δώσω μια απάντηση συνολική. Και στα θέματα των ΣΔΙΤ, και στα ζητήματα των κολεγίων και των ιδιωτικών Α.Ε.Ι., και στα ζητήματα της τηλεκπαίδευσης και στα ιδιωτικά σχολεία, με τα οποία σήμερα ασχολείστε, κυρίως, σ’ αυτό το νομοσχέδιο, υπάρχει ένας κοινός άξονας, που η Ομοσπονδία μας, κάτω από αυτό τον άξονα, βλέπει τα πράγματα. Δηλαδή, παγκόσμια, μετά το 1980, έχει επικρατήσει, σε πολλά κυβερνητικά κόμματα το νεοφιλελεύθερο μοντέλο. Τι λέει αυτό; Λέει ότι η παιδεία, η υγεία και η ασφάλιση, είναι χώροι - δημόσιοι ευνοώ- για να μπορέσουμε να επενδύσουμε χρήματα, που λιμνάζουν. Επομένως, επιχειρηματίες παντός είδους προσπαθούν να διεισδύσουν και στη δημόσια παιδεία και στην υγεία και στην ασφάλιση, με μόνο σκοπό το κέρδος. Είναι λυπηρό, σήμερα, να ακούω ανθρώπους, οι οποίοι έχουν στο μυαλό τους, πάντα, το πώς θα κερδίσουν, να προβάλλουν έννοιες «αυτονομίας», «παιδιού» «το καημένο το παιδί» και να ζητάνε και τα voucher, δηλαδή, ζητάνε και κρατική χρηματοδότηση γι΄ αυτό.

Αυτός είναι ο άξονας, κάτω από τον οποίο τα σκεφτόμαστε και γι' αυτό θεωρούμε έχουν απόλυτο δίκιο οι συνάδελφοί μας της ΟΙΕΛΕ, γιατί και «συνθήκες γαλέρας» πάνε να εφαρμοστούν, σε αυτά τα σχολεία, αλλά και γιατί πάνε να καταργήσουν οποιονδήποτε έλεγχο και εποπτεία υπάρχει σε ένα τόσο ευαίσθητο θέμα, του τι παιδιά βγάζουμε και τι πτυχία δίνουμε, στην εκπαίδευση, που είναι δημόσια. Και εννοώ «δημόσια» ότι παρέχεται σε όλους και πρέπει να παρέχεται σε όλους πραγματικά, δωρεάν.

Ένα πολύ καλό δημόσιο σχολείο, δεν θα άφηνε χώρο καθόλου σε ιδιωτικά σχολεία και αυτό είναι το αίτημα της Ομοσπονδίας μας, θέλουμε ένα σχολείο καλύτερο από αυτό, που έχουμε αυτή τη στιγμή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Κακουλίδης.

**ΙΩΑΝΝΗΣ ΚΑΚΟΥΛΙΔΗΣ (Πρόεδρος του Πανελλήνιου Συλλόγου Συμβούλων Ωρομισθίων Καθηγητών Σχολείων Δεύτερης Ευκαιρίας):** Κύριε Πρόεδρε, οι ερωτήσεις ήταν δύο, θα απαντήσω και στις δύο στο χρόνο, που μου είπατε.

Καταρχήν, στον κ. Φίλη. Ο κ. Φίλης μάς ρώτησε, γιατί φέρνει αυτές τις ρυθμίσεις το Υπουργείο και τι προσπαθεί να εξυπηρετήσει. Υποθέτω ότι δεν αναφέρεται στις διατάξεις, που αφορούν την ιδιωτική εκπαίδευση, έτσι κι αλλιώς, δεν έχω εξουσιοδότηση να μιλήσω γι’ αυτές από το Σύλλογό μου, αν και είναι φλέγον θέμα, υπάρχουν αρμοδιότεροι ημών. Προφανώς, εννοεί το θέμα της υπουργικής απόφασης για τα κριτήρια, που συμπληρώνει η διάταξη για το Μητρώο, που υπάρχει, στο νομοσχέδιο. Γι’ αυτήν θα μιλήσω και θα απαντήσω, για ποιο λόγο, τι εξυπηρετεί, λοιπόν.

Όταν υπάρχει μια τόσο ριζική αλλαγή της μοριοδότησης, ένα πράγμα μόνο μπορεί να εξυπηρετεί, το ξαναμοίρασμα της τράπουλας, την αλλαγή του προσωπικού, απαξιώνοντας τις σπουδές και την εμπειρία στα σχολεία δεύτερης ευκαιρίας και στην εκπαίδευση ενηλίκων.

Πέρα από αυτά, που, ήδη κατέθεσα, σαν αποδείξεις αυτού που ισχυρίζομαι, υπάρχουν δύο ακόμα στοιχεία, υπάρχει μία ανατροπή στην ισορροπία, ανάμεσα στη μοριοδότηση των ακαδημαϊκών κριτηρίων και της προϋπηρεσίας, ενώ μέχρι τώρα ήταν 50 -50, τώρα, πλέον, είναι 17 τα ακαδημαϊκά κριτήρια και 13 η προϋπηρεσία, υπάρχει μια ανατροπή, δηλαδή, και ταυτόχρονα, έχουμε και αλλαγές στις αναθέσεις.

Αναφέρω ενδεικτικά, οι συνάδελφοι ΤΕ16, οι μουσικοί, έχουν φύγει πλέον από την πρώτη ανάθεση μετά από 10 χρόνια, άρα οι συνάδελφοι ουσιαστικά θα εγκαταλείψουν τα σχολεία δεύτερης ευκαιρίας. Δεν είμαστε επιστημονικός σύλλογος – φορέας, για να έχουμε άποψη επιστημονική, πάνω στις αναθέσεις, αλλά, ως συνδικαλιστικός φορέας, έχουμε πει ότι θέλουμε να επανέλθουν οι αναθέσεις του σχολικού έτους 2010 -2011, όταν ξεκίνησαν οι περισσότεροι ωρομίσθιοι να δουλεύουν, έτσι ώστε κανένας συνάδελφος να μην φύγει από τα σχολεία.

Απαντώ και στην κυρία Πιπιλή, που μας ρώτησε, αν η δημιουργία Μητρώου Εκπαιδευτών διευκολύνει τη διαδικασία επιλογής προσωπικού. Αν και απάντησα και στην πρωτομιλία μου, θα έλεγα ότι, ναι, διότι, κάθε χρόνο, αυτό που συμβαίνει είναι ότι χιλιάδες υποψήφιοι εκπαιδευτές ΔΕ, καταθέτουν δεκάδες, πενηντάδες, εκατοντάδες δικαιολογητικά, τα οποία, στη συνέχεια, επαληθεύονται και μάλιστα τα τελευταία χρόνια επαληθεύονται από ιδιωτική εταιρεία, με αποτέλεσμα να έχουμε απώλεια εργατοωρών, κόστος υλικών πόρων, κόστος για τη διοικητική επαλήθευση, για τις ιεραρχικές προσφυγές, που υποβάλλουν συνάδελφοι, που πρέπει να τις πληρώνουν.

Με το Μητρώο αυτό, θα υπάρχει πλέον μια ηλεκτρονική βάση δεδομένων, μία φορά θα σταλούν τα δικαιολογητικά, θα καταχωρηθούν στην ηλεκτρονική βάση και από εκεί και πέρα, κάθε χρόνο, θα κατατίθενται μόνο τυχόν νέα δικαιολογητικά. Πιστεύουμε, ότι αυτό θα συμβάλει και στην έγκαιρη τοποθέτηση των συναδέλφων. Να διευκρινίσουμε ότι οι ωρομίσθιοι εκπαιδευτικοί αποτελούν την πλειονότητα των εκπαιδευτικών, που πηγαίνουν στα σχολεία δεύτερης ευκαιρίας, οι δε σύμβουλοι είναι μόνο ωρομίσθιοι, δεν υπάρχει άλλη κατηγορία.

Άρα, λοιπόν, το πότε τοποθετούνται είναι πολύ κρίσιμο για το πώς λειτουργούν τα σχολεία. Όπως είπα και στην πρωτομιλία μου, κατά μέσο όρο, η τοποθέτηση γίνεται δυστυχώς, το Φεβρουάριο, το νωρίτερο είναι Νοέμβριο και το αργότερο, όπως πολύ σωστά επισήμανε ο κύριος Δελής, τη χρονιά 2016 – 2017, η τοποθέτηση των συναδέλφων έγινε το Μάιο, δηλαδή, δύο μήνες, πριν τελειώσει το έτος. Αυτά τα πράγματα πρέπει να σταματήσουν και πιστεύω ότι θα βοηθήσει σε αυτό το Μητρώο.

Θέλουμε, όμως, πέρα από τη διευκόλυνση αυτή, να έχουμε μόνιμους διορισμούς, οργανικές θέσεις και τα κριτήρια να προσιδιάζουν στην ιδιαιτερότητα των σχολείων εκπαίδευσης ενηλίκων, δηλαδή σπουδές και εμπειρία στην εκπαίδευση ενηλίκων και στα ΣΔΕ. Αυτά να είναι τα βασικά κριτήρια. Σας ευχαριστώ κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε και κυρίως, ευχαριστώ πάρα πολύ όλους τους φορείς, οι οποίοι, επί τόσες ώρες, καταθέτουν τις απόψεις τους και απαντούν σε ερωτήσεις, προς όφελος της κοινοβουλευτικής διαδικασίας. Είναι πραγματικά πολύ γόνιμη η διαδικασία και σας ευχαριστούμε θερμά, για τη συμβολή σας σε αυτήν.

Σημείο πρώτο, συντονιστική των γονέων ιδιωτικών σχολείων. Η τοποθέτησή σας ήταν ιδιαιτέρως σημαντική. Ιδιαιτέρως σημαντική, γιατί εκπροσωπείτε τους αποδέκτες όλων των εκπαιδευτικών υπηρεσιών. Θέλω να πιστεύω ότι όλοι εμείς, εδώ μέσα, αλλά και όλη η εκπαιδευτική κοινότητα σύσσωμη, οι εκπαιδευτικοί, οι ιδιοκτήτες, όλοι υπηρετούν έναν και μόνο στόχο, δηλαδή, πως τα παιδιά θα γίνουν αποδέκτες πιο ποιοτικής εκπαίδευσης.

Έχουμε σημειώσει τα σχόλια και τις προτάσεις, που καταθέσατε και θα τύχουν, μελέτης.

Έρχομαι, κύριε Πρόεδρε, στην ΟΙΕΛΕ. Αγαπητοί εκπρόσωποι της ΟΙΕΛΕ, οι θέσεις της Νέας Δημοκρατίας για την ιδιωτική εκπαίδευση είναι γνωστές, εδώ και πάρα πολλά χρόνια. Θυμίζω ότι και προ της εκλογής της 7ης Ιουλίου του 2019, είχαν κοινοποιηθεί αναλυτικά, αλλά και στην παρουσίαση του προγράμματος, που είχαμε κάνει, είχαμε αναφερθεί και στην ιδιωτική εκπαίδευση.

Είπατε και το επαναλάβατε, σήμερα, κύριε Κουρουτέ, να σας καλέσουμε σε διάλογο.

Σας καλέσαμε και ήσασταν οι μόνοι, που δεν ήρθατε.

Είπατε, αναληθώς, ότι είπα εγώ, ότι θα υπαχθούν οι εκπαιδευτικοί στο Υπουργείο Εργασίας.

Κατ’ αρχήν, αυτό νομικά και επειδή τυχαίνει να είμαι νομικός, δεν έχει απολύτως καμία βάση, ως έκφραση και όταν το ακούω και εγώ μέσα στη Βουλή, πραγματικά με ξεπερνάει αυτή η έκφραση. Δεν υπάρχει αυτή η έννοια.

Και δράττομαι της ευκαιρίας, για να πω στην κυρία Κεφαλίδου, η οποία ρώτησε και έκανε και μία ειδική μνεία: Πώς θα έχετε στο κεφάλι σας και το Υπουργείο Εργασίας και το Υπουργείο Παιδείας. Μα, κυρία Κεφαλίδου, όλοι οι εργαζόμενοι του ιδιωτικού τομέα, όλοι, όλοι, μα, όλοι έχουν συμβάσεις εργασίας. Είναι, σαν να λέτε, επιτρέψτε μου, ότι οι γιατροί υπάγονται και στο Υπουργείο Υγείας και στο Υπουργείο Εργασίας. Επίσης, ότι οι δικηγόροι, υπάγονται και στο Υπουργείο Δικαιοσύνης και στο Υπουργείο Εργασίας ή για το ναυτικό προσωπικό, ότι υπάγεται και στο Υπουργείο Ναυτιλίας και στο Υπουργείο Εργασίας!

Μα, είναι δυνατόν; Αυτά είναι θεμελιώδη πράγματα, είναι βασικά πράγματα. Δεν υπάρχει απολύτως κανένα ζήτημα. Κατ’ αρχήν, νομικά, δεν υφίσταται αυτή η έννοια της εποπτείας, όπως αναφέρετε. Το Σύνταγμα είναι ρητό και προβλέπει κρατική εποπτεία επί των ιδιωτικών εκπαιδευτηρίων. Αυτό ακριβώς ισχύει.

Σας διάβασα, χτες, αναλυτικά, αναλυτικές ρυθμίσεις, που προβλέπουν, ακριβώς πλήθος ρυθμίσεων, που αφορούν στην εποπτεία του κράτους: ό,τι έχει να κάνει με τα σχολεία, με την επετηρίδα, με τις προαγωγές, με τις αργίες, με τον ελάχιστο μισθό. Όλα αυτά, είναι μέρος της κρατικής εποπτείας. Αυτή είναι μία συνταγματική επιταγή.

Υπάρχει, όμως και μια άλλη στο Σύνταγμά μας και αυτή λέγεται «επιχειρηματική ελευθερία». Το ζητούμενο, λοιπόν, είναι να βρεθεί η σωστή ισορροπία, μεταξύ, αφενός της κρατικής εποπτείας, αλλά, βεβαίως και των βαθμών ελευθερίας και αυτονομίας, που επιτάσσει η συνταγματική επιταγή της επιχειρηματικής ελευθερίας.

Δυστυχώς, λοιπόν, για την ΟΙΕΛΕ, δυστυχώς, για την κοινοβουλευτική διαδικασία, η ΟΙΕΛΕ επέλεξε να μην συμμετάσχει στο διάλογο. Και το λέω, αυτό, με μεγάλη λύπη. Γιατί, πραγματικά, αναγκαστήκαμε να πάμε στους ίδιους τους εκπαιδευτικούς. Και λέω, αναγκαστήκαμε, γιατί γι’ αυτό νομίζω υπάρχει ο φορέας, που εκπροσωπεί τους εκπαιδευτικούς, να θέτει στο διάλογο, να συζητάει με το Υπουργείο, το οποίο έχει τη νομοθετική πρωτοβουλία, τους τρόπους βελτίωσης της νομοθετικής πρωτοβουλίας.

Η ΟΙΕΛΕ επέλεξε να πάει σε όλα τα κόμματα της Αντιπολίτευσης, εάν δεν κάνω λάθος και όχι στο Υπουργείο, που έχει τη νομοθετική πρωτοβουλία.

Εμείς, όμως, είμαστε πάντα εδώ και θα είναι πάντα ανοιχτή η πόρτα μας, κύριε Κουρουτέ, μπορείτε, εάν θέλετε να συζητήσουμε τις προτάσεις για τη βελτίωση του νομοθετήματος. Εγώ θα είμαι στη διάθεσή σας και το Σαββατοκύριακο και τη Δευτέρα και την Τρίτη και όποτε θέλετε, θα είμαι στη διάθεσή σας. Θεωρώ, όμως, ότι είναι λυπηρό να μην εκπροσωπείται ο κλάδος των εκπαιδευτικών, γιατί δεν εκπροσωπείται, όταν δεν έρχεται σε διάλογο με το Υπουργείο, το οποίο έχει τη νομοθετική πρωτοβουλία.

Είπατε ότι το νομοσχέδιο είναι αντισυνταγματικό. Πετάξετε μία λέξη, δεν είπατε ούτε μισή αναφορά για οποιονδήποτε προβληματισμό συνταγματικότητας. Εδώ είμαστε να το συζητήσουμε, αν έχετε έστω το μισό νομικό έρεισμα για το ζήτημα αυτό, ευχαρίστως να το συζητήσουμε και αυτό.

Είπατε ή εσείς ή ο κ. Χριστόπουλος, ίσως ο κ. Χριστόπουλος, ότι ο εκπαιδευτικός δεν θα μπορεί να προσφύγει στη δικαιοσύνη. Μα, τι λέμε; Θα συζητήσουμε, στη βάση πραγματικών δεδομένων; Ο κάθε πολίτης της χώρας μπορεί να προσφύγει στη δικαιοσύνη. Αλίμονο, αν καταργηθεί η δικαιοσύνη. Είπε επί λέξη ο κ. Χριστόπουλος, «εκπαιδευτικός δεν θα μπορεί να προσφύγει στη δικαιοσύνη». Όπως ακριβώς μπορεί να προσφύγει ο οποιοσδήποτε πολίτης, ο οποιοσδήποτε έχει σύμβαση εργασίας, με τον ίδιο τρόπο μπορεί να προσφύγει και ένας ιδιωτικός εκπαιδευτικός. Είπατε ότι θέλατε να κάνουμε λογοκρισία στα σχόλια της διαβούλευσης. Γιατί, δεν κόψαμε, λέει, κάποια σχόλια. Όχι, γιατί εμείς δεν κάνουμε λογοκρισία, κύριε Κουρουτέ. Εμείς, ακριβώς, δεχόμαστε όλα τα σχόλια, ακόμα και αν αυτά είναι copy - paste. Σελίδες ολόκληρες, π.χ. με σχόλια, «διαφωνώ ή δηλώνω πως διαφωνώ, με το περιεχόμενο του άρθρου 3 παρ. 6 που αναφέρει ότι επιτρέπεται η συστέγαση ιδιωτικών σχολείων και των κέντρων ξένων γλωσσών». Από κάτω: Ευαγγελία. «Διαφωνώ με το περιεχόμενο του άρθρου 3 που αναφέρει ότι επιτρέπεται η συστέγαση των ιδιωτικών σχολείων». Από κάτω: Όλγα: «Διαφωνώ με το περιεχόμενο του άρθρου 3». Όλα ίδια σχόλια. Μάλιστα, εδώ πρέπει να αναφέρω ότι κάποιος, που επικοινώνησε αυτό το μήνυμα, έκανε ένα λάθος στο Copy Paste και έχει μείνει η λέξη «σύνδεσμος», στην αρχή αυτής της πρότασης. Οπότε, πολλές αναφορές λένε: «σύνδεσμος» και μετά : «Διαφωνώ κάθετα με το περιεχόμενο του άρθρου 3, παράγραφος 6.», οπότε έχουμε εδώ πολλά τέτοια σχόλια, που ακριβώς έχουν αντιγράψει. Άρα, όχι μόνο είναι ίδια η διατύπωση, είναι ίδιο και το λάθος, το οποίο είναι πριν ακριβώς από αυτήν τη διατύπωση.

Είπε η ΟΙΕΛΕ, ο κ. Κουρουτός, αν δεν κάνω λάθος, ότι έχει επέλθει αλλαγή στο 48ωρο. Δεν έχει επέλθει απολύτως καμία αλλαγή. Σας προτρέπω να δείτε το νομοσχέδιο. Δεν υπάρχει απολύτως καμία αλλαγή.

Ειπώθηκε, επίσης, ότι δεν υπάρχει έκθεση εκτίμησης αντίκτυπου. Υπάρχει, έχει δημοσιοποιηθεί, σας έχει σταλεί, άρα, παρακαλώ θερμά να λέμε αλήθειες, σε αυτή την αίθουσα και όχι ανακρίβειες.

Κλείνω με το εξής, αναφορικά με την ΟΙΕΛΕ. Πραγματικά, αδυνατώ να καταλάβω, από τη μία η ΟΙΕΛΕ λέει - και το έχει πει και σε ανακοινώσεις - ότι το νομοσχέδιο είναι κατάπτυστο, είναι τραγικό και από την άλλη, μας εγκάλεσε, στην αρχή της συνεδρίασης, γιατί, λέει, τα έχει κάνει όλα αυτά ο κ. Φίλης και ο κ. Γαβρόγλου και δεν κάνατε τίποτα εσείς. Τελικά, τι από τα δύο ισχύει; ΄Η το νομοσχέδιό μας είναι κατάπτυστο ή δεν αλλάζουμε τίποτα, τα έχει κάνει όλα ο ΣΥΡΙΖΑ.

Εγώ, σε κάθε περίπτωση, επαναλαμβάνω, κύριε Κουρουτέ, παρότι αρνηθήκατε το διάλογο, αυτή η Κυβέρνηση είναι πάντοτε ανοιχτή στο διάλογο. Όσο και αν εσείς αρνείστε το διάλογο, εμείς θα είμαστε εδώ, για να ακούσουμε προτάσεις των εκπαιδευτικών. Γιατί θεωρώ λυπηρό, σε αυτή τη διαδικασία, να μην εκπροσωπούνται οι εκπαιδευτικοί και να μην έχουν συμβάλει στη συζήτηση, με προτάσεις.

Έρχομαι στην ΟΛΜΕ. Άκουσα, με ενδιαφέρον, τις σκέψεις της ΟΛΜΕ και το γεγονός ότι χαιρέτησε, προφανώς, την αναγνώριση αυτή της πολιτείας. Είπε, όμως, προτείνουμε αυτά τα μαθήματα να είναι στο υποχρεωτικό πρόγραμμα. Και εγώ ερωτώ, 12 μαθήματα είναι, 12 μαθήματα, περιμένουμε πρόταση συγκεκριμένη της ΟΛΜΕ, πώς θα μπουν αυτά τα 12 μαθήματα, που δεν έχουν ξαναμπεί, μουσική εκτέλεση και ερμηνεία, αρμονία κ.λπ., πώς θα μπουν αυτά τα 12 μαθήματα στο ωρολόγιο πρόγραμμα; Τι προτείνετε να κοπεί, για να μπούνε 12 μαθήματα, στο ωρολόγιο πρόγραμμα της Γ΄ Λυκείου;

Θα κλείσω με το εξής: Θέλω από αυτό εδώ το βήμα να διαβεβαιώσω τους γονείς - και τονίζω τους γονείς - γιατί είναι οι εκπρόσωποι των μαθητών και ό,τι κάνουμε στο εκπαιδευτικό σύστημα, το κάνουμε, πρωτίστως, για τους μαθητές μας. Θέλω, λοιπόν, να τους διαβεβαιώσω ότι αυτή η Κυβέρνηση θα υπηρετήσει και τις δύο συνταγματικές επιταγές και την κρατική εποπτεία και την επιχειρηματική ελευθερία και το νομοσχέδιο αυτό προτείνει αυτό, που, κατά τη γνώμη μας, είναι η βέλτιστη ισορροπία, μεταξύ αυτών των δύο πολύ σημαντικών συνταγματικών επιταγών.

Και πάλι σας ευχαριστώ πάρα πολύ, για την παρουσία σας, σήμερα και για τα γόνιμα σχόλια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ.

Ολοκληρώθηκε η συνεδρίαση. Η επόμενη, η 3η συνεδρίαση της Επιτροπής μας, είναι αμέσως μετά, αφού καθαριστεί η Αίθουσα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Δελής Ιωάννης, Ασημακοπούλου Σοφία – Χάιδω, Γρηγοριάδης Κλέων και Σακοράφα Σοφία.

Τέλος και περί ώρα 14.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**